Návrh

Zákon
z ................................... 2004

o doplnkovom dôchodkovom sporení 
a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I
PRVÁ ČASŤ
Základné ustanovenia
§ 1
Predmet zákona
Tento zákon upravuje doplnkové dôchodkové sporenie, organizáciu, financovanie a vykonávanie doplnkového dôchodkového sporenia, dohľad nad vykonávaním doplnkového dôchodkového sporenia a transformáciu doplnkovej dôchodkovej poisťovne.
§ 2
Doplnkové dôchodkové sporenie
	(1) Doplnkové dôchodkové sporenie podľa tohto zákona je 
a)	zhromažďovanie príspevkov na doplnkové dôchodkové sporenie (ďalej len “príspevky”) od účastníkov doplnkového dôchodkového sporenia (ďalej len “účastník”) a zamestnávateľov za účelom uvedeným v odseku 2, 
b)	nakladanie s majetkom v doplnkovom dôchodkovom fonde podľa tohto zákona,
c)	vyplácanie dávok doplnkového  dôchodkového sporenia (ďalej len “dávka”).
(2) Účelom doplnkového dôchodkového sporenia je umožniť účastníkovi získať doplnkový dôchodkový príjem v starobe a doplnkový dôchodkový príjem v prípade skončenia výkonu prác, ktoré sú zaradené na základe rozhodnutia orgánu na ochranu zdravia do kategórie 3 alebo 4.
	(3) Platenie príspevkov zamestnávateľa a ich výšku možno dohodnúť v kolektívnej zmluve v rozsahu upravenom týmto zákonom. Ak u zamestnávateľa nepôsobí odborová organizácia, platenie príspevkov zamestnávateľa a ich výšku môže dohodnúť zamestnávateľ so splnomocnenými zástupcami zamestnancov.

Základné pojmy
§ 3
Zamestnanec
Zamestnanec podľa tohto zákona je zamestnanec podľa osobitného predpisu.1)
§ 4
Zamestnávateľ
Zamestnávateľ podľa tohto zákona je zamestnávateľ podľa osobitného predpisu.2)
§ 5
Účastník
(1)	Účastník podľa tohto zákona je 
a)	zamestnanec, ktorý uzatvoril zmluvu o doplnkovom dôchodkovom sporení s doplnkovou dôchodkovou spoločnosťou (ďalej len “účastnícka zmluva”), 
b)  iná fyzická osoba, ktorá ku dňu uzatvorenia účastníckej zmluvy  dovŕšila najmenej 18 rokov veku.
(2) Zamestnanec, ktorý vykonáva práce zaradené na základe rozhodnutia orgánu na ochranu zdravia do kategórie 3 alebo 4, je povinný  uzatvoriť účastnícku zmluvu a jeho zamestnávateľ je povinný uzatvoriť zamestnávateľskú zmluvu, a to do ôsmich dní od začatia výkonu týchto prác.

§ 6
Poberateľ dávky
Poberateľ dávky je fyzická osoba, ktorej doplnková dôchodková spoločnosť vypláca dávku podľa tohto zákona.
§ 7
Zákaz diskriminácie
(1) Na zákaz diskriminácie pri výkone doplnkového dôchodkového sporenia sa vzťahuje osobitný predpis,3) ak tento zákon neustanovuje inak.
	(2) Ustanovenia kolektívnej zmluvy, ktoré súvisia s doplnkovým dôchodkovým sporením, ustanovenia zamestnávateľskej zmluvy, účastníckej zmluvy, dávkového plánu a štatútu doplnkového dôchodkového fondu sú neplatné, ak sú v rozpore so zásadou rovnakého zaobchádzania. 
(3) Za diskrimináciu z dôvodu pohlavia sa nepovažuje určenie rozdielnej výšky
a) dávok, pri ktorom sa prihliada na faktory poistno-matematických výpočtov, ktoré sa odlišujú podľa pohlavia,
b) príspevkov, ktorého cieľom je vyrovnať výšku dávok alebo ich takmer vyrovnať pre obe pohlavia.
	(4) Účastníkovi žijúcemu v cudzine sa zachovávajú  práva  z doplnkového dôchodkového sporenia v rovnakom rozsahu ako účastníkovi, ktorý je na území Slovenskej republiky.
§ 8
Obdobie doplnkového dôchodkového sporenia
(1) Obdobie doplnkového dôchodkového sporenia je obdobie, za ktoré boli zaplatené príspevky. Obdobie doplnkového dôchodkového sporenia je aj obdobie prerušenia doplnkového dôchodkového sporenia, ak sa za toto obdobie dodatočne zaplatia príspevky. 

__________________
3)  Zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon).

Ak v tom istom období platí príspevky účastník a   súčasne  aj jeho zamestnávateľ,  toto obdobie platenia príspevkov sa hodnotí ako obdobie doplnkového dôchodkového sporenia len raz.
(2)	Do obdobia doplnkového dôchodkového sporenia sa započíta aj obdobie  predchádzajúceho doplnkového dôchodkového sporenia, ak účastník previedol svoje príspevky podľa § 12 ods. 6.

DRUHÁ ČASŤ
Vznik, prerušenie a zánik
doplnkového dôchodkového sporenia
§ 9
Vznik doplnkového dôchodkového sporenia 
Účastníkovi vzniká doplnkové dôchodkové sporenie odo dňa dohodnutého v účastníckej zmluve, najskôr odo dňa uzatvorenia účastníckej zmluvy.
§ 10
Prerušenie doplnkového dôchodkového sporenia
(1) Účastník môže prerušiť doplnkové dôchodkové sporenie za podmienok určených v dávkovom pláne, ak tento zákon neustanovuje inak.
(2) Účastníkovi uvedenému v § 5 ods. 1  písm. a) sa preruší doplnkové dôchodkové sporenie  odo dňa nasledujúceho po skončení vykonávania činnosti zamestnanca, ak sa s doplnkovou dôchodkovou spoločnosťou nedohodne inak.
(3) Zamestnancovi uvedenému v § 5 ods. 2 sa preruší doplnkové dôchodkové sporenie odo dňa nasledujúceho po skončení vykonávania prác, ktoré sú zaradené na  základe rozhodnutia orgánu na ochranu zdravia do kategórie 3 alebo 4, ak sa s doplnkovou dôchodkovou spoločnosťou nedohodne inak.
§ 11
Zánik doplnkového dôchodkového sporenia
(1) Účastníkovi zaniká doplnkové dôchodkové sporenie, ak tento zákon neustanovuje inak,
a) vyplatením odstupného po dohode s doplnkovou dôchodkovou spoločnosťou,
b) vyplatením odstupného po vypovedaní účastníckej zmluvy,
c) vyplatením jednorazového vyrovnania podľa § 18 ods. 1,
d) vyplatením poslednej splátky dočasného doplnkového starobného dôchodku a dočasného doplnkového výsluhového dôchodku,
e) smrťou účastníka.
(2) Počas výkonu prác, ktoré sú zaradené na základe rozhodnutia orgánu na ochranu zdravia do kategórie 3 alebo 4, účastníkovi zaniká doplnkové dôchodkové sporenie len jeho smrťou.

TRETIA ČASŤ
Platenie príspevkov  
§ 12
Platitelia príspevkov 
(1)	Príspevky platí 
a) účastník, ak tento zákon neustanovuje inak,
b) zamestnávateľ za zamestnanca, ktorý je účastníkom podľa § 5 ods. 1 písm. a), ak zamestnávateľ uzatvoril zamestnávateľskú zmluvu podľa § 58.
(2) Za zamestnanca, ktorý vykonáva práce, ktoré sú na základe rozhodnutia orgánu na ochranu zdravia zaradené do kategórie 3 alebo 4,  platí príspevky  zamestnávateľ.  Účastník počas obdobia vykonávania týchto prác môže platiť  príspevky.
(3) Počas prerušenia doplnkového dôchodkového sporenia sa neplatia  príspevky.
(4) Účastník a zamestnávateľ môžu dodatočne zaplatiť príspevky za obdobie prerušenia doplnkového dôchodkového sporenia. Zamestnávateľ  nemôže dodatočne zaplatiť príspevky za obdobie prerušenia doplnkového dôchodkového sporenia zamestnanca podľa § 10 ods. 2.
(5) Účastník, ktorý je vyslaný na vykonávanie práce v inom štáte, a jeho zamestnávateľ môžu počas vyslania účastníka platiť príspevky podľa tohto zákona.
(6) Účastníkovi, ktorý nesplnil podmienky vyplácania dávok uvedených v  § 15     písm. a) až c), nebolo mu vyplatené odstupné a požiadal o prevod sumy v hodnote zostatku na jeho osobnom účte do inej doplnkovej dôchodkovej spoločnosti, sa prevedie suma v hodnote zostatku na jeho osobnom účte podľa podmienok upravených dávkovým plánom do 60 dní od požiadania o tento prevod do inej doplnkovej dôchodkovej spoločnosti, s ktorou  uzatvoril účastnícku zmluvu.

§ 13
Výška príspevkov, lehota splatnosti príspevkov a spôsob platenia príspevkov 
(1) Výška príspevkov, lehota splatnosti príspevkov a spôsob platenia príspevkov účastníka sa dohodnú v účastníckej zmluve.
(2) Výška príspevkov, lehota splatnosti príspevkov a spôsob platenia príspevkov zamestnávateľa, ktorý platí príspevky za zamestnanca, ktorý je účastníkom, sa dohodnú v  zamestnávateľskej zmluve. 
(3) Zamestnávateľ uvedený v § 12 ods. 2 platí príspevky vo výške, v lehote splatnosti a spôsobom dohodnutých v zamestnávateľskej zmluve, najmenej však vo výške 2 % z vymeriavacieho základu zamestnanca podľa osobitného predpisu.4)
§ 14
Odvádzanie príspevkov 
(1) Účastník a zamestnávateľ, ktorí platia príspevky, odvádzajú príspevky sami, ak tento zákon neustanovuje inak.
	(2) Za zamestnanca, ktorý je účastník, odvádza príspevky zamestnávateľ, ak sa        v účastníckej zmluve nedohodne inak.

ŠTVRTÁ ČASŤ
Dávky
§ 15
Vecný rozsah doplnkového dôchodkového sporenia
Z doplnkového dôchodkového sporenia sa za podmienok ustanovených týmto zákonom vyplácajú tieto dávky:
a)	doplnkový starobný dôchodok, a to vo forme
1.	doživotného doplnkového starobného dôchodku,
2.	dočasného doplnkového starobného dôchodku,
b)	doplnkový výsluhový dôchodok, a to vo forme
1.	doživotného doplnkového výsluhového dôchodku,
2.	dočasného doplnkového výsluhového dôchodku,
_______________
4) § 138 ods. 1 až  7 zákona č. 461/2003 Z. z.
c)	jednorazové vyrovnanie,
d)	odstupné.
§ 16
Podmienky vyplácania doplnkového starobného dôchodku a suma doplnkového starobného dôchodku

(1) Účastníkovi sa vypláca doplnkový starobný dôchodok, ak získa minimálne obdobie doplnkového dôchodkového sporenia a dovŕši potrebný vek, ktoré určí dávkový plán.
(2) Minimálne obdobie doplnkového dôchodkového sporenia podľa odseku 1 nesmie byť kratšie ako 10 rokov a potrebný vek podľa odseku 1 nesmie byť nižší ako 55 rokov.
(3) Účastníkovi, ktorý ku dňu, od ktorého požiada o vyplácanie doplnkového starobného dôchodku, získal aj obdobie doplnkového dôchodkového sporenia z dôvodu výkonu prác, ktoré sú zaradené na základe rozhodnutia orgánu na ochranu zdravia do kategórie 3 alebo 4 v rozsahu kratšom ako minimálne obdobie doplnkového dôchodkového sporenia na účely vyplácania doplnkového výsluhového dôchodku, pripočíta sa toto obdobie k obdobiu doplnkového dôchodkového sporenia získanému na účely vyplácania doplnkového starobného dôchodku, ak sa tieto obdobia navzájom nekryjú. To platí aj vtedy, ak účastník získal aj obdobie doplnkového dôchodkového sporenia z dôvodu výkonu prác, ktoré sú zaradené na základe rozhodnutia orgánu na ochranu zdravia do kategórie 3 alebo 4 v rozsahu zakladajúcom vyplácanie doplnkového výsluhového dôchodku a ku dňu, od ktorého požiada o vyplácanie doplnkového starobného dôchodku nepožiadal o vyplácanie doplnkového výsluhového dôchodku.
(4) Dočasný doplnkový starobný dôchodok sa  vypláca najmenej päť rokov.
(5) Suma doživotného doplnkového starobného dôchodku sa určí v závislosti od hodnoty zostatku na osobnom účte účastníka a od veku účastníka, od ktorého sa začne vyplácať doživotný doplnkový starobný dôchodok. Ak účastník súčasne požiada aj o vyplatenie jednorazového vyrovnania, suma doživotného doplnkového starobného dôchodku sa určí v závislosti od hodnoty zostatku na osobnom účte účastníka po vyplatení jednorazového vyrovnania a od veku účastníka, od ktorého sa začne vyplácať doživotný doplnkový starobný dôchodok.
(6) Suma dočasného doplnkového starobného dôchodku sa určí v závislosti od hodnoty zostatku na osobnom účte účastníka, počtu rokov, počas ktorých sa dočasný doplnkový starobný dôchodok bude vyplácať a od veku účastníka, od ktorého sa tento dôchodok začne vyplácať. Ak účastník súčasne požiada aj o vyplatenie jednorazového vyrovnania, suma dočasného doplnkového starobného dôchodku sa určí v závislosti od hodnoty zostatku na osobnom účte účastníka po vyplatení jednorazového vyrovnania, počtu rokov, počas ktorých sa dočasný doplnkový starobný dôchodok bude vyplácať  a od veku účastníka, od ktorého sa tento dôchodok začne vyplácať.
(7) Ak účastník požiada o vyplatenie jednorazového vyrovnania a k tomuto dňu súčasne požiada o vyplácanie doživotného doplnkového starobného dôchodku, na vyplácanie doživotného doplnkového starobného dôchodku sa použije suma, ktorá nesmie byť nižšia ako  50 % hodnoty zostatku na osobnom účte účastníka ku dňu požiadania o vyplácanie tohto dôchodku.
(8) Ak účastník požiada o vyplatenie jednorazového vyrovnania a k tomuto dňu súčasne požiada o vyplácanie dočasného doplnkového starobného dôchodku, na vyplácanie dočasného doplnkového starobného dôchodku sa použije suma, ktorá nesmie byť nižšia ako 75 % hodnoty zostatku na osobnom účte účastníka ku dňu požiadania o vyplácanie tohto dôchodku.
§ 17
Podmienky vyplácania doplnkového výsluhového dôchodku  a suma doplnkového výsluhového dôchodku 

(1) Účastníkovi sa vypláca doplnkový výsluhový dôchodok, ak získa minimálne obdobie doplnkového dôchodkového sporenia z dôvodu výkonu prác, ktoré sú zaradené na základe rozhodnutia orgánu na ochranu zdravia do kategórie 3 alebo 4, a dovŕši potrebný vek, ktoré určí dávkový plán.
(2) Minimálne obdobie doplnkového dôchodkového sporenia podľa odseku 1 nesmie byť kratšie ako  päť rokov a potrebný vek podľa odseku 1 nesmie byť nižší ako 40 rokov.
(3) Do minimálneho obdobia doplnkového dôchodkového sporenia podľa odsekov 1 a 2 sa nezapočítava obdobie doplnkového dôchodkového sporenia z dôvodu výkonu prác, ktoré sú zaradené na základe rozhodnutia orgánu na ochranu zdravia do kategórie 3 alebo 4, ak toto obdobie bolo zhodnotené na účely vyplácania doplnkového starobného dôchodku podľa § 16 ods. 3.
(4) Dočasný doplnkový výsluhový dôchodok sa vypláca najmenej do dovŕšenia veku potrebného na nárok na starobný dôchodok podľa osobitného predpisu.5)

________________
5) § 65 zákona č. 461/2003 Z. z. 

(5) Suma doživotného doplnkového výsluhového dôchodku sa určí v závislosti od hodnoty zostatku na osobnom účte účastníka a od veku účastníka, od ktorého sa začne vyplácať doživotný doplnkový výsluhový dôchodok.
(6) Suma dočasného doplnkového výsluhového dôchodku sa určí v závislosti od hodnoty zostatku na osobnom účte účastníka,  počtu rokov, počas ktorých sa dočasný doplnkový výsluhový dôchodok bude vyplácať a od veku účastníka, od ktorého sa tento dôchodok začne vyplácať.
§ 18
Podmienky vyplatenia jednorazového vyrovnania a suma jednorazového vyrovnania
	(1) Účastníkovi sa vyplatí jednorazové vyrovnanie, ak 
a)  sa mu vypláca invalidný dôchodok podľa osobitného predpisu,6) na ktorý vznikol nárok po uzatvorení účastníckej zmluvy z dôvodu poklesu schopnosti vykonávať zárobkovú činnosť o viac ako 70 %,
b)  zanikne doplnková dôchodková spoločnosť a účastník neprestúpi do inej doplnkovej dôchodkovej spoločnosti.
	(2) Účastníkovi sa vyplatí jednorazové vyrovnanie aj vtedy, ak spĺňa podmienky vyplácania doplnkového starobného dôchodku a požiada o ich vyplácanie.
	(3) Jednorazové vyrovnanie podľa odseku 2 sa vyplatí najviac v sume zodpovedajúcej 50 % hodnoty zostatku na osobnom účte účastníka ku dňu požiadania o jeho vyplatenie, ak k tomuto dňu účastník súčasne požiadal o vyplácanie doživotného doplnkového starobného dôchodku. 
	(4) Jednorazové vyrovnanie podľa odseku 2 sa vyplatí najviac v sume zodpovedajúcej 25 % hodnoty zostatku na osobnom účte účastníka ku dňu požiadania o jeho vyplatenie, ak k tomuto dňu  účastník súčasne požiadal o vyplácanie dočasného doplnkového starobného dôchodku.
	(5) Jednorazové vyrovnanie sa vyplatí v sume zodpovedajúcej 100 % hodnoty zostatku na osobnom účte účastníka ku dňu požiadania o jeho vyplatenie, ak účastník splnil podmienky uvedené v odseku 1.

________________
6) § 70 a 263 zákona č. 461/2003 Z. z.  v znení neskorších predpisov.

§ 19
Podmienky vyplatenia odstupného a suma odstupného
(1) Účastníkovi sa vyplatí odstupné, ak nesplnil podmienky vyplácania doplnkového starobného dôchodku alebo doplnkového výsluhového dôchodku.
 	(2) Odstupné sa vyplatí v sume určenej dávkovým plánom, najmenej vo výške 80 % hodnoty zostatku na osobnom účte účastníka ku dňu požiadania o jeho vyplatenie. 

§ 20
Výplata dávok
(1) Doplnková dôchodková spoločnosť vypláca dočasný doplnkový starobný dôchodok, dočasný doplnkový výsluhový dôchodok, jednorazové vyrovnanie a odstupné po splnení podmienok na ich vyplácanie ustanovených týmto zákonom a určených v dávkovom pláne odo dňa určeného v žiadosti o vyplácanie dávky, najskôr však odo dňa nasledujúceho po doručení žiadosti o vyplácanie dávky.
(2) Poisťovňa) vypláca doživotný doplnkový starobný dôchodok a doživotný doplnkový výsluhový dôchodok po splnení podmienok na ich vyplácanie ustanovených   týmto zákonom a určených v dávkovom pláne, a to na základe poistnej zmluvy) uzatvorenej medzi poisťovňou a účastníkom. Poistná zmluva sa môže uzatvoriť najskôr po podaní žiadosti o vyplácanie doživotného doplnkového starobného dôchodku alebo doživotného doplnkového výsluhového dôchodku. Pri výbere poisťovne na účely vyplácania doživotného doplnkového starobného dôchodku a doživotného doplnkového výsluhového dôchodku je doplnková dôchodková spoločnosť povinná účastníkovi poskytovať poradenské služby.
(3) V žiadosti o vyplácanie dávky je účastník povinný uviesť formu doplnkového starobného dôchodku alebo doplnkového výsluhového dôchodku. 
	(4) Žiadosť o vyplácanie dávky sa podáva na tlačive určenom doplnkovou dôchodkovou spoločnosťou. 
(5) Dávka sa vypláca aj do cudziny. Ak sa dávka vypláca do štátu, ktorý je členským štátom Európskej únie, doplnková dôchodková spoločnosť nemá nárok na manipulačný poplatok z dôvodu takéhoto vyplácania dávky.

§ 21
Podmienky dedenia v doplnkovom dôchodkovom sporení 
Hodnota zostatku na osobnom účte účastníka, poberateľa dočasného doplnkového starobného dôchodku alebo dočasného doplnkového výsluhového dôchodku je predmetom dedenia, ak  zomretý účastník, poberateľ  dočasného doplnkového starobného dôchodku alebo dočasného doplnkového výsluhového dôchodku v účastníckej zmluve neurčil ako oprávnenú osobu na vyplatenie hodnoty zostatku na jeho osobnom účte inú fyzickú osobu alebo právnickú osobu.

PIATA ČASŤ
Doplnková dôchodková spoločnosť a podmienky činnosti doplnkovej dôchodkovej spoločnosti
§ 22
Doplnková dôchodková spoločnosť
(1)	Doplnková dôchodková spoločnosť je akciová spoločnosť so sídlom na území Slovenskej republiky, ktorej predmetom činnosti je vytváranie a správa doplnkových dôchodkových fondov za účelom vykonávania doplnkového dôchodkového sporenia, a to na základe povolenia na vznik a činnosť doplnkovej dôchodkovej spoločnosti (ďalej len “povolenie”) udeleného Úradom pre finančný trh) (ďalej len “úrad”).
(2)	Správa doplnkového dôchodkového fondu je
a)	výber a vymáhanie príspevkov,
b)	riadenie investícii, ktorým na účely tohto zákona je zhodnocovanie majetku v doplnkovom dôchodkovom fonde,
c)	administrácia, ktorou je 
1.	vedenie osobných účtov účastníkov,
2.	uzatváranie účastníckych zmlúv a zamestnávateľských zmlúv,
3.	vytváranie dávkových plánov,
4.	vyplácanie dávok,
5.	vedenie zoznamu účastníkov a poberateľov dávok,
6.	vedenie účtovníctva doplnkového dôchodkového fondu,
7.	vedenie obchodnej dokumentácie,
8.	zabezpečovanie právnych služieb spojených so správou majetku v doplnkovom dôchodkovom fonde,
9.	zabezpečovanie plnenia daňových povinností spojených s majetkom v doplnkovom dôchodkovom fonde,
10.	vykonávanie hlasovacích práv a iných práv, ktoré sú spojené s cennými papiermi tvoriacimi majetok v doplnkovom dôchodkovom fonde,
11.	určovanie hodnoty majetku v doplnkovom dôchodkovom fonde,
12.	rozdeľovanie výnosov z hospodárenia s majetkom v doplnkovom dôchodkovom fonde,
13.	plnenie záväzkov z právnych vzťahov uzatvorených s tretími osobami a vymáhanie pohľadávok z právnych vzťahov uzatvorených s tretími osobami, ktoré má doplnková dôchodková spoločnosť voči nim v súvislosti s nadobúdaním a so správou majetku v doplnkovom dôchodkovom fonde,
14.	informovanie účastníkov a poberateľov dávok a vybavovanie ich sťažností,) 
15.	vnútorná kontrola dodržiavania všeobecne záväzných právnych predpisov, rozhodnutí úradu a vnútorných aktov riadenia,
d) propagácia a reklama doplnkových dôchodkových fondov.)
(3)	Iná osoba ako doplnková dôchodková spoločnosť nesmie vykonávať činnosti podľa tohto zákona, ak tento zákon neustanovuje inak.
(4)	Doplnková dôchodková spoločnosť môže uzatvoriť s poisťovňou7) poistnú zmluvu podľa osobitného predpisu8) pre prípad invalidity alebo smrti účastníka alebo môže sprostredkovať toto poistenie, ak jej bolo úradom udelené povolenie na vykonávanie činnosti poisťovacieho agenta podľa osobitného predpisu.)
(5)	Doplnková dôchodková spoločnosť nesmie vykonávať inú činnosť, ako je činnosť podľa tohto zákona.  
(6)	Na doplnkovú dôchodkovú spoločnosť sa vzťahuje Obchodný zákonník, ak tento zákon neustanovuje inak.
(7)	Obchodné meno doplnkovej dôchodkovej spoločnosti musí okrem náležitostí podľa Obchodného zákonníka obsahovať označenie “doplnková dôchodková spoločnosť", alebo skrátené označenie “d.d.s.”. Iné fyzické osoby alebo právnické osoby nesmú používať vo svojom obchodnom mene toto označenie, ani označenie s ním zameniteľné v slovenskom jazyku alebo cudzom jazyku.
(8)	Základné imanie doplnkovej dôchodkovej spoločnosti je najmenej 50 000 000 Sk, alebo ich ekvivalent v cudzej mene, a musí byť splatené pred podaním žiadosti podľa      § 23 ods. 2 v plnom rozsahu. 
(9)	Doplnková dôchodková spoločnosť môže vydať akcie len ako zaknihované cenné papiere na meno.
(10)	Zakazuje sa 
a)	zmena predmetu činnosti a právnej formy doplnkovej dôchodkovej spoločnosti; za zmenu predmetu činnosti sa nepovažuje zmena povolenia schválená úradom, 
b)	zmena podoby a formy akcií doplnkovej dôchodkovej spoločnosti,
c)	zrušenie doplnkovej dôchodkovej spoločnosti splynutím alebo rozdelením, 
d)	predaj podniku alebo jeho časti na základe zmluvy o predaji podniku) alebo jeho časti.
Povolenie 
§ 23
(1)	Na udelenie povolenia musí byť preukázané splnenie týchto podmienok:
a)	splatenie základného imania doplnkovej dôchodkovej spoločnosti podľa § 22 ods. 8, a to v hotovosti na bežnom účte alebo vkladovom účte vedenom v banke, ktorá spĺňa podmienky na výkon činnosti depozitára a s ktorou má zakladateľ uzatvorenú zmluvu podľa odseku 4 písm. g) ku dňu udelenia povolenia,
b)	prehľadný, dôveryhodný a zákonný pôvod základného imania a ďalších finančných zdrojov doplnkovej dôchodkovej spoločnosti,
c)	vhodnosť osôb s kvalifikovanou účasťou) na doplnkovej dôchodkovej spoločnosti a prehľadnosť vzťahov týchto osôb s inými osobami, najmä prehľadnosť podielov na základnom imaní a na hlasovacích právach,

d)	odborná spôsobilosť a dôveryhodnosť osôb, ktoré sú navrhované za členov predstavenstva, členov dozornej rady, prokuristov, vedúcich zamestnancov) v priamej riadiacej pôsobnosti predstavenstva zodpovedných za riadenie investícií podľa tohto zákona a vedúceho zamestnanca riadiaceho útvar vnútornej kontroly,
e)	prehľadnosť skupiny s úzkymi väzbami,) ku ktorej patrí aj akcionár s kvalifikovanou účasťou na doplnkovej dôchodkovej spoločnosti,
f)	výkonu dohľadu neprekážajú úzke väzby v rámci skupiny podľa písmena e),
g)	sídlo doplnkovej dôchodkovej spoločnosti je na území Slovenskej republiky,
h)	stanovy doplnkovej dôchodkovej spoločnosti sú v súlade s týmto zákonom, 
i)	vecné predpoklady na činnosť doplnkovej dôchodkovej spoločnosti, ktorými sú  materiálno-technické zabezpečenie výkonu činnosti doplnkovej dôchodkovej spoločnosti, a personálne predpoklady na činnosť doplnkovej dôchodkovej spoločnosti,
j)	organizačné predpoklady na činnosť doplnkovej dôchodkovej spoločnosti, ktorými sú pravidlá obozretného podnikania a pravidlá činnosti pri správe doplnkových dôchodkových fondov,
k)	výber depozitára je v súlade s týmto zákonom,
l)	štatút doplnkového dôchodkového fondu je v súlade s týmto zákonom a je predpokladom na dostatočnú ochranu účastníkov a poberateľov dávok s prihliadnutím na investičnú stratégiu a rizikový profil doplnkového dôchodkového fondu; rizikový profil doplnkového dôchodkového fondu je vyjadrenie miery rizika spojeného s investovaním majetku v  doplnkovom dôchodkovom fonde,
m)	dávkový plán príspevkového doplnkového dôchodkového fondu  je v súlade s týmto zákonom,
n)	informačný prospekt doplnkového dôchodkového fondu je zostavený v súlade s týmto zákonom.
(2)	Žiadosť o udelenie povolenia podáva úradu zakladateľ doplnkovej dôchodkovej spoločnosti, ak tento zákon neustanovuje inak.
(3)	Žiadosť o udelenie povolenia podľa odseku 1 obsahuje
a)	obchodné meno a sídlo budúcej doplnkovej dôchodkovej spoločnosti,
b)	výšku základného imania,
c)	zoznam akcionárov s kvalifikovanou účasťou14) na budúcej doplnkovej dôchodkovej spoločnosti; v zozname sa uvedie meno, priezvisko, trvalý pobyt a dátum narodenia fyzickej osoby alebo obchodné meno, sídlo a identifikačné číslo právnickej osoby a výška kvalifikovaného podielu,
d)	meno, priezvisko, trvalý pobyt a dátum narodenia fyzických osôb navrhovaných za členov predstavenstva, členov dozornej rady, prokuristov, vedúcich zamestnancov15)     v priamej riadiacej pôsobnosti predstavenstva zodpovedných za riadenie investícií podľa tohto zákona a vedúceho zamestnanca riadiaceho útvar vnútornej kontroly a údaje o ich odbornej spôsobilosti a dôveryhodnosti,
e)	údaje o vecných predpokladoch, organizačných predpokladoch a údaje o personálnych predpokladoch na činnosť doplnkovej dôchodkovej spoločnosti,
f)	opis technického vybavenia budúcej doplnkovej dôchodkovej spoločnosti s uvedením údajov o výpočtovej technike (hardvér, softvér), informačnom systéme a systéme na technické spracovanie údajov,
g)	názvy doplnkových dôchodkových fondov, ktoré doplnková dôchodková spoločnosť vytvorí a bude spravovať,
h)	obchodné meno, sídlo a identifikačné číslo depozitára doplnkových dôchodkových fondov (ďalej len “depozitár”),
i)	vyhlásenie žiadateľov, že predložené údaje sú úplné a pravdivé,
j)	zoznam činností zverených podľa § 37 inej fyzickej osobe alebo právnickej osobe, ak  zakladateľ doplnkovej dôchodkovej spoločnosti uzatvoril zmluvu o zverení činností podľa § 37 ods. 1.
(4)	Prílohou k žiadosti o udelenie povolenia je
a)	zakladateľská listina alebo zakladateľská zmluva,
b)	návrh stanov doplnkovej dôchodkovej spoločnosti,
c)	doklady preukazujúce splnenie vecných, organizačných a personálnych predpokladov doplnkovej dôchodkovej spoločnosti,
d)	vyhlásenie zakladateľov, že na ich majetok nebol vyhlásený konkurz alebo návrh na vyhlásenie konkurzu bol zamietnutý pre nedostatok majetku,)
e)	doklad o splatení základného imania,
f)	návrhy štatútov doplnkových dôchodkových fondov,
g)	zmluva o budúcej zmluve o výkone depozitárskych služieb uzatvorená medzi zakladateľmi doplnkovej dôchodkovej spoločnosti a depozitárom,
h)	dávkový plán,
i)	zmluva o zverení činností podľa § 37 ods. 1, ak ju zakladateľ doplnkovej dôchodkovej spoločnosti uzatvoril,
j)	návrhy informačných prospektov doplnkových dôchodkových fondov,
k)	obchodno-finančný plán.
(5)	Ak boli doklady preukazujúce splnenie personálnych predpokladov doplnkovej dôchodkovej spoločnosti predložené úradu v inom konaní pred podaním žiadosti o udelenie povolenia, možno ich nahradiť písomným vyhlásením o tom, že tieto doklady sú aktuálne, úplné, pravdivé a nedošlo k žiadnym zmenám v skutočnostiach, ktoré tieto doklady preukazujú a naďalej spĺňajú požiadavky ustanovené týmto zákonom s uvedením úradne osvedčených podpisov osôb oprávnených konať za žiadateľa a predložením zoznamu už predložených dokladov s dátumom ich predloženia úradu.
(6)	Na konanie a rozhodnutie o žiadosti o udelenie povolenia sa vzťahuje osobitný predpis,9) ak tento zákon neustanovuje inak. Úrad rozhoduje o žiadosti o udelenie povolenia v lehote do šiestich mesiacov odo dňa podania žiadosti o udelenie povolenia. 
(7)	Úrad žiadosť o udelenie povolenia zamietne, ak žiadateľ nesplní alebo nepreukáže splnenie niektorej z podmienok uvedených v odseku 2. Dôvodom na zamietnutie žiadosti   o  udelenie povolenia nesmú byť ekonomické potreby trhu. 
(8)	Podmienky podľa odseku 2 musia byť splnené nepretržite počas trvania platnosti povolenia.
(9)	Spôsob preukazovania splnenia podmienok podľa odseku 2 ustanoví všeobecne záväzný právny predpis, ktorý vydá Ministerstvo práce, sociálnych vecí a rodiny Slovenskej republiky (ďalej len “ministerstvo”).
(10)	Odborne spôsobilá osoba podľa tohto zákona je odborne spôsobilá osoba podľa osobitného predpisu.)
(11)	Dôveryhodná fyzická osoba podľa tohto zákona je dôveryhodná fyzická osoba podľa osobitného predpisu.)
(12)	Bezúhonná fyzická osoba podľa tohto zákona je bezúhonná fyzická osoba podľa osobitného predpisu.)
(13)	Vhodná osoba s kvalifikovanou účasťou podľa tohto zákona je vhodná osoba s kvalifikovanou účasťou podľa osobitného predpisu.) 
(14)	Doklady, ktoré predkladá zakladateľ doplnkovej dôchodkovej spoločnosti úradu k žiadosti o udelenie povolenia sú originály dokladov; ak nemožno predložiť ich originály, predkladajú sa ich úradne osvedčené kópie. Ak sú doklady vyhotovené v cudzom jazyku, splnenie podmienok sa preukazuje aj riadne osvedčeným prekladom týchto dokladov.
§ 24	
(1)	Povolenie sa udeľuje na neurčitý čas a nemožno ho previesť na inú osobu ani neprechádza na právneho nástupcu doplnkovej dôchodkovej spoločnosti, ak tento zákon neustanovuje inak.
(2)	Okrem všeobecných náležitostí rozhodnutia podľa osobitného predpisu) musí výrok rozhodnutia, ktorým sa povoľuje vznik a činnosť doplnkovej dôchodkovej spoločnosti, obsahovať
a)	obchodné meno a sídlo doplnkovej dôchodkovej spoločnosti, ktorej vznik a činnosť sa povoľuje,
b)	predmet činnosti doplnkovej dôchodkovej spoločnosti,
c)	meno, priezvisko, trvalý pobyt a dátum narodenia fyzických osôb, ktoré môžu vykonávať funkcie členov predstavenstva, členov dozornej rady a prokuristov,
d)	schválenie stanov doplnkovej dôchodkovej spoločnosti,
e)	názvy doplnkových dôchodkových fondov,
f)	schválenie štatútu príspevkového doplnkového dôchodkového fondu a štatútu výplatného doplnkového dôchodkového fondu,
g)	schválenie dávkových plánov príspevkových doplnkových dôchodkových fondov,
h)	obchodné meno, sídlo a identifikačné číslo depozitára,
i)	schválenie informačných prospektov doplnkových dôchodkových fondov.
(3)	Na žiadosť doplnkovej dôchodkovej spoločnosti možno rozhodnutím úradu povolenie zmeniť. Na posudzovanie žiadosti o zmenu povolenia  platí § 23 rovnako. Zmena údajov uvedených v povolení, ku ktorej došlo udelením predchádzajúceho súhlasu úradu podľa § 26, sa považuje za schválenú udelením predchádzajúceho súhlasu úradu. Zmeny povolenia, ku ktorým došlo zmenou mena, priezviska alebo miesta trvalého pobytu fyzických osôb už schválených postupom podľa § 23, si nevyžadujú súhlas úradu. Doplnková dôchodková spoločnosť je povinná túto zmenu písomne oznámiť úradu najneskôr do desiatich dní odo dňa, keď jej táto skutočnosť bola oznámená alebo keď sa o nej inak dozvedela. Zmeny v informačnom prospekte, pri ktorých náležitosti informačného prospektu zostanú v súlade s týmto zákonom, sa nepovažujú za zmeny povolenia.
(4)	Zakladateľ doplnkovej dôchodkovej spoločnosti je povinný podať príslušnému registrovému súdu návrh na jej zápis do obchodného registra na základe povolenia do 30 dní odo dňa nadobudnutia právoplatnosti rozhodnutia o udelení povolenia a predložiť úradu výpis z obchodného registra do desiatich dní odo dňa nadobudnutia právoplatnosti rozhodnutia registrového súdu o vykonaní zápisu do obchodného registra. Doplnková dôchodková spoločnosť je povinná podať príslušnému registrovanému súdu návrh na zápis zmien do obchodného registra na základe zmeny povolenia do 30 dní odo dňa nadobudnutia právoplatnosti rozhodnutia o zmene povolenia a predložiť úradu výpis z obchodného registra do desiatich dní odo dňa nadobudnutia právoplatnosti rozhodnutia registrového súdu o vykonaní zmeny zápisu v obchodnom registri.
(5)	Súčasťou návrhu na zápis doplnkovej dôchodkovej spoločnosti do obchodného registra alebo návrhu na zmenu zápisu v obchodnom registri je právoplatné rozhodnutie úradu o udelení povolenia  alebo jeho zmene. 
(6)	Doplnková dôchodková spoločnosť môže začať vykonávať činnosť, ktorá je obsahom povolenia alebo jeho zmeny, po jej zápise do obchodného registra.
(7)	Doplnková dôchodková spoločnosť je povinná bez zbytočného odkladu písomne oznámiť úradu začatie vykonávania činnosti, ktorá je obsahom povolenia alebo jeho zmeny.
(8)	Doplnková dôchodková spoločnosť je povinná písomne informovať úrad bez zbytočného odkladu o zmenách podmienok, ktoré boli podkladom na udelenie povolenia a o zmenách v skutočnostiach uvedených v § 23 ods. 1 písm. a) až e) a g) až k). 
§ 25
(1)	Povolenie zaniká
a)	dňom prechodu správy doplnkových dôchodkových fondov pri súčasnom prechode práv a povinností plynúcich z doplnkového dôchodkového sporenia voči účastníkom a poberateľom dávok na inú doplnkovú dôchodkovú spoločnosť, ak doplnková dôchodková spoločnosť má byť zrušená z iného dôvodu ako pre odňatie povolenia,
b)	dňom nadobudnutia právoplatnosti rozhodnutia o vyhlásení konkurzu na majetok doplnkovej dôchodkovej spoločnosti alebo dňom nadobudnutia právoplatnosti rozhodnutia o zamietnutí návrhu na vyhlásenie konkurzu na majetok doplnkovej dôchodkovej spoločnosti pre nedostatok majetku podľa osobitného predpisu,17)
c)	dňom nadobudnutia právoplatnosti rozhodnutia úradu o udelení predchádzajúceho súhlasu podľa § 26 ods. 1 písm. d); rozhodnutie o udelení  povolenia možno vrátiť len písomne,
d)	ak zakladateľ doplnkovej dôchodkovej spoločnosti alebo doplnková dôchodková spoločnosť nepodali návrh na jej zápis do obchodného registra podľa § 24 ods. 4,
e)	ak doplnková dôchodková spoločnosť v lehote šesť mesiacov od zápisu do obchodného registra nezačala vykonávať činnosť, ktorá je obsahom povolenia,
f)	dňom nadobudnutia právoplatnosti rozhodnutia úradu o odňatí povolenia.
(2)	Doplnková dôchodková spoločnosť je povinná písomne bez zbytočného odkladu informovať úrad o skutočnostiach uvedených v odseku 1 písm. a), b) a e).
(3)	Zakladateľ doplnkovej dôchodkovej spoločnosti je povinný písomne bez zbytočného odkladu informovať úrad o skutočnosti uvedenej v odseku 1 písm. d).
(4)	Úrad bez zbytočného odkladu oznámi udelenie predchádzajúceho súhlasu podľa odseku 1 písm. c) príslušnému registrovému súdu.
Podmienky činnosti doplnkovej dôchodkovej spoločnosti
§ 26	
Predchádzajúci súhlas úradu
(1) Predchádzajúci súhlas úradu je podmienkou na
a)    nadobudnutie alebo prekročenie podielu na základnom imaní doplnkovej dôchodkovej spoločnosti alebo na hlasovacích právach v doplnkovej dôchodkovej spoločnosti vo výške 5 %, 10 %, 20 %, 33 %, 50 % a 66 % v jednej alebo niekoľkých operáciách priamo alebo konaním v zhode,) alebo na to, aby sa doplnková dôchodková spoločnosť stala dcérskou spoločnosťou inej materskej spoločnosti,
b)	zníženie základného imania doplnkovej dôchodkovej spoločnosti presahujúce základné imanie podľa § 22 ods. 8,
c)	voľbu osôb  navrhovaných za členov predstavenstva doplnkovej dôchodkovej spoločnosti a členov dozornej rady doplnkovej dôchodkovej spoločnosti, vedúcich zamestnancov v priamej riadiacej pôsobnosti predstavenstva zodpovedných za riadenie investícií, vedúceho  zamestnanca riadiaceho útvar vnútornej kontroly a na menovanie prokuristu doplnkovej dôchodkovej spoločnosti,
d)	vrátenie povolenia, 
e)    zrušenie doplnkovej dôchodkovej spoločnosti bez likvidácie a na jej zánik zlúčením s inou doplnkovou dôchodkovou spoločnosťou pri súčasnom prechode správy doplnkových dôchodkových fondov, práv a povinností vyplývajúcich z doplnkového dôchodkového sporenia na nástupnícku doplnkovú dôchodkovú spoločnosť,
f)  prechod správy doplnkových dôchodkových fondov pri súčasnom prechode práv a povinností plynúcich z doplnkového dôchodkového sporenia voči účastníkom a poberateľom dávok na inú doplnkovú dôchodkovú spoločnosť,
g)    zmenu stanov doplnkovej dôchodkovej spoločnosti,
h)    zmenu štatútu doplnkového dôchodkového fondu,
i)     zmenu dávkového plánu,
j)     zverenie výkonu činností podľa § 37 inej fyzickej osobe alebo právnickej osobe, 
k)    zmenu depozitára,
l)     vytvorenie nového doplnkového dôchodkového fondu,
m) zlúčenie príspevkových doplnkových dôchodkových fondov,
n) zrušenie príspevkového doplnkového dôchodkového fondu.
(2)	Na vydanie predchádzajúceho súhlasu
a) podľa odseku 1 písm. a) sa vzťahujú podmienky podľa § 23 ods. 1 písm. c), e) až g) a musí byť preukázaný prehľadný a dôveryhodný pôvod, dostatočný objem a vyhovujúca skladba finančných prostriedkov na vykonanie tohto úkonu,
b) podľa odseku 1 písm. b) sa vzťahujú podmienky pre primeranosť vlastných zdrojov doplnkovej dôchodkovej spoločnosti a podmienka pre základné imanie doplnkovej dôchodkovej spoločnosti podľa § 22 ods. 8,
c)  podľa odseku 1 písm. c) sa vzťahujú podmienky podľa § 23 ods. 1 písm. d),
d)  podľa odseku 1 písm. d) musí byť preukázané, že doplnková dôchodková spoločnosť už nespravuje žiadny doplnkový dôchodkový fond, správa doplnkových dôchodkových fondov, ktoré doplnková dôchodková spoločnosť spravovala, riadne prešla na inú doplnkovú dôchodkovú spoločnosť a má vyrovnané všetky záväzky voči účastníkom a poberateľom dávok vrátane záväzkov vyplývajúcich zo zrušených doplnkových dôchodkových fondov,
e) podľa odseku 1 písm. e) musí byť preukázané splnenie podmienok podľa § 23 ods. 1 doplnkovou dôchodkovou spoločnosťou, s ktorou sa doplnková dôchodková spoločnosť zlučuje a musia byť zabezpečené predpoklady na vykonanie úkonov a činností podľa       § 38 súvisiacich so zlúčením,
f) podľa odseku 1 písm. f) musí byť preukázané, že doplnková dôchodková spoločnosť, na ktorú má prejsť správa doplnkových dôchodkových fondov, spĺňa vecné, personálne a organizačné predpoklady podľa § 23 ods. 1 na správu doplnkových dôchodkových fondov, dodržiava pravidlá obozretného podnikania a pravidlá činnosti pri správe doplnkových dôchodkových fondov, pri súčasnej zmene depozitára musia byť preukázané aj podmienky podľa § 23 ods. 1 písm. k) a musí byť preukázané, že prechodom správy doplnkového dôchodkového fondu nie sú ohrozené záujmy účastníkov a poberateľov dávok,
g) podľa odseku 1 písm. g) sa vzťahujú podmienky podľa § 23 ods. 1 písm. i),
h) podľa odseku 1 písm. h) musia byť splnené podmienky podľa § 23 ods. 1 písm. l),
i)  podľa odseku 1 písm. i) musia byť splnené podmienky podľa § 23 ods. 1 písm. m),
j)  podľa odseku 1 písm. j) musia byť splnené podmienky podľa § 37,
k) podľa odseku 1 písm. k) sa vzťahujú podmienky podľa § 23 ods. 1 písm. k),
l) podľa odseku 1 písm. l) musí byť predložený návrh štatútu nového doplnkového dôchodkového fondu a predbežný súhlas depozitára s výkonom činnosti depozitára pre nový doplnkový dôchodkový fond,
m) podľa odseku 1 písm. m) sa na príspevkový doplnkový dôchodkový fond, do ktorého sa príspevkové doplnkové dôchodkové fondy zlučujú, vzťahujú podmienky podľa § 23      ods. 1  písm. i) až m),
n)  podľa odseku 1 písm. n) musí byť preukázaná schopnosť doplnkovej dôchodkovej spoločnosti zabezpečiť vykonávanie činností súvisiacich so zrušením príspevkového doplnkového dôchodkového fondu.
	(3) Ustanoveniami odseku 1 písm. a) a e) nie sú dotknuté ustanovenia osobitného predpisu.)
(4) Žiadosť o vydanie predchádzajúceho súhlasu podávajú
a) podľa odseku 1 písm. a) právnické osoby alebo fyzické osoby, ktoré plánujú nadobudnúť podiel na základnom imaní doplnkovej dôchodkovej spoločnosti, alebo osoba, ktorá sa plánuje stať materskou spoločnosťou doplnkovej dôchodkovej spoločnosti,
b) podľa odseku 1 písm. b), d), g) až k)  doplnková dôchodková spoločnosť,
c) podľa odseku 1 písm. c) doplnková dôchodková spoločnosť alebo akcionár doplnkovej dôchodkovej spoločnosti, 
e)	podľa odseku 1 písm. e) doplnkové dôchodkové spoločnosti, ktoré sa majú zlúčiť,
f)	podľa odseku 1 písm. f) doplnková dôchodková spoločnosť, ktorá spravuje  doplnkové dôchodkové fondy alebo ich nútený správca,
g)	podľa odseku 1 písm. l) doplnková dôchodková spoločnosť, ktorá vytvára nový  doplnkový dôchodkový fond,
h)	podľa odseku 1 písm. m) doplnková dôchodková spoločnosť, ktorá zlučuje príspevkové doplnkové dôchodkové fondy,
i)	podľa odseku  1 písm. n) doplnková dôchodková spoločnosť, ktorá zrušuje príspevkový doplnkový dôchodkov fond.
(5) Náležitosti žiadosti o udelenie predchádzajúceho súhlasu podľa odseku 1 ustanoví všeobecne záväzný právny predpis, ktorý vydá ministerstvo.
(6) Na konanie a rozhodnutie o žiadosti o udelenie predchádzajúceho súhlasu sa vzťahuje osobitný predpis,9) ak tento zákon neustanovuje inak. O žiadosti podľa odseku 1 písm. a) rozhoduje úrad v lehote do troch mesiacov odo dňa doručenia úplnej žiadosti, v ostatných prípadoch uvedených v odseku 1 rozhoduje úrad v lehote podľa osobitného predpisu.9) 
(7) Doplnková dôchodková spoločnosť je povinná predložiť úradu do desiatich dní od vyhotovenia notárskej zápisnice z valného zhromaždenia alebo zápisnice zo zasadania príslušného orgánu doplnkovej dôchodkovej spoločnosti, ktorý rozhodol o skutočnostiach, ku ktorým úrad vydal predchádzajúci súhlas, odpis notárskej zápisnice alebo odpis zápisnice príslušného orgánu doplnkovej dôchodkovej spoločnosti. Doplnková dôchodková spoločnosť je povinná informovať úrad bez zbytočného odkladu o vykonaní úkonov, na ktoré bol udelený predchádzajúci súhlas.
(8) Doplnková dôchodková spoločnosť je povinná po zápise zmien v obchodnom registri alebo výmaze zapisovaných údajov) v obchodnom registri, ku ktorým úrad vydal predchádzajúci súhlas, predložiť úradu do desiatich dní od ich zápisu alebo výmazu výpis z obchodného registra.
(9) V rozhodnutí o udelení predchádzajúceho súhlasu podľa odseku 1 písm. a), b), e), g) až k) určí úrad aj lehotu, ktorej uplynutím zaniká predchádzajúci súhlas, ak nebol vykonaný úkon, na ktorý bol udelený predchádzajúci súhlas. Táto lehota nesmie byť kratšia ako tri mesiace a dlhšia ako jeden rok odo dňa nadobudnutia právoplatnosti rozhodnutia. 
(10) Právne úkony, na ktoré sa podľa tohto zákona vyžaduje predchádzajúci súhlas úradu sú neplatné, ak boli vykonané bez tohto prechádzajúceho súhlasu.
§ 27	
Pravidlá obozretného podnikania doplnkovej dôchodkovej spoločnosti
(1) Doplnková dôchodková spoločnosť je povinná dodržiavať pravidlá obozretného podnikania, ktoré sa vzťahujú na
a)	organizáciu a riadenie doplnkovej dôchodkovej spoločnosti podľa § 28,
b)	výkon vnútornej kontroly podľa § 29,
c)	postupy vedenia účtovníctva podľa § 30, 
d)	vedenie obchodnej dokumentácie podľa § 31,
e)	konflikt záujmov podľa § 32,
f)	primeranosť vlastných zdrojov podľa § 33.
(2) Doplnková dôchodková spoločnosť je povinná zabezpečiť práva účastníka vyplývajúce z jeho doplnkového dôchodkového sporenia a práva poberateľa dávky podľa pravidiel obozretného podnikania.
§ 28
Organizácia a riadenie doplnkovej dôchodkovej spoločnosti
(1)	Doplnková dôchodková spoločnosť je povinná v stanovách upraviť vzťahy a spoluprácu medzi predstavenstvom, dozornou radou, prokuristami a vedúcimi zamestnancami v priamej riadiacej pôsobnosti predstavenstva zodpovednými za riadenie investícií a vedúcim zamestnancom riadiacim útvar vnútornej kontroly.  Doplnková dôchodková spoločnosť je povinná v stanovách rozdeliť a upraviť právomoc a zodpovednosť doplnkovej dôchodkovej spoločnosti na ochranu pred legalizáciou príjmov z trestnej činnosti.
(2)	Doplnková dôchodková spoločnosť je povinná vypracovať a dodržiavať vnútorné predpisy, postupy na zabezpečenie plnenia pravidiel obozretného podnikania a pravidiel činnosti  a postupy na zabezpečenie vykonávania doplnkového dôchodkového sporenia tak, aby zabezpečovali  riadny a bezpečný výkon jej činnosti a umožnili riadne nakladanie s majetkom v doplnkových dôchodkových fondoch v prospech a v záujme účastníkov a poberateľov dávok. 

(3)	V organizačnej štruktúre doplnkovej dôchodkovej spoločnosti musí  byť zahrnutý  vedúci zamestnanec riadiaci útvar vnútornej kontroly. 
(4)	Doplnková dôchodková spoločnosť je povinná predložiť úradu organizačnú štruktúru do desiatich dní po každej zmene.
(5)	Predstavenstvo doplnkovej dôchodkovej spoločnosti má najmenej troch členov. 
(6)	Členovia predstavenstva a prokuristi, ktorí spôsobili škodu porušením povinností pri výkone funkcie člena predstavenstva a prokuristu, zodpovedajú za túto škodu spoločne a nerozdielne.
§ 29
Vnútorná kontrola
(1)	Doplnková dôchodková spoločnosť je povinná vypracovať a dodržiavať účinný systém vnútornej kontroly. Vnútorná kontrola doplnkovej dôchodkovej spoločnosti je kontrola dodržiavania zákonov a iných všeobecne záväzných právnych predpisov, pravidiel obozretného podnikania, štatútov doplnkových dôchodkových fondov, iných vnútorných predpisov a postupov v činnosti doplnkovej dôchodkovej spoločnosti vykonávanou vedúcim zamestnancom  riadiacim útvar vnútornej kontroly.
(2)	Dozorná rada doplnkovej dôchodkovej spoločnosti je oprávnená požiadať vedúceho zamestnanca riadiaceho útvar vnútornej kontroly o vykonanie kontroly doplnkovej dôchodkovej spoločnosti.
(3)	Vedúci zamestnanec riadiaci útvar vnútornej kontroly je povinný bez zbytočného odkladu písomne informovať dozornú radu doplnkovej dôchodkovej spoločnosti, depozitára a úrad o skutočnosti, ktorú v priebehu svojej činnosti zistí a ktorá svedčí o porušení povinnosti doplnkovej dôchodkovej spoločnosti ustanovenej zákonmi a inými všeobecne záväznými právnymi predpismi, stanovami doplnkovej dôchodkovej spoločnosti, pravidlami obozretného podnikania podľa tohto zákona, štatútmi doplnkových dôchodkových fondov a inými vnútornými predpismi a postupmi v činnosti doplnkovej dôchodkovej spoločnosti.
(4) Vedúci zamestnanec riadiaci útvar vnútornej kontroly nesmie byť členom predstavenstva, členom dozornej rady alebo prokuristom žiadnej doplnkovej dôchodkovej spoločnosti alebo finančnej inštitúcie. Za finančnú inštitúciu sa na účely tohto zákona považuje správcovská spoločnosť,  zahraničná správcovská spoločnosť, zahraničná správcovská spoločnosť so sídlom na území členského štátu, obchodník s cennými papiermi, zahraničný obchodník s cennými papiermi, banka, zahraničná banka, zahraničná banka so sídlom na území členského štátu, poisťovňa, zaisťovňa, zahraničná zaisťovňa, centrálny depozitár cenných papierov, burza cenných papierov, dôchodková správcovská spoločnosť a subjekty so sídlom mimo územia Slovenskej republiky s obdobným predmetom činnosti.
(5) Vedúci zamestnanec riadiaci útvar vnútornej kontroly je povinný do 31. marca kalendárneho roka predložiť úradu správu o svojej činnosti za predchádzajúci kalendárny rok, o zistených nedostatkoch v činnosti doplnkovej dôchodkovej spoločnosti a o prijatých opatreniach na nápravu zistených nedostatkov a plán kontrolnej činnosti na nasledujúci kalendárny rok.
§ 30	
Vedenie účtovníctva
(1) Doplnková dôchodková spoločnosť za seba a za každý doplnkový dôchodkový fond vedie oddelené samostatné účtovníctvo a zostavuje za seba a za každý doplnkový dôchodkový fond účtovnú závierku.) Účtovnú závierku doplnkovej dôchodkovej  spoločnosti a doplnkového dôchodkového fondu musí overiť audítor a musí ju schváliť valné zhromaždenie doplnkovej dôchodkovej spoločnosti. Úrad môže v záujme ochrany účastníkov a poberateľov dávok nariadiť doplnkovej dôchodkovej spoločnosti výmenu audítora.
(2) Doplnková dôchodková spoločnosť zostavuje okrem účtovnej závierky podľa osobitného predpisu26) aj priebežnú účtovnú závierku k poslednému dňu kalendárneho štvrťroka.
(3) Audítor, ktorý overuje účtovnú závierku doplnkovej dôchodkovej spoločnosti a doplnkového dôchodkového fondu, je povinný bez zbytočného odkladu informovať úrad o akejkoľvek skutočnosti, o ktorej sa v priebehu svojej činnosti dozvie a ktorá svedčí o porušení povinností doplnkovej dôchodkovej spoločnosti ustanovených zákonmi a inými všeobecne záväznými právnymi predpismi a ktorá môže ovplyvniť riadny výkon činnosti doplnkovej dôchodkovej spoločnosti, alebo môže viesť k odmietnutiu overenia ročnej účtovnej závierky alebo k vysloveniu výhrady.
(4) Ustanovenie odseku 3 sa vzťahuje rovnako na audítora, ktorý overuje účtovné závierky fyzických osôb a právnických osôb, ktoré tvoria s doplnkovou dôchodkovou  spoločnosťou skupinu s úzkymi väzbami.
§ 31
Obchodná dokumentácia
Na obchodnú dokumentáciu podľa tohto zákona sa rovnako vzťahujú ustanovenia o obchodnej dokumentácii podľa osobitného predpisu.)  
§ 32
Konflikt záujmov
	(1) Doplnková dôchodková spoločnosť je povinná predchádzať konfliktu záujmov medzi doplnkovou dôchodkovou spoločnosťou, účastníkmi a poberateľmi dávok, medzi účastníkmi a poberateľmi dávok alebo medzi účastníkmi.
(2)	Doplnková dôchodková spoločnosť nesmie do majetku v doplnkovom dôchodkovom fonde nadobúdať
a)	akcie akciových spoločností s kvalifikovanou účasťou na základnom imaní doplnkovej dôchodkovej spoločnosti,
b)	akcie doplnkovej dôchodkovej spoločnosti spravujúcej tento doplnkový dôchodkový fond,
c)	cenné papiere právnickej osoby, ktorej bol zverený výkon niektorých činností podľa       § 37.
(3)	Doplnková dôchodková spoločnosť nesmie do majetku v doplnkovom dôchodkovom fonde nadobúdať cenné papiere, nástroje peňažného trhu a deriváty z majetku obchodných spoločností a ani nesmie cenné papiere, nástroje peňažného trhu a deriváty z majetku v doplnkovom dôchodkovom fonde predávať obchodným spoločnostiam,
a)	v ktorých členom predstavenstva, členom dozornej rady, prokuristom alebo zamestnancom je člen predstavenstva, člen dozornej rady, prokurista alebo zamestnanec tejto doplnkovej dôchodkovej spoločnosti alebo osoba im blízka,)
b)	na ktorých podnikaní sa zúčastňuje člen predstavenstva, člen dozornej rady, prokurista alebo zamestnanec tejto doplnkovej dôchodkovej spoločnosti alebo osoba im blízka.28)
(4)	Doplnková dôchodková spoločnosť nesmie použiť majetok v doplnkovom dôchodkovom fonde na krytie alebo úhradu záväzkov, ktoré bezprostredne nesúvisia s činnosťou spojenou so správou tohto majetku a s nakladaním s ním.
(5)	Doplnková dôchodková spoločnosť nesmie použiť majetok v doplnkovom dôchodkovom fonde na krytie alebo úhradu záväzkov iného doplnkového dôchodkového fondu.
(6)	Zamestnancom, prokuristom, členom predstavenstva alebo členom dozornej rady doplnkovej dôchodkovej spoločnosti nesmie byť zamestnanec, prokurista ani člen štatutárneho orgánu inej doplnkovej dôchodkovej spoločnosti alebo finančnej inštitúcie; to neplatí, ak finančná inštitúcia a doplnková dôchodková spoločnosť sú súčasťou jedného konsolidovaného alebo subkonsolidovaného celku podliehajúceho dohľadu na konsolidovanom základe podľa osobitných predpisov,) a nie sú tým dotknuté ustanovenia o konflikte záujmov podľa osobitných predpisov.) 
(7)	Člen predstavenstva, prokurista alebo zamestnanec doplnkovej dôchodkovej spoločnosti nesmie byť členom dozornej rady
a)	depozitára, s ktorým doplnková dôchodková spoločnosť uzatvorila zmluvu o výkone depozitárskych služieb,
b)	inej doplnkovej dôchodkovej spoločnosti,
c)	správcovskej spoločnosti,
d)	dôchodkovej správcovskej spoločnosti.
(8) Člen vlády Slovenskej republiky, vedúci ústredného orgánu štátnej správy, ktorý nie je členom vlády Slovenskej republiky, poslanec Národnej rady Slovenskej republiky, štátny zamestnanec v služobnom úrade, ktorým je ústredný orgán štátnej správy Slovenskej republiky, Kancelárie prezidenta Slovenskej republiky, Kancelárie Národnej rady Slovenskej republiky, Najvyššieho kontrolného úradu Slovenskej republiky, Ústavného súdu Slovenskej republiky, sudca, prokurátor, zamestnanec Slovenskej informačnej služby, člen orgánov úradu a zamestnanec úradu nesmie byť členom predstavenstva, členom dozornej rady, prokuristom alebo zamestnancom doplnkovej dôchodkovej spoločnosti. 
(9) Člen predstavenstva, člen dozornej rady, prokurista a zamestnanec doplnkovej dôchodkovej spoločnosti nesmú v obchodnej činnosti doplnkovej dôchodkovej spoločnosti uprednostňovať svoje vlastné záujmy pred záujmami účastníkov a poberateľov dávok.
(10) Doplnková dôchodková spoločnosť môže kupovať do svojho majetku a predávať zo svojho majetku majetok, ktorý môže byť predmetom investovania podľa tohto zákona, len ak tým nedôjde ku konfliktu záujmov s účastníkmi a poberateľmi dávok. Doplnková dôchodková spoločnosť nesmie uprednostniť svoje záujmy pred záujmami týchto účastníkov a poberateľov dávok. 
(11) Členovia predstavenstva, členovia dozornej rady, prokuristi a zamestnanci doplnkovej dôchodkovej spoločnosti a osoby blízke týmto osobám nesmú nadobúdať cenné papiere, nástroje peňažného trhu a deriváty z majetku v doplnkovom dôchodkovom fonde, ktorý spravuje táto doplnková dôchodková spoločnosť, a také cenné papiere, nástroje peňažného trhu a deriváty do majetku v tomto doplnkovom dôchodkovom fonde predávať. Ak členovia predstavenstva, členovia dozornej rady, prokuristi a zamestnanci doplnkovej dôchodkovej spoločnosti a osoba blízka týmto osobám nadobudnú alebo predajú cenný papier emitenta, ktorého cenné papiere sa nachádzajú v majetku v doplnkovom dôchodkovom fonde, sú povinní o tejto skutočnosti informovať úrad do troch pracovných dní.
§ 33
Primeranosť vlastných zdrojov
(1)	Počiatočný kapitál doplnkovej dôchodkovej spoločnosti je najmenej 50 000 000 Sk.
(2)	Počiatočným kapitálom je súčet splateného základného imania, emisného ážia, nerozdeleného zisku minulých rokov, rezervného fondu a ostatných fondov tvorených zo zisku, znížený o neuhradenú stratu z minulých rokov.
(3)	Doplnková dôchodková spoločnosť je povinná dodržiavať primeranosť vlastných zdrojov. Vlastné zdroje doplnkovej dôchodkovej spoločnosti sú primerané, ak nie sú nižšie ako
a)	súčet hodnoty 50 000 000 Sk a 0,05 % z hodnoty majetku v doplnkových dôchodkových fondoch  prevyšujúcej 5 000 000 000 Sk; táto suma sa ďalej nezvyšuje, ak dosiahne             500 000 000 Sk a
b)	25 % všeobecných prevádzkových nákladov doplnkovej dôchodkovej spoločnosti za predchádzajúci kalendárny rok; ak doplnková dôchodková spoločnosť  vykonáva doplnkové dôchodkové sporenie menej ako jeden rok, 25 % z hodnoty všeobecných prevádzkových nákladov uvedených v jej obchodno-finančnom pláne.
(4)	Do výpočtu sumy podľa odseku 3 písm. a) sa zahŕňa celá hodnota spravovaného majetku v doplnkových dôchodkových fondoch.
(5)	Doplnková dôchodková spoločnosť môže nahradiť najviac 25 % požiadavky na vlastné zdroje podľa odseku 3 písm. a) prekračujúcej 50 000 000 Sk zárukou vystavenou bankou, zahraničnou bankou so sídlom v členskom štáte, poisťovňou okrem zahraničnej poisťovne. Banka, zahraničná banka so sídlom na území členského štátu. poisťovňa okrem zahraničnej poisťovne, sa musí zaviazať, že tieto zdroje sú bez ďalších podmienok voľne k dispozícii doplnkovej dôchodkovej spoločnosti na pokrytie rizík vyplývajúcich z jej činnosti.
(6) Všeobecne záväzný právny predpis, ktorý vydá Ministerstvo financií Slovenskej republiky, ustanoví vymedzenie vlastných zdrojov, ktoré je doplnková dôchodková spoločnosť povinná dodržiavať, spôsob výpočtu sumy vlastných zdrojov a spôsob preukazovania splnenia podmienky o primeranosti vlastných zdrojov podľa odseku 3.
§ 34	
Pravidlá činnosti pri správe doplnkových dôchodkových fondov a povinnosť mlčanlivosti
(1) Správu majetku v doplnkovom dôchodkovom fonde je povinná vykonávať doplnková dôchodková spoločnosť samostatne, vo svojom mene a v záujme účastníkov a poberateľov dávok; tým nie je dotknuté oprávnenie doplnkovej dôchodkovej spoločnosti zveriť výkon činností podľa § 37.
(2)	Pri správe doplnkového dôchodkového fondu, ktorý doplnková dôchodková spoločnosť spravuje, je doplnková dôchodková spoločnosť povinná najmä
a)	vykonávať činnosť v najlepšom záujme účastníkov a poberateľov dávok a v záujme ich ochrany pri dodržiavaní všeobecne záväzných právnych predpisov, štatútov doplnkových dôchodkových fondov, pravidiel a rozhodnutí úradu,
b)	konať čestne a poctivo pri výkone svojej činnosti a v najlepšom záujme účastníkov a poberateľov dávok a v záujme ich ochrany,
c)	konať s odbornou starostlivosťou a obozretnosťou v najlepšom záujme účastníkov a poberateľov dávok a v záujme ich ochrany,
d)	účinne využívať personálne a materiálno-technické zabezpečenie na riadny výkon svojich činností,
e)	vyhýbať sa konfliktu záujmov, najmä konfliktu so záujmami účastníkov a poberateľov dávok, a ak sa nemožno vyhnúť konfliktu záujmov, uprednostniť záujmy účastníkov a poberateľov dávok pred svojimi záujmami a záujmami akcionárov doplnkovej dôchodkovej spoločnosti alebo pred záujmami iných osôb a v prípade konfliktu záujmov zabezpečiť rovnaké a spravodlivé zaobchádzanie so všetkými účastníkmi a poberateľmi dávok,
f)	uplatňovať vo vzťahu k účastníkom a poberateľom dávok princíp rovnakého zaobchádzania.
(3)	Vynaloženie odbornej starostlivosti podľa odseku 2 znamená najmä
a)	hospodárenie s majetkom v doplnkovom dôchodkovom fonde v súlade so zameraním investičnej stratégie a rizikovým profilom vymedzeným v štatúte doplnkového dôchodkového fondu,
b)	predchádzanie riziku finančných strát,
c)	analyzovanie ekonomickej výhodnosti obchodov z dostupných informácií,
d)	porovnávanie kurzov alebo cien jednotlivých nákupov alebo predajov vzájomne medzi sebou a s vývojom kurzov, cien, dopytom a ponukou prevoditeľných cenných papierov, nástrojov peňažného trhu a derivátov,
e)	uzatváranie obchodov s majetkom v doplnkovom dôchodkovom fonde tak, aby bola zabezpečená protihodnota v prospech majetku v doplnkovom dôchodkovom fonde na princípe platby oproti dodávke, ak to povaha obchodu nevylučuje, v lehotách obvyklých na regulovanom trhu, kde sa obchod uskutočňuje, a v prípade obchodov uzatvorených mimo regulovaného trhu v zmluvne dohodnutých lehotách, ktorá sú obvyklé pre daný typ obchodov,
f)	vykonávanie predajov alebo kúpy cenných papierov alebo nástrojov peňažného trhu z majetku alebo do majetku v doplnkovom dôchodkovom fonde za najvýhodnejšiu cenu, ktorú bolo možné dosiahnuť v prospech doplnkového dôchodkového fondu.
(4)	Doplnková dôchodková spoločnosť je povinná na žiadosť úradu hodnoverne preukázať vynaloženie odbornej starostlivosti. Ak doplnková dôchodková spoločnosť tejto žiadosti nevyhovie, má sa za to, že doplnková dôchodková spoločnosť nekonala s odbornou starostlivosťou.
(5)	Doplnková dôchodková spoločnosť môže cenný papier do majetku v doplnkovom dôchodkovom fonde kupovať alebo z majetku v doplnkovom dôchodkovom fonde predávať na verejnom trhu cenných papierov len prijímaním návrhov určených vopred neurčenému okruhu osôb (anonymné obchody).
(6)	Ministerstvo financií Slovenskej republiky ustanoví všeobecne záväzným právnym predpisom podrobnosti o pravidlách činnosti pri správe doplnkových dôchodkových fondov podľa odsekov 1 až 3 a podrobnosti o tom, čo sa rozumie vynaložením odbornej starostlivosti.
(7)	Doplnková dôchodková spoločnosť je povinná vykonávať činnosť tak, aby nedochádzalo k narušenie bezpečnosti finančného systému a nesmie vykonávať manipuláciu kurzov cenných papierov.) 
(8) Doplnková dôchodková spoločnosť je povinná účastníkom a poberateľom dávok nahradiť všetky škody vzniknuté v dôsledku neplnenia alebo nedostatočného plnenia svojich povinností vyplývajúcich zo zákona alebo zo štatútu doplnkového dôchodkového fondu. 
(9) V prípade uplatnenia nároku na náhradu škody podľa odseku 8 v súdnom konaní podľa osobitného predpisu)  je doplnková dôchodková spoločnosť povinná na žiadosť  účastníka a poberateľa  dávky preukázať vynaloženie odbornej starostlivosti. Ak doplnková dôchodková spoločnosť tejto žiadosti nevyhovie alebo hodnoverne nepreukáže vynaloženie odbornej starostlivosti, má sa za to, že doplnková dôchodková spoločnosť nekonala              s odbornou starostlivosťou.
(10) Voči úradu sa nemôžu uplatniť nároky účastníkov a poberateľov dávok na náhradu škody z dôvodu porušenia zákona doplnkovou dôchodkovou spoločnosťou.
(11) Členovia predstavenstva, členovia dozornej rady, zamestnanci, prokuristi, likvidátori, nútení správcovia, správcovia konkurznej podstaty, ako aj ďalšie osoby podieľajúce sa na činnosti alebo likvidácii doplnkovej dôchodkovej spoločnosti sú povinní zachovávať mlčanlivosť o skutočnostiach, o ktorých sa dozvedeli na základe svojho postavenia alebo pri plnení svojich pracovných povinností a ktoré majú význam alebo sa týkajú záujmov účastníkov a poberateľov dávok.
(12) Povinnosť mlčanlivosti podľa odseku 11 trvá aj po skončení pracovného pomeru alebo iného právneho vzťahu.
(13) Za porušenie povinnosti mlčanlivosti podľa odseku 11 sa nepovažuje, ak sa informácia poskytne
a) úradu na účely výkonu dohľadu podľa tohto zákona,
b) súdu na účely občianskeho súdneho konania,
c) orgánu činnému v trestnom konaní na účely trestného konania,
d) službe kriminálnej polície a službe finančnej polície Policajného zboru na účely plnenia ich úloh, 
e) daňovým orgánom na účely daňového konania.
(14) Ustanoveniami odsekov 11 až 13 nie je dotknutá osobitným predpisom) ustanovená povinnosť prekaziť alebo oznámiť spáchanie trestného činu.
(15) Informácie získané úradom pri výkone dohľadu podľa tohto zákona od tretích osôb sa nesmú použiť na iné účely než na účely výkonu dohľadu.
§ 35
Odplata doplnkovej dôchodkovej spoločnosti, úhrada nákladov a poplatkov
(1)	Doplnková dôchodková spoločnosť má nárok  na 
a) odplatu za správu doplnkového dôchodkového fondu,
b) odplatu za prestup účastníka do inej doplnkovej dôchodkovej spoločnosti,
b)	odplatu za odstupné.
(2) Odplata za správu doplnkového dôchodkového fondu za jeden rok správy doplnkového dôchodkového fondu určená v štatúte doplnkového dôchodkového fondu nesmie presiahnuť 3 % priemernej ročnej čistej hodnoty majetku v doplnkovom dôchodkovom fonde. Na výpočet odplaty za správu doplnkového dôchodkového fondu sa použijú údaje o čistej hodnote majetku v doplnkovom dôchodkovom fonde za príslušné obdobie.
(3) Odplata za prestup účastníka do inej doplnkovej dôchodkovej spoločnosti je v období troch rokov od uzatvorenia účastníckej zmluvy najviac 5 % hodnoty zostatku na osobnom účte účastníka ku dňu prestupu a v ďalšom období najviac 1 % hodnoty zostatku na osobnom účte účastníka ku dňu prestupu. 
(4) Odplata za odstupné je najviac 20 % hodnoty zostatku na osobnom účte účastníka ku dňu požiadania o vyplatenie odstupného.
(5) Z majetku v doplnkovom dôchodkovom fonde sa uhrádzajú náklady a poplatky, ktoré uhradila doplnková dôchodková spoločnosť  v súvislosti s doplnkovým dôchodkovým sporením tretím osobám, a to
a)	dane vzťahujúce sa na majetok v doplnkovom dôchodkovom fonde,
b)	odplata za výkon činnosti depozitára,
c)	poplatky subjektu zabezpečujúcemu vyrovnanie obchodov s cennými papiermi,
d)	poplatky banke, zahraničnej banke alebo zahraničnej banke so sídlom na území členského štátu,
e)	poplatky obchodníkovi s cennými papiermi alebo zahraničnému obchodníkovi s cennými papiermi,
f)	poplatky centrálnemu depozitárovi alebo členovi centrálneho depozitára,
g)	iné náklady a poplatky.
(6) Doplnková dôchodková spoločnosť je povinná oboznámiť fyzickú osobu, ktorá má záujem uzatvoriť účastnícku zmluvu, s výškou poplatkov a nákladov uvedených v odseku 5 pred uzatvorením účastníckej zmluvy. Ak výšku týchto poplatkov a nákladov nemožno vopred určiť, doplnková dôchodková spoločnosť je povinná oboznámiť fyzickú osobu, ktorá má záujem uzatvoriť účastnícku zmluvu, s ich predpokladanou výškou pred uzatvorením  účastníckej zmluvy.
§ 36
Oznamovacia povinnosť
(1)	Doplnková dôchodková spoločnosť je povinná bez zbytočného odkladu oznámiť úradu každú zmenu vo svojej finančnej situácii alebo iné skutočnosti, ktoré môžu ohroziť jej schopnosť plniť záväzky voči účastníkom a poberateľom dávok alebo voči záujemcom o doplnkové dôchodkové sporenie.
(2)	Právnická osoba alebo fyzická osoba, ktorá plánuje znížiť svoj podiel na základnom imaní doplnkovej dôchodkovej spoločnosti alebo na hlasovacích právach v doplnkovej dôchodkovej spoločnosti pod 50 %, 33 %, 20 %, 10 % alebo pod 5 % v jednej alebo v niekoľkých operáciách priamo alebo konaním v zhode,23) alebo má v pláne prestať byť materskou spoločnosťou tejto doplnkovej dôchodkovej spoločnosti, musí o tejto skutočnosti písomne informovať úrad.
(3)	Oznámenie podľa odseku 2 musí obsahovať
a)	meno, priezvisko, dátum narodenia a miesto trvalého pobytu pri fyzickej osobe, obchodné meno, identifikačné číslo a sídlo pri právnickej osobe,
b)	rozsah, v akom chce právnická osoba alebo fyzická osoba podľa odseku 2 znížiť podiel na základnom imaní alebo na hlasovacích právach v doplnkovej dôchodkovej spoločnosti.
(4) Doplnková dôchodková spoločnosť je povinná informovať úrad o každej zmene na jej základnom imaní, pri ktorej dôjde k prekročeniu 5 %, 10 %, 20 %, 33 % alebo 50 % podielu jednej osoby alebo osôb konajúcich v zhode,23) alebo k zníženiu podielu jednej osoby alebo osôb konajúcich v zhode na základnom imaní alebo na hlasovacích právach v doplnkovej dôchodkovej spoločnosti pod 50 %, 33 %, 20 %, 10 % alebo pod 5 % bez zbytočného odkladu po získaní tejto informácie.
§ 37
Zverenie výkonu činností spojených so správou 
doplnkových dôchodkových fondov
(1)	Zakladateľ doplnkovej dôchodkovej spoločnosti alebo doplnková dôchodková spoločnosť môže po predchádzajúcom súhlase úradu podľa § 26 ods. 1 písm. j) na základe zmluvy o zverení činností) zveriť jednu alebo viac činností uvedených v § 22 ods. 2 okrem činností uvedených v § 22 ods. 2 písm. c) dvanástom bode a pätnástom bode inej fyzickej osobe alebo právnickej osobe, ktorá je oprávnená na výkon zverených činností. Zakladateľ doplnkovej dôchodkovej spoločnosti alebo doplnková dôchodková spoločnosť nesmú zveriť žiadnu z týchto činností inej doplnkovej dôchodkovej spoločnosti, depozitárovi alebo osobe, ktorej záujmy môžu byť v konflikte so záujmami doplnkovej dôchodkovej spoločnosti.
(2)	Výkon činností spojených so správou doplnkových dôchodkových fondov možno zveriť, ak to nebráni výkonu činnosti depozitára a ak
a)	je úrad vopred informovaný o zámere doplnkovej dôchodkovej spoločnosti zveriť jednu alebo viac činností inej osobe, 
b)	je v štatúte doplnkového dôchodkového fondu uvedený zoznam činností, ktorých výkon možno zveriť osobám podľa odseku 1,
c)	to nebráni vykonávať účinný dohľad nad doplnkovou dôchodkovou spoločnosťou, 
d)	to nebráni doplnkovej dôchodkovej spoločnosti konať v najlepšom záujme účastníkov a poberateľov dávok,
e)	to nebráni spravovaniu doplnkového dôchodkového fondu v najlepšom záujme účastníkov a poberateľov dávok,
f)	to nebráni doplnkovej dôchodkovej spoločnosti s okamžitou účinnosťou vypovedať zmluvu o zverení činnosti,34) 
g)	so zreteľom na povahu činností, ktoré sa majú zveriť, fyzická osoba a právnická osoba uvedené v odseku 1 majú vecné, personálne a organizačné predpoklady na výkon zverených činností.
(3)	Doplnková dôchodková spoločnosť je povinná bez zbytočného odkladu doručiť úradu zmluvu o zverení činnosti,34) zmeny tejto zmluvy a  informovať úrad o skončení  tejto zmluvy. 
(4)	Zverením výkonu činností spojených so správou doplnkových dôchodkových  fondov inej osobe nie je dotknutá zodpovednosť doplnkovej dôchodkovej spoločnosti a depozitára za škody spôsobené účastníkom a poberateľom dávky  pri správe majetku v doplnkovom dôchodkovom fonde.
(5)	Doplnková dôchodková spoločnosť nesmie zveriť činnosti spojené so správou doplnkových dôchodkových fondov iným osobám v takom rozsahu, že doplnková dôchodková spoločnosť prestane plniť účel, na ktorý jej bolo udelené povolenie. Zverenie činností podľa odseku 1 nesmie slúžiť na obchádzanie povinnosti vykonávať činnosti podľa tohto zákona inak ako na základe povolenia.

Zrušenie doplnkovej dôchodkovej spoločnosti
§ 38
Zrušenie doplnkovej dôchodkovej spoločnosti bez likvidácie
	(1) Doplnkovú dôchodkovú spoločnosť možno zrušiť bez likvidácie len zlúčením s inou existujúcou doplnkovou dôchodkovou spoločnosťou s platným povolením úradu podľa § 23, ktorá vytvorila a spravuje doplnkové dôchodkové fondy, ktoré nie sú v nútenej správe.
(2)	Zlúčením podľa odseku 1 dochádza k zániku zrušovanej doplnkovej dôchodkovej spoločnosti (ďalej len “zanikajúca doplnková dôchodková spoločnosť”), pričom obchodné imanie zanikajúcej doplnkovej dôchodkovej spoločnosti prechádza na existujúcu doplnkovú dôchodkovú spoločnosť, s ktorou sa zlučuje a ktorá sa stáva právnym nástupcom zrušením zanikajúcej doplnkovej dôchodkovej spoločnosti (ďalej len “nástupnícka doplnková dôchodková spoločnosť”).
(3)	Pri zlúčení podľa odseku 1 dochádza súčasne k prechodu správy doplnkových dôchodkových fondov spravovaných zanikajúcou doplnkovou dôchodkovou spoločnosťou na nástupnícku doplnkovú dôchodkovú spoločnosť a k zlúčeniu výplatného doplnkového dôchodkového fondu zanikajúcej doplnkovej dôchodkovej spoločnosti s výplatným doplnkovým dôchodkovým fondom nástupníckej doplnkovej dôchodkovej spoločnosti podľa  § 49.
(4)	Pri zlúčení podľa odseku 1 dochádza k prechodu práv a povinností zanikajúcej doplnkovej dôchodkovej spoločnosti z doplnkového dôchodkového sporenia  a uzatvorených zmlúv voči účastníkom, zamestnávateľom a poberateľom dávok na nástupnícku doplnkovú dôchodkovú spoločnosť.
(5)	Na zrušenie doplnkovej dôchodkovej spoločnosti bez likvidácie zlúčením s inou doplnkovou dôchodkovou spoločnosťou je potrebný predchádzajúci súhlas úradu podľa § 26 ods. 1 písm. e). Valné zhromaždenie doplnkovej dôchodkovej spoločnosti môže rozhodnúť o zrušení doplnkovej dôchodkovej spoločnosti zlúčením až po nadobudnutí právoplatnosti predchádzajúceho súhlasu úradu.
(6)	Zrušenie doplnkovej dôchodkovej spoločnosti bez likvidácie vykonané postupom podľa tohto zákona nesmie byť na ujmu účastníkov a poberateľov dávok, ani na ujmu veriteľov doplnkovej dôchodkovej spoločnosti.
(7)	Na zrušenie doplnkovej dôchodkovej spoločnosti bez likvidácie sa použijú ustanovenia Obchodného zákonníka, ak tento zákon neustanovuje inak.
§ 39
Zrušenie doplnkovej dôchodkovej spoločnosti s likvidáciou
	(1) Zrušeniu doplnkovej dôchodkovej spoločnosti s likvidáciou predchádza postup, pri ktorom na základe právoplatného rozhodnutia úradu o predchádzajúcom súhlase podľa § 26 ods. 1 písm. f) dôjde k prechodu správy doplnkových dôchodkových fondov, prechodu práv a povinností doplnkovej dôchodkovej spoločnosti, ktorá má byť zrušená, plynúcich z doplnkového dôchodkového sporenia a uzatvorených zmlúv voči účastníkom, zamestnávateľom a poberateľom dávok, a to na inú doplnkovú dôchodkovú spoločnosť (ďalej len “preberajúca doplnková dôchodková spoločnosť”). Pri prechode správy doplnkových dôchodkových fondov podľa predchádzajúcej vety dochádza súčasne k zlúčeniu výplatného doplnkového dôchodkového fondu doplnkovej dôchodkovej spoločnosti, ktorá má byť zrušená, s výplatným doplnkovým dôchodkovým fondov preberajúcej doplnkovej dôchodkovej spoločnosti.
	(2) Zrušiť sa s likvidáciou je doplnková dôchodková spoločnosť povinná bez zbytočného odkladu, ak zanikne povolenie podľa § 25 ods. 1 písm. e).
(3)	Preberajúca doplnková dôchodková spoločnosť je povinná do 30 dní odo dňa nadobudnutia právoplatnosti rozhodnutia úradu o predchádzajúcom súhlase podľa § 26 ods. 1 písm. f) oznámiť účastníkom a poberateľom dávok, ktorých sa prechod správy doplnkových dôchodkových fondov a ďalších práv a povinností podľa odseku 1 týka, svoje obchodné meno a sídlo a súčasne zaslať týmto osobám informácie o štatúte doplnkového dôchodkového fondu a o iných súvisiacich podmienkach doplnkového dôchodkového sporenia, ktoré vo vzťahu k nim vykonáva.
(4)	Súčasne s prechodom správy doplnkových dôchodkovým fondov je doplnková dôchodková spoločnosť, ktorá má byť zrušená, povinná odovzdať všetku dokumentáciu týkajúcu sa tejto správy a ďalších práv a povinností zrušenej doplnkovej dôchodkovej spoločnosti podľa odseku 1 preberajúcej doplnkovej dôchodkovej spoločnosti.
(5)	Valné zhromaždenie doplnkovej dôchodkovej spoločnosti rozhodne o zrušení doplnkovej dôchodkovej spoločnosti s likvidáciou bez zbytočného odkladu až vtedy, keď úrad právoplatne rozhodol o predchádzajúcom súhlase podľa § 26 ods. 1 písm. f) a prebehne postup podľa odseku 1.
(6)	Na zrušenie doplnkovej dôchodkovej spoločnosti s likvidáciou sa použijú ustanovenia Obchodného zákonníka, ak tento zákon neustanovuje inak.
(7)	Predmetom likvidácie doplnkovej dôchodkovej spoločnosti je jej majetok.
(8)	Likvidátora doplnkovej dôchodkovej spoločnosti vymenúva a odvoláva úrad. Odmenu likvidátora určuje úrad. Likvidátor sa môže svojej funkcie vzdať, a to písomným oznámením, ktoré doručí úradu. Vzdanie sa funkcie likvidátora je účinné odo dňa nadobudnutia právoplatnosti rozhodnutia úradu o vymenovaní nového likvidátora doplnkovej dôchodkovej spoločnosti.
(9)	Návrh na vymenovanie alebo odvolanie likvidátora doplnkovej dôchodkovej spoločnosti a návrh na stanovenie odmeny likvidátora podáva doplnková dôchodková spoločnosť, ktorá vstupuje do likvidácie, na základe uznesenia valného zhromaždenia.
(10)	Úrad vymenuje likvidátora a určí odmenu likvidátora z vlastného podnetu, ak
a)	doplnková dôchodková spoločnosť nedoručí návrh podľa odseku 9 do 30 dní od konania valného zhromaždenia, ktoré rozhodlo o zrušení doplnkovej dôchodkovej spoločnosti s likvidáciou alebo ktoré rozhodlo o odvolaní alebo menovaní nového likvidátora doplnkovej dôchodkovej spoločnosti,
b)	sa likvidátor vzdal svojej funkcie.
(11)	Návrh na zápis osoby likvidátora do obchodného registra podáva likvidátor menovaný úradom. Návrh na zrušenie zápisu osoby odstupujúceho likvidátora do obchodného registra podáva likvidátor, ktorý bol úradom vymenovaný do funkcie likvidátora doplnkovej dôchodkovej spoločnosti namiesto odstupujúceho likvidátora.
§ 40
Zrušenie doplnkovej dôchodkovej spoločnosti súdom
	(1) Na zrušenie doplnkovej dôchodkovej spoločnosti súdom sa použijú ustanovenia Obchodného zákonníka, ak tento zákon neustanovuje inak.
(2)	Súd zruší doplnkovú dôchodkovú spoločnosť na návrh úradu, ak nastala skutočnosť podľa § 39 ods. 2, ak valné zhromaždenie doplnkovej dôchodkovej spoločnosti nerozhodne o zrušení doplnkovej dôchodkovej spoločnosti podľa § 39 ods. 5 do 30 dní alebo ak bola doplnkovej dôchodkovej spoločnosti udelená sankcia podľa § 71 ods. 1 písm. q).
§ 41
Vyhlásenie konkurzu na majetok doplnkovej dôchodkovej spoločnosti
	(1) Ak bol na majetok doplnkovej dôchodkovej spoločnosti vyhlásený konkurz, správca konkurznej podstaty je povinný poskytnúť súčinnosť úradu,  depozitárovi a nútenému správcovi pri zavádzaní nútenej správy podľa § 74.
	(2) Majetok v doplnkovom dôchodkovom fonde nie je súčasťou konkurznej podstaty doplnkovej dôchodkovej spoločnosti ani nesmie byť použitý na vyrovnanie s veriteľmi doplnkovej dôchodkovej spoločnosti podľa osobitného predpisu.17)
(3)	Doplnková dôchodková spoločnosť je povinná bez zbytočného odkladu po dni, v ktorom jej bol doručený návrh na vyhlásenie konkurzu17) súdom, písomne oznámiť úradu túto skutočnosť. V oznámení je doplnková dôchodková spoločnosť povinná uviesť, ktorému súdu je návrh na vyhlásenie konkurzu určený, kto ho robí, ktorej veci sa týka a čo sleduje a k oznámeniu priložiť kópiu návrhu na vyhlásenie konkurzu.
(4)	Doplnková dôchodková spoločnosť je povinná v deň, keď sa dozvedela, že nastali účinky vyhlásenia konkurzu, najneskôr v deň, keď jej bolo doručené uznesenie súdu o vyhlásení konkurzu alebo o zamietnutí návrhu na vyhlásenie konkurzu pre nedostatok majetku, písomne oznámiť úradu túto skutočnosť. Doplnková dôchodková spoločnosť je povinná bez zbytočného odkladu zaslať úradu uznesenie súdu o vyhlásení konkurzu alebo o zamietnutí návrhu na vyhlásenie konkurzu pre nedostatok majetku, ktoré jej bolo doručené v kópii.
(5)	Úrad je povinný bez zbytočného odkladu po doručení oznámenia uvedeného v odseku 3 rozhodnúť o nariadení nútenej správy nad všetkými doplnkovými dôchodkovými fondmi tejto doplnkovej dôchodkovej spoločnosti. Účelom nútenej správy je ochrana majetku v doplnkovom dôchodkovom fonde a zabezpečenie ochrany záujmov účastníkov a poberateľov dávok pre prípad, že na majetok doplnkovej dôchodkovej spoločnosti bude konkurz vyhlásený alebo zamietnutý pre nedostatok majetku. Ostatné ustanovenia tohto zákona o nútenej správe podľa § 74 platia rovnako.
(6)	Úrad v rozhodnutí podľa odseku 5
a)	určí, že nútená správa sa končí dňom nadobudnutia právoplatnosti rozhodnutia o vyhlásení konkurzu na majetok doplnkovej dôchodkovej spoločnosti, na ktorú bol podaný návrh na vyhlásenie konkurzu, alebo dňom nadobudnutia právoplatnosti rozhodnutia súdu o zamietnutí návrhu na vyhlásenie konkurzu pre nedostatok majetku, alebo dňom nadobudnutia právoplatnosti rozhodnutia súdu o zamietnutí návrhu na vyhlásenie konkurzu pre nezistenie úpadku,
b)	určí, na ktorú doplnkovú dôchodkovú spoločnosť prejde správa doplnkových dôchodkových fondov dňom nadobudnutia právoplatnosti rozhodnutia o vyhlásení konkurzu alebo dňom nadobudnutia právoplatnosti rozhodnutia, ktorým bol návrh na vyhlásenie konkurzu zamietnutý pre nedostatok majetku; na túto doplnkovú dôchodkovú spoločnosť prechádza správa doplnkových dôchodkových fondov a ďalšie práva a povinnosti doplnkovej dôchodkovej spoločnosti, na ktorú bol vyhlásený konkurz, plynúce z doplnkového dôchodkového sporenia a uzatvorených zmlúv voči účastníkom, zamestnávateľom a poberateľom dávok.
§ 42
	(1) Preberajúca doplnková dôchodková spoločnosť je povinná do 30 dní po prechode správy doplnkových dôchodkových fondov oznámiť účastníkom a poberateľom dávok, ktorých sa prechod správy doplnkových dôchodkových fondov týka, že došlo k prechodu správy doplnkových dôchodkových fondov. V oznámení účastníkom a poberateľom dávok uvedie najmä svoje obchodné meno a sídlo, informácie o štatútoch doplnkových dôchodkových fondov a o iných súvisiacich podmienkach doplnkového dôchodkového sporenia, ktoré vo vzťahu k nim preberajúca doplnková dôchodková spoločnosť vykonáva. Oznámenie podľa predchádzajúcej vety je preberajúca doplnková dôchodková spoločnosť povinná uverejniť v periodickej tlači s celoštátnou pôsobnosťou prvýkrát bez zbytočného odkladu po prechode správy doplnkových dôchodkových fondov a opätovne v lehote 30 dní po prvom zverejnení.
	(2) Súčasne s prechodom správy doplnkových dôchodkových fondov je doplnková dôchodková spoločnosť, ktorá spravovala doplnkové dôchodkové fondy, povinná odovzdať všetku dokumentáciu týkajúcu sa tejto správy a ďalší práv a povinností preberajúcej doplnkovej dôchodkovej spoločnosti.
	(3) Odo dňa prechodu správy doplnkových dôchodkových fondov na preberajúcu doplnkovú dôchodkovú spoločnosť zaniká zmluva o výkone depozitárskych služieb, zmluvy so sprostredkovateľmi doplnkového dôchodkového sporenia, zmluvy o zverení činností podľa § 37, ktoré uzatvorila doplnková dôchodková spoločnosť, ktorá spravovala doplnkové dôchodkové fondy. Súčasne so zánikom týchto zmlúv je zmluvná strana, s ktorou doplnková dôchodková spoločnosť, ktorá spravovala doplnkové dôchodkové fondy, príslušnú zmluvu uzatvorila, povinná odovzdať všetku dokumentáciu týkajúcu sa tohto zmluvného vzťahu preberajúcej doplnkovej dôchodkovej spoločnosti a nepokračovať v činnosti, ktorú vykonávala, okrem tej činnosti, ktorá neznesie odklad alebo ktorej nedokončením by mohla vzniknúť škoda alebo iná ujma preberajúcej doplnkovej dôchodkovej spoločnosti, účastníkom a poberateľom dávok; súčasne sú tieto zmluvné strany povinné previesť na preberajúcu doplnkovú dôchodkovú spoločnosť všetky veci, iné práva a iné majetkové hodnoty, ktoré pri vykonávaní činnosti pre zrušenú doplnkovú dôchodkovú spoločnosť získali a ktoré tejto zrušenej doplnkovej dôchodkovej spoločnosti patria.
	(4) Osoby povinné podľa odseku 3 sú povinné preberajúcu doplnkovú dôchodkovú spoločnosť upozorniť aj na opatrenia, ktoré sú potrebné na to, aby sa zánikom zmlúv zabránilo vzniku škody alebo inej ujmy.
ŠIESTA ČASŤ
Doplnkové dôchodkové fondy  a investovanie majetku v doplnkových dôchodkových fondoch
Doplnkové dôchodkové fondy
§ 43
(1)	Doplnková dôchodková spoločnosť vytvára a spravuje doplnkové dôchodkové fondy, a to
a)	najmenej jeden príspevkový doplnkový dôchodkový fond,
b)	jeden výplatný doplnkový dôchodkový fond.
(2)	Doplnková dôchodková spoločnosť nesmie vytvoriť iné doplnkové dôchodkové fondy ako tie, ktorých vytvorenie a správu úrad povolil rozhodnutím o udelení povolenia,  o zmene povolenia alebo rozhodnutím o predchádzajúcom súhlase podľa § 26 ods. 1     písm. l).
(3)	V rovnakom čase  môže byť účastník iba v jednom príspevkovom doplnkovom dôchodkovom fonde spravovanom  doplnkovou dôchodkovou spoločnosťou, s ktorou uzatvoril účastnícku zmluvu.
(4)	Majetok v príspevkovom doplnkovom dôchodkovom fonde tvoria príspevky a penále,   majetok nadobudnutý z týchto príspevkov a penále ich investovaním, výnosy z majetku nadobudnutého z príspevkov a penále  a majetok nadobudnutý z výnosov z majetku nadobudnutého z príspevkov a penále. Majetok v príspevkovom doplnkovom dôchodkovom fonde je spoločným majetkom účastníkov. 
(5)	Ak účastník požiada o vyplácanie dočasného doplnkového starobného dôchodku alebo dočasného doplnkového výsluhového dôchodku a spĺňa podmienky vyplácania týchto dôchodkov, prevedie doplnková dôchodková spoločnosť majetok zodpovedajúci hodnote zostatku na osobnom účte účastníka  ku dňu požiadania o vyplácanie týchto dôchodkov do výplatného doplnkového dôchodkového fondu. 
(6)	Ak účastník požiada o vyplácanie doživotného doplnkového starobného dôchodku alebo doživotného doplnkového výsluhového dôchodku a spĺňa podmienky vyplácania týchto dôchodkov, prevedie doplnková dôchodková spoločnosť sumu v hodnote zostatku na osobnom účte účastníka ku dňu požiadania o vyplácanie týchto dôchodkov do poisťovne, a to do 30 dní odo dňa požiadania o vyplácanie týchto dôchodkov.
(7)	Majetok vo výplatnom doplnkovom dôchodkovom fonde tvorí majetok  prevedený podľa odseku 5 a výnos z jeho investovania.  Majetok vo výplatnom doplnkovom dôchodkovom fonde je spoločným majetkom poberateľov dávok.
(8)	Majetok zodpovedajúci hodnote zostatku na osobnom účte účastníka vyjadruje podiel účastníka na majetku v príspevkovom doplnkovom dôchodkovom fonde. Majetok zodpovedajúci hodnote zostatku na osobnom účte poberateľa dávky vyjadruje podiel poberateľa dávky na majetku vo výplatnom doplnkovom dôchodkovom fonde.
§ 44	
Súčasťou názvu doplnkového dôchodkového fondu musí byť aj obchodné meno doplnkovej dôchodkovej spoločnosti spravujúcej tento doplnkový dôchodkový fond a názov doplnkového dôchodkového fondu spolu s uvedením slov “príspevkový doplnkový dôchodkový fond” alebo “výplatný doplnkový dôchodkový fond”  alebo skratky “príspevkový d.d.f.” alebo “výplatný d.d.f.”. Názov doplnkového dôchodkového fondu ani označenie s ním zameniteľné v slovenskom jazyku alebo v cudzom jazyku nesmie na svoje označenie alebo na popis svojej činnosti používať iná fyzická osoba ani právnická osoba. Názov príspevkového doplnkového dôchodkového fondu nesmie byť zavádzajúci a nesmie vyvolávať klamlivú predstavu o miere rizika spojeného s investovaním majetku v tomto fonde.
§ 45
(1)	Doplnkový dôchodkový fond možno vytvoriť len na neurčitý čas.
(2)	Príspevkový doplnkový dôchodkový fond začína doplnková dôchodková spoločnosť vytvárať v okamihu pripísania prvého príspevku na bežný účet príspevkového doplnkového dôchodkového fondu u depozitára.
(3)	Výplatný doplnkový dôchodkový fond začína doplnková dôchodková spoločnosť vytvárať v okamihu prevedenia majetku podľa § 43 ods. 5 na bežný účet výplatného doplnkového dôchodkového fondu u depozitára.
(4)	Doplnková dôchodková spoločnosť je povinná bez zbytočného odkladu oznámiť úradu začatie vytvárania doplnkového dôchodkového fondu.
§ 46	
(1)	Doplnkový dôchodkový fond nemá právnu subjektivitu. Majetok v doplnkovom dôchodkovom fonde nie je súčasťou majetku doplnkovej dôchodkovej spoločnosti. 
(2)	Majetok v doplnkovom dôchodkovom fonde a hospodárenie s týmto majetkom sa eviduje oddelene od majetku a hospodárenia doplnkovej dôchodkovej spoločnosti a od majetku a hospodárenia s majetkom v iných doplnkových dôchodkových fondoch, ktoré doplnková dôchodková spoločnosť spravuje.
§ 47
Čistá hodnota majetku v doplnkovom dôchodkovom fonde
(1)	Čistá hodnota majetku v doplnkovom dôchodkovom fonde je rozdiel medzi hodnotou majetku v doplnkovom dôchodkovom fonde a jeho záväzkami. 
(2)	Čistú hodnotu majetku v doplnkovom dôchodkovom fonde je doplnková dôchodková spoločnosť povinná vypočítať každý pracovný deň a oznámiť ju úradu a depozitárovi. 
(3)	Minimálna čistá hodnota majetku v  príspevkovom doplnkovom dôchodkovom fonde je 25 000 000 Sk a táto hodnota nesmie počas činnosti doplnkovej dôchodkovej spoločnosti klesnúť pod túto sumu.
(4)	Minimálnu čistú hodnotu majetku podľa odseku 3 je doplnková dôchodková spoločnosť povinná dosiahnuť do 12 mesiacov odo dňa právoplatnosti rozhodnutia úradu o udelení povolenia.
§ 48
Štatút doplnkového dôchodkového fondu
(1)	Každý doplnkový dôchodkový fond musí mať svoj štatút. 
(2)	Štatút a jeho zmeny sú právne účinné odo dňa nadobudnutia právoplatnosti rozhodnutia úradu o udelení povolenia alebo jeho zmene.
(3)	Doplnková dôchodková spoločnosť je povinná po každej zmene štatútu bez zbytočného odkladu predložiť úradu príslušné zmeny štatútu, jeho aktuálne úplné znenie a  oboznámiť účastníkov a poberateľov dávok s jeho zmenami. 
(4)	Štatút obsahuje najmä
a)	názov doplnkového dôchodkového fondu,
b)	obchodné meno doplnkovej dôchodkovej spoločnosti, ktorá spravuje doplnkový dôchodkový fond, jej sídlo a identifikačné číslo, ak jej už bolo pridelené, 
c)	obchodné meno a sídlo depozitára a výšku odplaty za výkon činnosti depozitára dohodnutú v zmluve o výkone činností depozitára,
d)	výšku odplát uvedených v § 35 ods. 1 a spôsob ich výpočtu,
e)	zameranie a ciele investičnej stratégie doplnkového dôchodkového fondu, najmä aké cenné papiere a nástroje peňažného trhu a na akých regulovaných trhoch sa budú obstarávať z majetku v doplnkovom dôchodkovom fonde a do majetku v doplnkovom dôchodkovom fonde, ako aj prípadné odvetvové a teritoriálne členenie investícií, pravidlá obmedzenia a rozloženia rizika, ak sú prísnejšie ako ustanovuje tento zákon, 
f)	zásady hospodárenia s majetkom v doplnkovom dôchodkovom fonde,
g)	postup pri zmene štatútu a spôsob informovania účastníkov a poberateľov dávok o jeho zmene,
h)	obdobie, za ktoré sa určí podiel účastníka alebo poberateľa dávky na výnose z investovania majetku v doplnkovom dôchodkovom fonde (ďalej len “hodnotiace obdobie”),
i)	pravidlá prijímania zmien a aktualizáciu informačného prospektu,
j)	vyhlásenie predstavenstva doplnkovej dôchodkovej spoločnosti, že skutočnosti uvedené v štatúte sú aktuálne, úplné a pravdivé.
(5) Doplnková dôchodková spoločnosť je povinná najmenej raz za tri roky od udelenia povolenia alebo od zmeny štatútu prehodnotiť zameranie a ciele investičnej stratégie doplnkového dôchodkového fondu uvedené v odseku 4 písm. e).
§ 49
Zánik a premena doplnkových dôchodkových fondov
(1) Príspevkové doplnkové dôchodkové fondy možno zlúčiť spôsobom podľa § 46.
(2) Zakazuje sa
a)	splynutie alebo rozdelenie doplnkového dôchodkového fondu,
b) premena doplnkového dôchodkového fondu na podielový fond podľa osobitného predpisu) alebo na dôchodkový fond podľa osobitného predpisu.)
§ 50
Zlúčenie príspevkových doplnkových dôchodkových fondov
(1) Zlúčenie príspevkových doplnkových dôchodkových fondov je proces spojenia majetku v príspevkových doplnkových dôchodkových fondoch, pri ktorom sa majetok v príspevkových doplnkových dôchodkových fondoch, ktoré sa zlučujú,  stane majetkom v príspevkovom doplnkovom dôchodkovom fonde, do ktorého sa príspevkové doplnkové dôchodkové fondy zlúčili. Účastníci sa zlúčením zaniknutých príspevkových doplnkových dôchodkových fondov stávajú účastníkmi príspevkového doplnkového dôchodkového fondu, do ktorého sa príspevkové doplnkové dôchodkové fondy zlúčili. 
(2) Zlúčiť sa môžu len príspevkové doplnkové dôchodkové fondy, ktoré spravuje tá istá doplnková dôchodková spoločnosť, a to len do príspevkového doplnkového  dôchodkového fondu podľa tohto zákona.
(3) Dňom zlúčenia príspevkových doplnkových dôchodkových fondov tieto fondy zanikajú. K tomuto dňu sa účastníci zaniknutých príspevkových doplnkových dôchodkových fondov stávajú účastníkmi príspevkového doplnkového dôchodkového fondu, s ktorým sa zaniknuté príspevkové doplnkové dôchodkové fondy zlúčili.
(4)  Doplnková dôchodková spoločnosť je povinná informovať účastníkov o zámere zlúčiť príspevkové doplnkové dôchodkové fondy pred podaním žiadosti o predchádzajúci súhlas podľa § 26 ods. 1 písm. m) a do 30 dní od nadobudnutia právoplatnosti rozhodnutia o predchádzajúcom súhlase úradu podľa § 26 ods. 1 písm. m) zverejniť toto rozhodnutie, informačný prospekt príspevkového doplnkového dôchodkového fondu, s ktorým sa zlúčili zanikajúce príspevkové doplnkové dôchodkové fondy, a v súlade s postupom určeným v štatúte na oboznamovanie účastníkov so zmenami štatútu a informačného prospektu informovať účastníkov. Účastník má právo na podiel na majetku v príspevkovom doplnkovom dôchodkovom fonde, s ktorým sa zlúčili zanikajúce príspevkové doplnkové dôchodkové fondy, a to v hodnote zostatku osobného účtu účastníka ku dňu zlúčenia príspevkových doplnkových dôchodkových fondov.

§ 51
Zlúčenie výplatných doplnkových dôchodkových fondov
	(1) Výplatné doplnkové dôchodkové fondy možno zlúčiť iba
a)	súčasne so zlúčením doplnkovej dôchodkovej spoločnosti spravujúcej zanikajúci výplatný doplnkový dôchodkový fond s inou doplnkovou dôchodkovou spoločnosťou  spravujúcej výplatný doplnkový dôchodkový fond, do ktorého sa zlúčil zanikajúci výplatný doplnkový dôchodkový fond, a to na základe predchádzajúceho súhlasu úradu podľa § 26 ods. 1 písm. e),
b)	súčasne s prechodom správy doplnkových dôchodkových fondov na preberajúcu doplnkovú dôchodkovú spoločnosť podľa tohto zákona.
(2) Zlúčenie výplatných doplnkových dôchodkových fondov je proces spojenia majetku vo výplatných doplnkových dôchodkových fondoch, pri  ktorom sa majetok vo výplatnom doplnkovom dôchodkovom fonde, ktorý sa zlučuje, stane majetkom vo výplatnom doplnkovom dôchodkovom fonde, do ktorého sa zlúčil, a to ku dňu prechodu správy doplnkových dôchodkových fondov na preberajúcu doplnkovú dôchodkovú spoločnosť. Poberatelia dávok sa zlúčením zaniknutého výplatného doplnkového dôchodkového fondu stávajú poberateľmi dávok výplatného doplnkového dôchodkového fondu, do ktorého sa zaniknutý výplatný doplnkový dôchodkový fond zlúčil.
(3)	Zakazuje sa zlúčenie výplatného doplnkového dôchodkového fondu s príspevkovým doplnkovým dôchodkovým fondom.
(4)	Ak sa zlučujú doplnkové dôchodkové fondy podľa odseku 1 písm. a), dochádza k zlúčeniu výplatných doplnkových dôchodkových fondov ku dňu zlúčenia doplnkovej dôchodkovej spoločnosti s inou doplnkovou dôchodkovou spoločnosťou.
(5)	Ak sa zlučujú výplatné doplnkové dôchodkové fondy podľa odseku 1 písm. b), dochádza k zlúčenie	výplatných doplnkových dôchodkových fondov ku dňu prechodu správy doplnkových dôchodkových fondov na doplnkovú dôchodkovú spoločnosť, na ktorú prešla správa doplnkových dôchodkových fondov.
§ 52
Zrušenie príspevkového doplnkového dôchodkového fondu
(1) K zrušeniu príspevkového doplnkového dôchodkového fondu môže dôjsť len na základe predchádzajúceho súhlasu úradu podľa § 26 ods. 1 písm. n).
(2) Účastník nie je oprávnený žiadať zrušenie príspevkového doplnkového dôchodkového fondu.
(3) Po nadobudnutí právoplatnosti rozhodnutia o predchádzajúcom súhlase úradu podľa § 26 ods. 1 písm. n) je doplnková dôchodková spoločnosť povinná uzavrieť hospodárenie s majetkom v príspevkovom doplnkovom dôchodkovom fonde postupom podľa odseku 4. Úrad môže v záujme ochrany práv účastníkov určiť, že túto činnosť vykoná depozitár alebo iná doplnková dôchodková spoločnosť.
(4) Doplnková dôchodková spoločnosť alebo osoba určená podľa odseku 3 je do šiestich mesiacov od vzniku skutočností podľa odseku 3 povinná
a) vykonať mimoriadnu účtovnú závierku zrušovaného príspevkového doplnkového dôchodkového fondu,
b)   predať majetok v zrušovanom príspevkovom doplnkovom dôchodkovom fonde,
c) zabezpečiť  splatenie pohľadávok v prospech majetku v zrušovanom  príspevkovom doplnkovom dôchodkovom fonde,
d) vyrovnať všetky záväzky z hospodárenia s majetkom v zrušovanom príspevkovom doplnkovom dôchodkovom fonde,
e)  vyplatiť účastníkom zrušovaného príspevkového doplnkového dôchodkového fondu ich podiel na majetku  v tomto fonde.
(5) Úrad môže na žiadosť doplnkovej dôchodkovej spoločnosti predĺžiť lehotu podľa odseku 4 najviac o 12 mesiacov, len ak je to odôvodnené záujmom ochrany účastníkov pred vznikom straty z predaja majetku v zrušovanom príspevkovom doplnkovom  dôchodkovom fonde v časovej tiesni.
(6) Na predaj majetku  v zrušovanom príspevkovom doplnkovom dôchodkovom fonde podľa odseku 4 sa nevzťahuje povinnosť dodržiavať limity obmedzenia a rozloženia rizika podľa tohto zákona.
(7) Doplnková dôchodková spoločnosť alebo osoba určená podľa odseku 3 je povinná informovať úrad najmenej raz za kalendárny mesiac o postupe podľa odseku 4.

Investovanie majetku v doplnkových dôchodkových fondoch a pravidlá obmedzenia a rozloženia rizika pre doplnkový dôchodkový fond
§ 53
(1)	 Na investovanie majetku v doplnkovom dôchodkovom fonde sa rovnako vzťahujú ustanovenia o investovaní majetku v dôchodkovom fonde podľa osobitného predpisu,) ak tento zákon neustanovuje inak.
(2) Na obchody na obmedzenie rizika sa rovnako vzťahuje ustanovenie o obchodoch na obmedzenie rizika podľa osobitného predpisu.)
(3) S majetkom  v doplnkovom dôchodkovom fonde nemožno nakladať inak ako spôsobom ustanoveným týmto zákonom.
§ 54
(1) Hodnota cenných papierov alebo nástrojov peňažného trhu vydaných rovnakým emitentom nesmie tvoriť viac ako 5 % hodnoty majetku v doplnkovom dôchodkovom fonde, ak tento zákon neustanovuje inak.
(2) Hodnota cenných papierov vydaných jedným členským štátom alebo cenných papierov, na ktoré bola poskytnutá záruka jedného štátu, nesmie tvoriť viac ako 25 % hodnoty majetku v doplnkovom dôchodkovom fonde.
(3) Hodnota hypotekárnych záložných listov vydaných jednou hypotekárnou bankou so sídlom v Slovenskej republike alebo členskom štáte nesmie tvoriť viac ako 15 % hodnoty majetku v doplnkovom dôchodkovom fonde. Súčet hodnoty hypotekárnych záložných listov nadobudnutých do majetku v doplnkovom dôchodkovom fonde podľa prvej vety nesmie prekročiť 50 % hodnoty majetku v doplnkovom dôchodkovom fonde.
	(4) Štatút môže určiť, že podiel cenných papierov vydaných Slovenskou republikou alebo cenných papierov, na ktoré bola poskytnutá záruka Slovenskej republiky, v majetku v doplnkovom dôchodkovom fonde môže dosiahnuť najviac 50 % hodnoty majetku v doplnkovom dôchodkovom fonde. Majetok v doplnkovom dôchodkovom fonde podľa prvej vety musí byť tvorený najmenej šiestimi emisiami cenných papierov a hodnota jednej emisie cenných papierov nesmie tvoriť viac ako 30 % hodnoty majetku v doplnkovom  dôchodkovom fonde. 
	(5) Doplnková dôchodková  spoločnosť musí zabezpečiť, aby v jej majetku a v majetku v doplnkových dôchodkových fondov, ktoré spravuje, nebolo viac ako 10 % súčtu menovitých hodnôt akcií vydaných jedným emitentom alebo akcií s hlasovacím právom, ktoré by doplnkovej dôchodkovej spoločnosti umožnili vykonávať významný vplyv14)  na riadenie emitenta; na výpočet podielu na hlasovacích právach sa použije postup podľa osobitného predpisu.)
(6) Cenné papiere dvoch emitentov, z ktorých jeden sa podieľa na základnom imaní druhého viac ako 50 %, sa na účely tohto zákona považujú za cenné papiere jedného emitenta.
(7)  Doplnková dôchodková spoločnosť musí zabezpečiť, aby v jej majetku a v majetku v doplnkových dôchodkových fondoch, ktoré spravuje, nebolo viac ako 15 % súčtu menovitých hodnôt cenných papierov a nástrojov peňažného trhu vydaných jedným emitentom.
(8) Na investovanie majetku vo výplatnom doplnkovom dôchodkovom fonde sa rovnako vzťahuje ustanovenie o konzervatívnom dôchodkovom fonde podľa osobitného predpisu. )
(9) Na spôsob určenia hodnoty cenných papierov v majetku v doplnkovom dôchodkovom fonde sa vzťahuje osobitný predpis.)
(10) Obmedzenia týkajúce sa majetku v doplnkovom dôchodkovom fonde sa nepoužijú na obdobie prvých dvanástich mesiacov od nadobudnutia právoplatnosti rozhodnutia úradu o udelení povolenia alebo jeho zmeny týkajúcej sa správy doplnkového dôchodkového fondu.
(11) Ak dôjde k prekročeniu podielov a obmedzení týkajúcich sa majetku v doplnkovom dôchodkovom fonde v dôsledku príčin, ktoré nemôže doplnková dôchodková spoločnosť ovplyvniť, musí doplnková dôchodková spoločnosť bez zbytočného odkladu oznámiť túto skutočnosť úradu a vykonať opatrenia na zosúladenie s limitmi a obmedzeniami podľa tohto zákona. Tým nie je dotknutá povinnosť doplnkovej dôchodkovej spoločnosti postupovať podľa prvej vety aj pri vedomom porušení limitov a obmedzení podľa tohto zákona v dôsledku zanedbania odbornej starostlivosti. Predaje majetku na účel zosúladenia skladby majetku s limitmi a obmedzeniami podľa tohto zákona musia mať prednosť pred ostatnými predajmi. Povinnosť vykonať opatrenia podľa prvej a druhej vety nezaniká udelením sankcie. 
(12) Úrad môže doplnkovej dôchodkovej spoločnosti určiť lehotu na zosúladenie skladby majetku s limitmi a obmedzeniami podľa tohto zákona; tým nie je dotknuté právo úradu udeliť doplnkovej dôchodkovej spoločnosti sankciu za porušenie limitov a obmedzení. Lehotu určenú podľa prvej vety môže úrad predĺžiť na žiadosť doplnkovej dôchodkovej spoločnosti podanej najneskôr v posledný deň lehoty na zosúladenie skladby majetku, ak je to v záujme ochrany účastníkov a poberateľov dávok.
(13) Majetok v doplnkovom dôchodkovom fonde nesmie byť použitý na poskytnutie pôžičiek, darov, úverov a zabezpečenie záväzkov iných fyzických osôb alebo právnických osôb. 
(14) Doplnková dôchodková spoločnosť nesmie pri investovaní majetku v doplnkovom dôchodkovom fonde  uskutočňovať nekrytý  predaj, ktorým je predaj prevoditeľných cenných papierov, podielových listov, finančných derivátov a nástrojov peňažného  trhu, ktoré nie sú v majetku v doplnkovom dôchodkovom fonde.
(15) Doplnková dôchodková spoločnosť nesmie v prospech majetku v doplnkovom dôchodkovom fonde prijímať peňažné pôžičky alebo úvery. 
(16) Doplnková dôchodková spoločnosť je povinná bez zbytočného odkladu informovať úrad, ak čistá hodnota majetku v doplnkovom dôchodkovom fonde klesla o jednu tretinu oproti priemernej čistej hodnote majetku v doplnkovom dôchodkovom fonde za posledných šesť po sebe nasledujúcich mesiacov.
§ 55
Oceňovanie majetku v doplnkovom dôchodkovom fonde
(1)	Metódy a postupy stanovenia hodnoty majetku v doplnkových dôchodkových fondoch ustanoví všeobecne  záväzný právny predpis, ktorý vydá Ministerstvo financií Slovenskej republiky.
(2)	Záväzky doplnkových dôchodkových fondov sa musia oceňovať každý pracovný deň. 
SIEDMA ČASŤ
Depozitár
§ 56
Na depozitára podľa tohto zákona sa rovnako vzťahujú ustanovenia o depozitárovi podľa osobitného predpisu.) 

ÔSMA ČASŤ
Účastnícka zmluva, zamestnávateľská zmluva a dávkový plán
§ 57
Účastnícka zmluva
(1)	Účastník môže uzatvoriť s tou istou doplnkovou  dôchodkovou spoločnosťou len jednu účastnícku zmluvu.
(2) Účastníckou zmluvou sa účastník zaväzuje platiť doplnkovej dôchodkovej spoločnosti príspevky za podmienok, vo výške, spôsobom a v lehote splatnosti dohodnutých v tejto zmluve a doplnková dôchodková spoločnosť sa zaväzuje účastníkovi vyplácať  dávky určené v dávkovom pláne alebo previesť zostatok na osobnom účte účastníka do poisťovne,7) ak si účastník zvolil vyplácanie doživotného doplnkového starobného dôchodku alebo doživotného doplnkového výsluhového dôchodku. Ak ide o zamestnanca  uvedeného v § 5 ods. 2, ktorý je účastníkom,  účastnícka zmluva nemusí obsahovať záväzok tohto účastníka platiť príspevky doplnkovej dôchodkovej spoločnosti.
(3) Účastnícka zmluva musí obsahovať 
a)	obchodné meno a sídlo doplnkovej dôchodkovej spoločnosti, identifikačné číslo, označenie obchodného registra, do ktorého je zapísaná a číslo zápisu,
b)	meno, priezvisko, miesto trvalého pobytu a dátum narodenia účastníka,
c)	názov príspevkového  doplnkového dôchodkového fondu, ktorý si účastník zvolil a do ktorého platí príspevky podľa účastníckej zmluvy, ak tento zákon neustanovuje inak a do ktorého platí príspevky aj jeho zamestnávateľ, ak uzatvoril zamestnávateľskú zmluvu,
d)	výšku príspevku, lehotu splatnosti príspevku a spôsob jeho platenia, 
e)	podmienky vypovedania účastníckej zmluvy a  výpovednú lehotu, ktorá nesmie byť dlhšia ako tri mesiace,
f)	dátum a miesto uzatvorenia účastníckej zmluvy,
g)	deň vzniku doplnkového dôchodkového sporenia,
h)	podpisy zmluvných strán,
i)	vyhlásenie doplnkovej dôchodkovej spoločnosti o splnení povinnosti podľa odseku 4 a potvrdenie tejto skutočnosti účastníkom,
j)	vyhlásenie doplnkovej dôchodkovej spoločnosti podľa odseku 4 a § 35 ods. 6.
(4) Pred uzatvorením účastníckej zmluvy je doplnková dôchodková spoločnosť povinná oboznámiť fyzickú osobu, ktorá má záujem uzatvoriť účastnícku zmluvu, so štatútmi doplnkových dôchodkových fondov, ktoré spravuje a s dávkovými plánmi.
(5) Na účastnícku zmluvu sa vzťahuje Občiansky zákonník.

Zamestnávateľská zmluva
§ 58
(1)	Zamestnávateľskou zmluvou sa zamestnávateľ zaväzuje platiť a odvádzať doplnkovej dôchodkovej spoločnosti príspevky za podmienok, vo výške, v lehote splatnosti a spôsobom určenými touto zmluvou za svojich zamestnancov, ak uzatvoria s doplnkovou dôchodkovou spoločnosťou účastnícku zmluvu a plniť ďalšie povinnosti zamestnávateľa, ktoré mu vyplývajú zo zamestnávateľskej zmluvy a doplnková dôchodková spoločnosť sa zaväzuje plniť povinnosti, ktoré jej vyplývajú zo zamestnávateľskej zmluvy voči zamestnávateľovi.  Ak zamestnávateľ uzatvoril zamestnávateľskú  zmluvu z dôvodu uvedeného v § 5 ods. 2, nie je povinný zaviazať sa v tejto zmluve platiť a odvádzať doplnkovej dôchodkovej spoločnosti príspevky za zamestnancov, ktorí uzatvorili účastnícku zmluvu a nevykonávajú práce zaradené na základe rozhodnutia orgánu na ochranu zdravia do kategórie 3 alebo 4.
(2)	Zamestnávateľská zmluva musí obsahovať 
a)	obchodné meno a sídlo doplnkovej dôchodkovej spoločnosti, identifikačné číslo, označenie obchodného registra, do ktorého je zapísaná a číslo zápisu,
b)	obchodné meno a sídlo zamestnávateľa, identifikačné číslo, a označenie obchodného registra, do ktorého je zapísaný a číslo zápisu, ak ide o osobu, ktorá sa zapisuje do obchodného registra, iného registra alebo evidencie, ak zamestnávateľ podlieha takejto registrácii alebo evidencii, 
c)	výšku príspevku, lehotu splatnosti príspevku a spôsob jeho platenia zamestnávateľom,
d)	lehotu, v ktorej zamestnávateľ odvádza príspevky platené účastníkom uvedeným v § 5 ods. 1 písm. a), 
e)	podmienky platenia príspevku zamestnávateľa počas prerušenia doplnkového dôchodkového sporenia zamestnanca, ktorý je  účastník podľa § 5 ods. 1 písm. a),
f)	podmienky vypovedania zamestnávateľskej zmluvy a dĺžku výpovednej lehoty, ktorá nesmie byť dlhšia ako tri mesiace,
g)	dátum a miesto uzatvorenia zamestnávateľskej zmluvy,
h)	podpisy zmluvných strán.
(3)	Zamestnávateľ, ktorý uzatvoril s doplnkovou dôchodkovou spoločnosťou zamestnávateľskú zmluvu, je povinný zrozumiteľným spôsobom informovať o obsahu zamestnávateľskej zmluvy zamestnancov tak, aby získali potrebné informácie o možnostiach a podmienkach ich účasti na doplnkovom dôchodkovom sporení. 
(4) Na zamestnávateľskú zmluvu sa vzťahuje Občiansky zákonník.
§ 59
(1)	Zamestnávateľská zmluva zaniká
a)	odstúpením od zamestnávateľskej zmluvy,
b)	vypovedaním zamestnávateľskej zmluvy okrem zamestnávateľskej zmluvy, ktorú je zamestnávateľ povinný uzatvoriť podľa § 5 ods. 2,
c)	dohodou zmluvných strán okrem zamestnávateľskej zmluvy, ktorú je zamestnávateľ povinný uzatvoriť podľa § 5 ods. 2,
d)	zánikom doplnkovej dôchodkovej spoločnosti alebo zamestnávateľa.
(2)	Zamestnávateľ môže odstúpiť od zamestnávateľskej zmluvy, ak
a)	bol proti nemu podaný návrh na vyhlásenie konkurzu alebo návrh na vyrovnanie podľa osobitného predpisu,17)
b)	nie je schopný z dôvodu svojej platobnej neschopnosti platiť doplnkovej dôchodkovej spoločnosti počas šiestich mesiacov príspevky za svojich zamestnancov, ktorí sú účastníkmi.
(3)	Odstúpením od zamestnávateľskej zmluvy zaniká zamestnávateľská zmluva dňom nasledujúcim po doručení oznámenia doplnkovej dôchodkovej spoločnosti o odstúpení od zamestnávateľskej zmluvy. Týmto dňom zaniká povinnosť zamestnávateľa platiť príspevky za jeho zamestnancov, ktorí sú účastníkmi. Zamestnávateľ je povinný oznámiť zánik zamestnávateľskej zmluvy doplnkovým dôchodkovým spoločnostiam, s ktorými jeho zamestnanci, ktorí sú účastníkmi, uzatvorili účastnícku zmluvu a oznámiť im zánik jeho povinnosti platiť príspevky.
(4)	Doplnková dôchodková spoločnosť je povinná písomne informovať zamestnávateľov, s ktorými má uzatvorenú zamestnávateľskú zmluvu, účastníkov a poberateľov dávok o zrušení doplnkovej dôchodkovej spoločnosti a o spôsobe jej zrušenia najneskôr do 30 dní odo dňa nadobudnutia právoplatnosti rozhodnutia o jej zrušení.
§ 60
Dávkový plán
(1)	Dávkový plán upravuje najmä
a) podmienky prerušenia doplnkového dôchodkového sporenia,
b) druhy dávok,
c) podmienky vyplácania dávok,
d) spôsob určenia sumy dočasného doplnkového starobného dôchodku, dočasného doplnkového výsluhového dôchodku, odstupného a jednorazového vyrovnania,
e) lehotu a spôsob výplaty dávok uvedených v písmene c),
f) záväzok doplnkovej dôchodkovej spoločnosti previesť sumu na osobnom účte účastníka do poisťovne,7) ak účastník požiada o vyplácanie doživotného doplnkového starobného dôchodku alebo doživotného doplnkového výsluhového dôchodku a podmienky tohto prevodu,
g) podmienky prevodu príspevkov do inej doplnkovej dôchodkovej spoločnosti a podmienky prestupu účastníka z jedného príspevkového doplnkového dôchodkového fondu do iného príspevkového doplnkového dôchodkového fondu tej istej doplnkovej dôchodkovej spoločnosti.
(2) Doplnková dôchodková spoločnosť zostavuje dávkový plán na princípe definovaných príspevkov.
(3) Dávkový plán je prílohou účastníckej zmluvy.
(4) Zmeny a doplnenia dávkového plánu sú súčasťou účastníckej zmluvy  len vtedy, ak s týmito zmenami a doplneniami účastník súhlasí.

DEVIATA ČASŤ
Osobný účet účastníka a osobný účet poberateľa dávky
§ 61
(1)	Doplnková dôchodková spoločnosť zriadi a vedie každému účastníkovi a každému poberateľovi dávky jeho osobný účet.
(2)	Osobný účet účastníka obsahuje najmä
a)	číselné označenie osobného účtu účastníka a dátum jeho zriadenia,
b)	meno, priezvisko, dátum narodenia a trvalý pobyt účastníka,
c)	názov príspevkového doplnkového dôchodkového fondu, do ktorého platia príspevky účastník a zamestnávateľ, 
d)	výšku príspevku účastníka v slovenských korunách  a dátum jeho pripísania,
e)	výšku príspevku zamestnávateľa v slovenských korunách a dátum jeho pripísania,
f)	výšku podielu účastníka na výnose z investovania majetku v príspevkovom doplnkovom dôchodkovom fonde za hodnotiace obdobie; výška tohto podielu sa uvádza k poslednému dňu hodnotiaceho obdobia v slovenských korunách,
g)	výšku  príspevkov prevedených podľa § 12 ods. 6 a § 63 ods. 2 v slovenských korunách a dátum ich pripísania.
(3)	Osobný účet poberateľa dávky obsahuje najmä
a)	číselné označenie osobného účtu poberateľa dávky a dátum jeho zriadenia,
b)	meno, priezvisko, dátum narodenia a trvalý pobyt poberateľa dávky,
c)	názov výplatného doplnkového dôchodkového fondu,
d)	hodnotu majetku poberateľa dávky v slovenských korunách po jeho prevedení podľa      § 43 ods. 5  a dátum jeho pripísania,
e)	výšku splátky vyplatenej dávky a dátum jej odpísania z osobného účtu poberateľa dávky,
f)	výšku podielu poberateľa dávky na výnose z investovania majetku vo výplatnom doplnkovom dôchodkovom fonde za hodnotiace obdobie; výška tohto podielu sa uvádza k poslednému dňu hodnotiaceho obdobia v slovenských korunách.
(4)	Hodnotiace obdobie nesmie byť dlhšie ako jeden kalendárny mesiac.
(5)	Doplnková dôchodková spoločnosť je povinná zaslať účastníkovi alebo poberateľovi dávky výpis z osobného účtu raz ročne bezplatne. 
(6)	Výpis z osobného účtu účastníka alebo poberateľa dávky zasiela doplnková dôchodková spoločnosť účastníkovi alebo poberateľovi dávky na poslednú známu adresu trvalého pobytu, ak sa s účastníkom alebo poberateľom dávky nedohodne inak.
(7)	Výpis z osobného účtu účastníka obsahuje najmä
a)	údaje podľa odseku 2,
b)	hodnotu zostatku osobného účtu účastníka vyjadrenú v slovenských korunách ku dňu vyhotovenia výpisu.
(8)	Výpis z osobného účtu poberateľa dávky obsahuje najmä
a)	údaje podľa odseku 3,
b)	hodnotu zostatku osobného účtu poberateľa dávky vyjadrenú v slovenských korunách ku dňu vyhotovenia výpisu.
(9)	Doplnková dôchodková spoločnosť je povinná zaslať účastníkovi alebo poberateľovi dávky aktuálny výpis z osobného účtu na požiadanie do 15 pracovných dní od doručenia písomnej žiadosti účastníka alebo poberateľa dávky. 
(10)	Náklady na zaslanie výpisu z osobného účtu účastníka alebo poberateľa dávky častejšie ako raz ročne hradí účastník alebo poberateľ  dávky.
§ 62
(1)	Doplnková dôchodková spoločnosť pripíše príspevky účastníka a príspevky  zamestnávateľa na osobný účet účastníka ku dňu, ku ktorému boli tieto príspevky pripísané  na bežný účet príspevkového doplnkového dôchodkového fondu u depozitára.
(2)	Ak z platby príspevkov, ktoré sú pripísané na bežný účet depozitára, nie je možné určiť, ktorého účastníka sa takáto platba týka, môžu byť príspevky pripísané na osobný účet účastníka až po určení účastníka, ktorého sa platba týka. Ak dôjde k určeniu účastníka, ktorého sa platba týka, do 60 dní od pripísania príspevkov na bežný účet depozitára, pripíše príspevky doplnková dôchodková spoločnosť účastníkovi na jeho osobný účet ku dňu ich identifikácie. Ak nedôjde k určeniu účastníka, ktorého sa platba týka, do 90 dní od pripísania príspevkov na bežný účet depozitára, doplnková dôchodková spoločnosť vráti príspevky tomu, od koho ich obdržala.
§ 63
(1)	Účastník môže prestúpiť z jedného príspevkového doplnkového dôchodkového fondu do iného príspevkového doplnkového dôchodkového fondu spravovaného tou istou doplnkovou dôchodkovou spoločnosťou na základe zmeny účastníckej zmluvy.
(2)	Ku dňu, ku ktorému účastník prestupuje z jedného príspevkového doplnkového dôchodkového fondu do iného príspevkového doplnkového dôchodkového fondu  spravovaného tou istou doplnkovou dôchodkovou spoločnosťou, prevedie doplnková dôchodková spoločnosť z príspevkového doplnkového dôchodkového fondu, z ktorého účastník vystupuje, do príspevkového doplnkového dôchodkového fondu, do ktorého účastník vstupuje, majetok zodpovedajúci hodnote  zostatku na  osobnom účte účastníka. 
§ 64
(1)	Účastník môže prestúpiť z príspevkového doplnkového dôchodkového fondu do iného príspevkového doplnkového dôchodkového fondu spravovaného inou doplnkovou dôchodkovou spoločnosťou.
(2)	Ku dňu, ku ktorému účastník prestupuje z jedného príspevkového doplnkového dôchodkového fondu do iného príspevkového doplnkového dôchodkového fondu  spravovaného inou doplnkovou dôchodkovou spoločnosťou, ukončí doplnková dôchodková spoločnosť spravujúca príspevkový doplnkový dôchodkový fond, z ktorého účastník vystupuje, vedenie osobného účtu účastníka a sumu zodpovedajúcu hodnote zostatku na osobnom účte účastníka prevedie do príspevkového doplnkového dôchodkového fondu, do ktorého účastník vstupuje.

DESIATA ČASŤ
Informačná povinnosť
§ 65
Informácie pre verejnosť
(1)	Doplnková dôchodková spoločnosť je povinná po uplynutí hodnotiaceho obdobia zverejniť na svojej internetovej stránke údaje o zhodnotení majetku v doplnkovom dôchodkovom fonde za hodnotiace obdobie; tieto údaje sa uvádzajú k poslednému dňu hodnotiaceho obdobia.
(2)	Doplnková dôchodková spoločnosť, ktorá je právnym nástupcom po zlúčení s inou doplnkovou dôchodkovou spoločnosťou, je povinná zverejniť v periodickej tlači s celoštátnou pôsobnosťou aj oznam o zlúčení doplnkových dôchodkových spoločností.
(3)	Doplnková dôchodková spoločnosť, na ktorú sa previedla správa doplnkových dôchodkových fondov z iného dôvodu ako podľa odseku 2, je povinná zverejniť v periodickej tlači s celoštátnou pôsobnosťou aj oznam o prevode správy doplnkových dôchodkových fondov.
(4) Doplnková dôchodková spoločnosť je povinná vytvoriť a viesť internetovú stránku, ktorá musí obsahovať najmä 
a)	informácie podľa odsekov 1 až 3,
b)	výšku základného imania doplnkovej dôchodkovej spoločnosti,
c)	stanovy doplnkovej dôchodkovej spoločnosti,
d)	štatúty doplnkových dôchodkových fondov,
e)	údaje o čistej hodnote majetku v doplnkovom dôchodkovom fonde,
f)	dávkové plány,
g)	informačné prospekty doplnkových dôchodkových fondov,
h)	informácie o zakladateľoch, akcionároch doplnkovej dôchodkovej spoločnosti a o osobách, ktorým doplnková dôchodková spoločnosť zverila výkon činnosti podľa      § 37,
i)   ročnú správu o hospodárení s vlastným majetkom a o hospodárení s majetkom v doplnkových dôchodkových fondoch vrátane správy o výkone hlasovacích práv spojených s cennými papiermi v majetku v doplnkovom dôchodkovom fonde, spolu s účtovnou závierkou a výrokom audítora. 
(5) Doplnková dôchodková spoločnosť je povinná aktualizovať údaje najmenej raz týždenne na svojej internetovej stránke a vykonávať konzultačnú činnosť a poradenskú činnosť vo veciach doplnkového dôchodkového sporenia. Doplnková dôchodková spoločnosť je povinná poskytnúť účastníkovi a poberateľovi dávky pri sťahovaní sa do iného štátu primerané informácie o ich právach na dávku a iných právach a povinnostiach plynúcich z doplnkového dôchodkového sporenia, a to v rovnakom rozsahu ako ich poskytuje účastníkovi a poberateľovi dávky žijúcim na území Slovenskej republiky.
(6) Doplnková dôchodková spoločnosť je povinná písomne informovať účastníka najmenej raz ročne bezplatne o výške odplát uvedených v § 35 ods. 1 a o výške nákladov a poplatkov uvedených v § 35 ods. 5.
(7) Doplnková dôchodková spoločnosť je povinná na žiadosť účastníka alebo poberateľa dávky poskytnúť ročnú správu o hospodárení s vlastným majetkom a o hospodárení s majetkom v doplnkových dôchodkových fondoch vrátane správy o výkone hlasovacích práv spojených s cennými papiermi v majetku v doplnkovom dôchodkovom fonde, spolu s účtovnou závierkou a výrokom audítora.
§ 66 
Informačný prospekt
(1) Informačný prospekt musí obsahovať informácie, ktoré sú nevyhnutné na to, aby si mohli účastníci  a poberatelia dávok vytvoriť správny úsudok o ponúkanej možnosti investovania a o rizikách spojených s takýmto investovaním. Informačný prospekt musí obsahovať aj jasné a pre účastníkov a poberateľov dávok ľahko zrozumiteľné vysvetlenie rizikového profilu doplnkového dôchodkového fondu. Informačný prospekt nesmie obsahovať nepravdivé alebo zavádzajúce informácie.
(2) Informačný prospekt musí obsahovať informácie o tom, do akého majetku je povolené investovať majetok v doplnkovom dôchodkovom fonde. 
(3) Ak možno očakávať výrazné kolísanie čistej hodnoty majetku v doplnkovom dôchodkovom fonde z dôvodu zloženia majetku v doplnkovom dôchodkovom fonde alebo v dôsledku postupov riadenia investícií využívaných doplnkovou dôchodkovou spoločnosťou, musí informačný prospekt a reklamné dokumenty obsahovať výrazné upozornenie na tieto skutočnosti.
(4) Informačný prospekt môže mať listinnú formu alebo formu zápisu na trvanlivom médiu, ak je zabezpečený prístup k údajom rovnocenný ako pri listinnej forme a ak s tým súhlasil úrad. Trvanlivým médiom sa na účely tohto zákona rozumie nástroj alebo technický prostriedok, ktorý umožňuje účastníkovi a poberateľovi dávky uchovávať jemu adresovanú informáciu, a to spôsobom umožňujúcim použitie tejto informácie v budúcnosti na účely, ktoré plní táto informácia, a umožňujúcim nezmenené reprodukovanie uloženej informácie, najmä technické nosiče informácií.
(5) Doplnková dôchodková spoločnosť zodpovedá za správnosť a úplnosť údajov uvedených v informačnom prospekte. 
(6) Doplnková dôchodková spoločnosť je povinná aktualizovať údaje v informačnom prospekte. 
(7) Informačný prospekt pre príspevkový doplnkový dôchodkový fond, ktorý si účastník zvolil,  spolu so štatútom tohto príspevkového doplnkového  dôchodkového fondu je doplnková dôchodková  spoločnosť povinná pripojiť k účastníckej zmluve.
§ 67
Informačná povinnosť voči úradu a Štatistickému úradu Slovenskej republiky
(1) Na informačnú povinnosť voči úradu podľa tohto zákona sa rovnako vzťahujú ustanovenia o informačnej povinnosti voči úradu podľa osobitného predpisu.)
(2) Doplnková dôchodková spoločnosť je povinná predložiť úradu na požiadanie 
a)	podrobný výpis nákupov investičných nástrojov do majetku v doplnkovom dôchodkovom fonde a predajov investičných nástrojov z majetku v doplnkovom dôchodkovom fonde vrátane identifikácie investičných nástrojov, dátumu a ceny,
b)     informáciu o výške nákladov a poplatkov podľa § 35 ods. 5,
c)	informáciu o výške odmeny členov predstavenstva a členov dozornej rady doplnkovej dôchodkovej spoločnosti,
d)	zoznam účastníkov a poberateľov dávok,
e)	iné informácie, o ktoré požiada úrad.
(3) Ministerstvo môže ustanoviť  všeobecne záväzným právnym predpisom spôsob a rozsah zverejňovania informácií dôležitých na posudzovanie činnosti doplnkovej dôchodkovej spoločnosti, podrobnosti o náležitostiach ročnej správy a polročnej správy a určiť náležitosti týkajúce sa formy a štruktúry správ podávaných v elektronickej podobe.
	(4) Doplnková dôchodková spoločnosť je povinná poskytovať Štatistickému úradu Slovenskej republiky štatistické údaje a údaje z administratívnych zdrojov podľa osobitného predpisu.) 

JEDENÁSTA ČASŤ
Sprostredkovanie doplnkového dôchodkového sporenia
§ 68
	(1) Sprostredkovaním doplnkového dôchodkového sporenia je
b)	činnosť smerujúca k tomu, aby záujemca o uzavretie účastníckej zmluvy alebo zamestnávateľskej zmluvy mal príležitosť takú zmluvu uzavrieť,
c)	poskytovanie služieb súvisiacich s činnosťou podľa písmena a),
d)	poskytovanie odborného poradenstva v oblasti doplnkového dôchodkového sporenia.
(2) Sprostredkovanie doplnkového dôchodkového sporenia môže vykonávať len sprostredkovateľ doplnkového dôchodkového sporenia.
(3) Sprostredkovateľom doplnkového dôchodkového sporenia je právnická osoba alebo fyzická osoba, ktorá je oprávnená vykonávať činnosti podľa odseku 1. Právnická osoba, ktorá je obchodnou spoločnosťou s výškou základného imania najmenej 1 000 000 Sk,  alebo fyzická osoba je oprávnená vykonávať tieto činnosti pre viac ako jednu doplnkovú dôchodkovú spoločnosť, len ak jej bolo úradom udelené povolenie na vykonávanie činnosti sprostredkovateľa. Na zánik povolenia na vykonávanie činnosti sprostredkovateľa doplnkového dôchodkového sporenia primerane platia ustanovenia o zániku doplnkovej dôchodkovej spoločnosti.
(4)	O udelení povolenia na vykonávanie činnosti sprostredkovateľa doplnkového dôchodkového sporenia rozhoduje úrad na základe žiadosti.
(5)	V žiadosti o povolenie podľa odseku 4 je žiadateľ povinný uviesť
a)	meno, priezvisko, rodné číslo a trvalý pobyt alebo miesto podnikania, ak je odlišné od trvalého pobytu, ak ide o fyzickú osobu, alebo obchodné meno, sídlo, právnu formu, identifikačné číslo, ak ide o právnickú osobu, vrátane mena, priezviska, rodného čísla a trvalého pobytu fyzickej osoby alebo fyzických osôb, ktoré sú členmi jej štatutárneho orgánu,
b)	výšku základného imania, ak ide o právnickú osobu.
(6)	Prílohou k žiadosti podľa odseku 4 je
a)	výpis z obchodného registra, ak ide o osobu, ktorá sa zapisuje do obchodného registra, alebo iný doklad preukazujúci jej vznik, ak sa osoba nezapisuje do obchodného registra,
b)	doklady o splnení podmienok podľa odsekov 7 a 8.
(7)	Ak je žiadateľom fyzická osoba, na udelenie povolenia podľa odseku 4 musí spĺňať tieto podmienky:
a)	dôveryhodnosť podľa § 23 ods. 11,
b)	dovŕšila vek 18 rokov,
c)	je plne spôsobilá na právne úkony,
d)	má ukončené úplné stredoškolské vzdelanie a najmenej päťročnú prax v oblasti finančného trhu alebo má ukončené vysokoškolské vzdelanie a najmenej trojročnú prax v oblasti finančného trhu.
(8)	Ak je žiadateľom právnická osoba, na udelenie povolenia podľa odseku 4 musí spĺňať tieto podmienky:
a)	fyzické osoby, prostredníctvom ktorých bude vykonávať povolenú činnosť, spĺňajú podmienky podľa odseku 7 písm. a) až c),
b)	členovia štatutárneho orgánu žiadateľa a jeho vedúci zamestnanci musia spĺňať podmienky podľa odseku 7 písm. a) až c; aspoň jeden člen štatutárneho orgánu alebo jeden vedúci zamestnanec musí spĺňať aj podmienku podľa odseku 7 písm. d).
(9)	O žiadosti podľa odseku 4 rozhodne úrad v lehote do 30 dní od podania žiadosti.
(10)	Podmienky podľa odsekov 7 a 8 musia byť splnení nepretržite počas celého obdobia platnosti povolenia.
(11)	Právne vzťahy medzi sprostredkovateľom doplnkového dôchodkového sporenia a doplnkovou dôchodkovou spoločnosťou sa spravujú osobitnými predpismi.)
(12)	Za škody spôsobené sprostredkovateľom doplnkového dôchodkového sporenia pri vykonávaní činností podľa odseku 1, zodpovedá doplnková dôchodková spoločnosť.

DVANÁSTA ČASŤ
Dohľad
§ 69
	(1) Dohľad podľa tohto zákona vykonáva úrad. Na konanie úradu pri výkone dohľadu podľa tohto zákona sa vzťahuje osobitný predpis.9)
	(2) Cieľom dohľadu je najmä ochrana majetku v doplnkových dôchodkových fondoch, zabezpečenie stability finančného trhu a konkurencieschopnosti a prehľadnosti prostredia. Výkon dohľadu sa zameriava na odhaľovanie prejavov neobozretného podnikania, predchádzanie možnosti sprenevery, zabezpečenie riadenia portfólia doplnkových dôchodkových fondov v súlade s obmedzeniami podľa tohto zákona, zabezpečovanie informácií pre účastníkov, poberateľov dávok a na minimalizáciu investičných rizík.
(3)	Úrad je pri výkone dohľadu povinný chrániť záujmy účastníkov a poberateľov dávok  a postupovať tak, aby neboli dotknuté práva a právom chránené záujmy osôb podliehajúcich tomuto dohľadu.
(4)	Pri výkone dohľadu formou dohľadu na mieste sa vzťahy medzi úradom a osobami podliehajúcimi tomuto dohľadu spravujú ustanoveniami osobitného predpisu.9)
(5)	Pri výkone dohľadu je úrad oprávnený vyžadovať od osôb podliehajúcich dohľadu údaje, doklady a informácie nevyhnutne potrebné na výkon dohľadu a tieto osoby sú povinné v lehote určenej úradom potrebné údaje, doklady a informácie úradu poskytnúť.
(6)	Doplnková dôchodková spoločnosť je povinná umožniť účasť osôb poverených výkonom dohľadu na rokovaní jej valného zhromaždenia, dozornej rady a predstavenstva.
(7)	Úrad je pri výkone dohľadu oprávnený spolupracovať s domácimi a zahraničnými orgánmi dohľadu. 
(8)	Informácie, ktoré získa úrad od domácich a zahraničných orgánov dohľadu, môže úrad využiť len na účely dohľadu.
§ 70
Pôsobnosť úradu pri výkone dohľadu
(1) Dohľadu podlieha činnosť vykonávaná 
a) doplnkovou dôchodkovou spoločnosťou,
b) členmi predstavenstva, členmi dozornej rady a prokuristami doplnkovej dôchodkovej spoločnosti,
c) akcionármi doplnkovej dôchodkovej spoločnosti,
d) sprostredkovateľom doplnkového dôchodkového sporenia,
e) depozitárom, 
f) núteným správcom, 
g) osobami, ktorým zverila doplnková dôchodková spoločnosť výkon časti svojich činností podľa § 37,
h) osobami, ktoré bez povolenia vykonávajú činnosť, na ktorú je podľa tohto zákona oprávnená len doplnková dôchodková spoločnosť, depozitár alebo sprostredkovateľ doplnkového dôchodkového sporenia.
(2) Predmetom dohľadu podľa odseku 1 je najmä
a) dodržiavanie ustanovení tohto zákona a osobitných predpisov,
b) dodržiavanie štatútu doplnkového dôchodkového fondu a stanov doplnkovej dôchodkovej spoločnosti,
c) dodržiavanie podmienok, za ktorých bolo udelené povolenie,
d) plnenie sankčného opatrenia uloženého právoplatným rozhodnutím úradu,
e) dodržiavanie systému vnútornej kontroly vypracovávaného podľa § 29.
	(3) Predmetom dohľadu nie sú spory zo zmluvných vzťahov doplnkovej dôchodkovej spoločnosti, na ktorých prejednávanie a rozhodovanie je príslušný súd alebo iný orgán podľa osobitného predpisu.)
§ 71
Sankcie
(1) Ak úrad zistí, že subjekty uvedené v § 70 ods. 1 porušili povinnosti alebo obchádzajú povinnosti uvedené v tomto zákone, v osobitných predpisoch upravujúcich ich povinnosti, v štatúte doplnkového dôchodkového fondu, v stanovách doplnkovej dôchodkovej  spoločnosti, v povolení  alebo nesplnili opatrenia uložené právoplatným rozhodnutím úradu, alebo nedodržiavajú systém vnútornej kontroly, môže
a) uložiť opatrenia na odstránenie a nápravu zistených nedostatkov, lehotu na ich splnenie a povinnosť v určenej lehote informovať úrad o ich splnení, 
b) uložiť doplnkovej dôchodkovej spoločnosti prijať opatrenia na jej ozdravenie,
c) nariadiť vykonanie auditu hospodárenia s majetkom v doplnkovom dôchodkovom fonde na náklady doplnkovej dôchodkovej spoločnosti,
d) uložiť opravu účtovnej evidencie alebo inej evidencie podľa zistení úradu alebo audítora, 
e) uložiť uverejnenie opravy neúplnej, nesprávnej alebo nepravdivej informácie, propagácie alebo reklamy, 
f) nariadiť predkladanie osobitných výkazov, hlásení a správ,
g) nariadiť doplnkovej dôchodkovej spoločnosti ukončiť vykonávanie niektorej jej činnosti pri správe doplnkového dôchodkového fondu inou osobou, ktorej doplnková dôchodková spoločnosť zverila výkon časti svojich činností podľa § 37,
h) nariadiť výmenu osôb v orgánoch doplnkovej dôchodkovej spoločnosti alebo výmenu prokuristu,
i) nariadiť zmenu depozitára, 
j) odvolať núteného správcu a určiť nového núteného správcu,
k) pozastaviť výkon akcionárskych práv, 
l) nariadiť skončenie nepovolenej činnosti, nedovolenej propagácie alebo reklamy,
m) pozastaviť na vymedzené obdobie a vo vymedzenom rozsahu nakladanie s majetkom v doplnkovom dôchodkovom fonde a súčasne nariadiť nútenú správu doplnkového dôchodkového fondu na toto obdobie a určiť núteného správcu, 
n) uložiť pokutu až do výšky 20 000 000 Sk,
o) nariadiť nútenú správu doplnkového dôchodkového fondu, 
p) odňať doplnkovej dôchodcovskej spoločnosti povolenie podľa § 76, 
q) odňať  iné povolenie podľa tohto zákona alebo
r) nariadiť povinnosť uverejniť výrok právoplatného rozhodnutia v periodickej tlači s celoštátnou pôsobnosťou.
(2) Úrad môže uložiť členovi predstavenstva doplnkovej dôchodkovej spoločnosti, členovi dozornej rady doplnkovej dôchodkovej spoločnosti, prokuristovi doplnkovej dôchodkovej spoločnosti, vedúcim zamestnancom v priamej riadiacej pôsobnosti predstavenstva zodpovedných za riadenie investícií alebo vedúcemu zamestnancovi  riadiacemu útvar vnútornej kontroly  za porušenie povinností, ktoré im vyplývajú z tohto zákona alebo z iných všeobecne záväzných právnych predpisov vzťahujúcich sa na výkon činnosti doplnkovej dôchodkovej spoločnosti, zo stanov doplnkovej dôchodkovej spoločnosti, štatútu doplnkového dôchodkového fondu alebo za porušenie podmienok alebo povinností uložených rozhodnutím vydaným úradom pokutu až do výšky dvanásťnásobku mesačného priemeru jeho celkových príjmov od doplnkovej dôchodkovej  spoločnosti alebo príjmov, ktoré tejto osobe plynú od spoločností v skupine s úzkymi väzbami. Osobu, ktorá právoplatným uložením pokuty prestala byť dôveryhodnou osobou podľa § 23 ods. 11, je doplnková dôchodková spoločnosť povinná bez zbytočného odkladu odvolať z funkcie.
(3) Pri ukladaní sankcii úrad vychádza z povahy, závažnosti, spôsobu, obdobia trvania a následkov porušenia povinností, pričom zohľadní, že osoba uvedená v odseku 2 a v § 70 ods. 1 v čase do vydania rozhodnutia o sankcii sama zistila porušenie povinnosti a obnovila právny stav.
(4) Sankcie podľa tohto zákona možno uložiť do dvoch rokov odo dňa, keď úrad zistil porušenie povinnosti, najneskôr však do konca piateho roku odo dňa, keď k porušeniu povinnosti došlo. Sankcie možno ukladať súbežne a opakovane. Uložením sankcií podľa tohto zákona nie je dotknutá zodpovednosť podľa osobitných predpisov. 
(5) Ak v čase do uplynutia dvoch rokov odo dňa nadobudnutia právoplatnosti rozhodnutia o uložení pokuty dôjde k opätovnému porušeniu povinností, za ktoré bola uložená pokuta, úrad môže uložiť pokutu až do výšky dvojnásobku pokuty podľa § 71 ods. 1 písm. n).
(6) Pokuta je splatná do 30 dní odo dňa právoplatnosti rozhodnutia o uložení pokuty. Pokuta uložená podľa tohto zákona je príjmom štátneho rozpočtu Slovenskej republiky.
(7) Ak sa pri výkone dohľadu zistí porušenie zákona osobou uvedenou v § 70 ods. 1, úrad je oprávnený uložiť sankcie, aj keď je táto osoba v likvidácii.
(8) Doplnková dôchodková spoločnosť je povinná informovať dozornú radu o právoplatnom rozhodnutí úradu, ktorým jej bola uložená sankcia, a do 30 dní odo dňa, keď rozhodnutie nadobudlo právoplatnosť, zaslať úradu zápisnicu o prerokovaní tejto informácie dozornou radou. 
(9) Úrad je oprávnený aj mimo konania o uložení sankcie prerokovať nedostatky v činnosti doplnkovej dôchodkovej spoločnosti s členmi jej predstavenstva, dozornej rady, prokuristom, s vedúcim zamestnancom v priamej riadiacej pôsobnosti predstavenstva zodpovedným za riadenie investícií a vedúcim zamestnancom riadiacim útvar vnútornej kontroly. Tieto osoby sú povinné poskytnúť úradu ním požadovanú súčinnosť.
§ 72
Opatrenia na ozdravenie
	(1) Opatrenia na ozdravenie doplnkovej dôchodkovej spoločnosti sú:
a)	ozdravný program, ktorý musí obsahovať
1.	plán kapitálového posilnenia primeranosti vlastných zdrojov alebo návrh iného opatrenia na zlepšenie primeranosti vlastných zdrojov,
2.	plán projekcie súčasného vývoja a predpokladaného vývoja ekonomickej situácie doplnkovej dôchodkovej spoločnosti minimálne v rozsahu výkazov bilancií, ziskov a strát, rozpočtu, strategického obchodného plánu, analýzy rentability dosiahnutia cieľov programu,
3.	iné informácie, ktoré úrad považuje za nevyhnutné,
b)	zavedenie denného sledovania vývoja finančnej situácie doplnkovej dôchodkovej spoločnosti,
c)	obmedzenie alebo pozastavenie vyplácania divident,) tantiém) a iných podielov na zisku, odmien a nepeňažných plnení akcionárom, členom predstavenstva, členom dozornej rady a zamestnancom doplnkovej dôchodkovej spoločnosti,
d)	obmedzenie alebo pozastavenie zvyšovania miezd členom predstavenstva, členom dozornej rady a všetkým zamestnancom doplnkovej dôchodkovej spoločnosti,
e)	obmedzenie alebo pozastavenie rozširovania nových obchodov doplnkovej dôchodkovej spoločnosti; tieto obchody môže doplnková dôchodková spoločnosť vykonávať iba po predchádzajúcom súhlase úradu.
(13)	Úrad môže uložiť doplnkovej dôchodkovej spoločnosti opatrenia na jej ozdravenie, ak doplnková dôchodková spoločnosť
a)	závažným spôsobom neplní povinnosti ustanovené týmto zákonom alebo osobitnými predpismi a vzniknutá situácia môže ohroziť schopnosť doplnkovej dôchodkovej spoločnosti plniť záväzky vyplývajúce z vykonávanej činnosti,
b)	vykazuje straty, ktorých výška by pri úhrade týchto strát z disponibilných prostriedkov doplnkovej dôchodkovej spoločnosti viedla k zníženiu základného imania pod hodnotu podľa § 22 ods. 8.
(14)	Predstavenstvo doplnkovej dôchodkovej spoločnosti je povinné predložiť úradu návrh opatrení na jej ozdravenie do 30 dní od doručenia rozhodnutia, ktorým bolo doplnkovej dôchodkovej spoločnosti uložené prijať opatrenia na jej ozdravenie. Návrh opatrení na ozdravenie musí schváliť predstavenstvo a dozorná rada doplnkovej dôchodkovej spoločnosti. Úrad je povinný do 20 dní od doručenia návrhu opatrení na ozdravenie tieto opatrenia schváliť alebo zamietnuť. Ak úrad v tejto lehote nedoručí doplnkovej dôchodkovej spoločnosti rozhodnutie o zamietnutí predložených opatrení na ozdravenie, považujú sa navrhnuté opatrenia za schválené.
(15)	Dňom doručenia rozhodnutia, ktorým bolo doplnkovej dôchodkovej spoločnosti uložené prijať opatrenia na ozdravenie, sa výkon práva účastníka uzatvoriť účastnícku zmluvu s inou doplnkovou dôchodkovou spoločnosťou pozastavuje na obdobie 60 dní.
§ 73
Pozastavenie výkonu akcionárskych práv
	(1) Úrad môže fyzickej osobe alebo právnickej osobe, ktorá vykonala úkon, ktorým došlo k porušeniu § 26 ods. 1 písm. a), ktorá získala predchádzajúci súhlas podľa § 26 na základe nepravdivých údajov alebo pri ktorej má úrad dôvodné podozrenie z porušenia § 26 ods. 1 písm. a), pozastaviť výkon práva zúčastniť  sa a hlasovať na valnom zhromaždení doplnkovej dôchodkovej spoločnosti a práva požiadať o zvolanie mimoriadneho valného zhromaždenia doplnkovej dôchodkovej spoločnosti. Výkon týchto práv môže úrad pozastaviť aj osobe, ktorej pôsobenie týkajúce sa doplnkovej dôchodkovej spoločnosti je na ujmu riadneho a obozretného podnikania doplnkovej dôchodkovej spoločnosti.
	(2) Doplnková dôchodková spoločnosť je povinná najmenej tri pracovné dni pred dňom konania valného zhromaždenia dať v súlade s osobitným predpisom) príkaz na registráciu pozastavenia práva nakladať pre všetky zaknihované akcie, ktoré vydala, a to na obdobie končiace dňom nasledujúcim po dni konania valného zhromaždenia.
	(3) Doplnková dôchodková spoločnosť je povinná predložiť úradu výpis z jej registra emitenta a z jej zoznamu akcionárov vyhotovený v deň, keď bol vydaný príkaz doplnkovej dôchodkovej spoločnosti na registráciu pozastavenia práva nakladať pre všetky zaknihované akcie, ktoré doplnková dôchodková spoločnosť vydala. Výpis sa nesmie vyhotoviť skôr, ako sa taká registrácia vykonala. Tento výpis je doplnková dôchodková spoločnosť povinná doručiť úradu v deň jeho vyhotovenia. Úrad bez zbytočného odkladu na tomto výpise písomne označí osobu, ktorej pozastavila výkon práv uvedených v odseku 1, a doručí ho doplnkovej dôchodkovej spoločnosti najneskôr v deň predchádzajúci konaniu valného zhromaždenia doplnkovej dôchodkovej spoločnosti.
	(4) Konanie o pozastavení výkonu práv uvedených v odseku 1 je začaté aj v prípade, ak úrad na výpise podľa odseku 3 písomne označí osobu, u ktorej nanovo zistil dôvod na pozastavenie výkonu práv uvedených v odseku 1.
(16)	Rozhodnutie vo veci pozastavenia výkonu práv uvedených v odseku 1 doručí úrad tejto osobe a doplnkovej dôchodkovej spoločnosti najneskôr do začatia konania valného zhromaždenia. Týmto rozhodnutím je doplnková dôchodková spoločnosť viazaná. Za doručenie sa považuje doručenie rozhodnutia o predbežnom opatrení aj zástupcovi splnomocnenému na zastupovanie tejto osoby na valnom zhromaždení.
(17)	Doplnková dôchodková spoločnosť nesmie na svojom valnom zhromaždení pripustiť účasť osoby označenej úradom podľa odseku 3 alebo 4 ani osôb splnomocnených týmito osobami na konanie v ich mene.
(18)	Akcie, s ktorými sú spojené pozastavené práva uvedené v odseku 1, sa počas pozastavenia týchto práv nepovažujú za akcie s hlasovacím právom. Na tieto akcie sa neprihliada pri posudzovaní schopnosti valného zhromaždenia uznášať sa ani pri rozhodovaní valného zhromaždenia. Na takto vzniknuté zvýšenie podielu na hlasovacích právach ostatných osôb, ktoré sú uvedené vo výpise predloženom doplnkovou dôchodkovou spoločnosťou podľa odseku 3, sa nevyžaduje predchádzajúci súhlas úradu podľa § 26.
(19)	Ak pominú dôvody na pozastavenie výkonu práv uvedených v odseku 1, úrad ich pozastavenie bez zbytočného odkladu zruší. Subjekty, ktoré úrad o uverejnenie takého rozhodnutia požiada, sú povinné tejto žiadosti vyhovieť.
(20)	Úrad môže podať návrh na súd na určenie neplatnosti rozhodnutia valného zhromaždenia doplnkovej dôchodkovej spoločnosti z dôvodu rozporu so zákonom alebo s jej stanovami. Toto právo však zanikne, ak ho úrad neuplatní do troch mesiacov od prijatia uznesenia valného zhromaždenia alebo ak valné zhromaždenie nebolo riadne zvolané, odo dňa, keď sa mohol o uznesení dozvedieť.
§ 74
Nútená správa doplnkového dôchodkového fondu
	(1) Nútená správa na účely tohto zákona je správa doplnkového dôchodkového fondu, ktorá sa vykonáva na základe vykonateľného rozhodnutia úradu o nariadení nútenej správy. Nútenú správu vykonáva nútený správca určený rozhodnutím úradu o nariadení nútenej správy.
(11)	Účelom nútenej správy je najmä
a)	ochrana majetku v doplnkovom dôchodkovom fonde pred vznikom alebo narastaním škody na tomto majetku a zastavenie znehodnocovania tohto majetku,
b)	zistenie skutočného stavu majetku v doplnkovom dôchodkovom fonde, ak to nemožno zistiť v súlade s inými ustanoveniami tohto zákona.
(3) Úrad nariadi nútenú správu doplnkového dôchodkového fondu vždy, ak
a)	pozastaví na vymedzené obdobie a vo vymedzenom rozsahu nakladanie s majetkom v doplnkovom dôchodkovom fonde,
b)	odníme doplnkovej dôchodkovej spoločnosti povolenie,
c)	bol podaný návrh na vyhlásenie konkurzu na majetok doplnkovej dôchodkovej spoločnosti,
d)	tak ustanovuje tento  zákon.
(4) Za núteného správcu doplnkového dôchodkového fondu určí úrad depozitára tohto doplnkového dôchodkového fondu. Ak nemožno určiť za núteného správcu tohto depozitára, úrad určí za núteného správcu inú právnickú osobu oprávnenú podľa tohto zákona vykonávať činnosť depozitára.
(5)	Náhradným núteným správcom podľa odseku 4 môže byť len iná právnická osoba oprávnená podľa tohto zákona vykonávať činnosť depozitára.
(6)	Ak úrad nariadi nútenú správu doplnkového dôchodkového fondu, doplnková dôchodková spoločnosť je povinná odovzdať správu doplnkového dôchodkového fondu a s ňou súvisiacu dokumentáciu určenému nútenému správcovi najneskôr do 15 dní od doručenia rozhodnutia o nariadení nútenej správy alebo v lehote určenej úradom. Dňom doručenia tohto rozhodnutia sa zavádza nútená správa a je účinná voči všetkým osobám. Opravný prostriedok proti rozhodnutiu úradu, ktorým bola nariadená nútená správa a určený nútený správca, nemá odkladný účinok. Zavedením nútenej správy prechádza pôsobnosť doplnkovej dôchodkovej spoločnosti vo vzťahu k doplnkovému dôchodkovému fondu na núteného správcu. Nútený správca sa zapisuje do obchodného registra na návrh úradu. Doplnková dôchodková spoločnosť a nútený správca sú povinní bez zbytočného odkladu predložiť úradu správu o odovzdaní správy doplnkového dôchodkového fondu nútenému správcovi.
(7)	Zavedením nútenej správy sa výkon práva účastníka uzatvoriť účastnícku zmluvu s inou doplnkovou dôchodkovou spoločnosťou pozastavuje na obdobie 60 dní.
(8)	Nútený správca určený podľa § 71 ods. 1 písm. m) je povinný odovzdať správu doplnkového dôchodkového fondu späť doplnkovej dôchodkovej spoločnosti do 30 dní po skončení nútenej správy; to platí rovnako v prípade, ak bola nútená správa nariadená podľa § 41 ods. 6 skončená dňom nadobudnutia právoplatnosti rozhodnutia súdu o zamietnutí návrhu na vyhlásenie konkurzu. Nútený správca určený podľa § 71 ods. 1 písm. m) alebo     § 71 ods. 5 je povinný odovzdať správu doplnkového dôchodkového fondu a s ňou súvisiacu dokumentáciu doplnkovej dôchodkovej spoločnosti určenej v rozhodnutí úradu podľa § 71 ods. 3 alebo § 41 ods. 6 písm. b) do 30 dní odo dňa nadobudnutia právoplatnosti tohto rozhodnutia úradu.
(9)	Na núteného správcu sa rovnako vzťahujú ustanovenia tohto zákona upravujúce povinnosti doplnkovej dôchodkovej spoločnosti pri správe doplnkového dôchodkového fondu. Nútený správca vykonáva správu doplnkového dôchodkového fondu len v rozsahu nevyhnutne potrebnom na zabezpečenie záujmov účastníkov a poberateľov dávok, pričom je viazaný obmedzeniami uvedenými v rozhodnutí o nariadení nútenej správy.
(10)	Nútený správca koná vo vlastnom mene a na účet účastníkov a poberateľov dávok a je povinný
a)	hospodáriť so spravovaným majetkom s odbornou starostlivosťou,
b)	dbať na ochranu záujmov účastníkov a poberateľov dávok,
c)	viesť účtovníctvo oddelene za každý takto spravovaný doplnkový dôchodkový fond.
(11)	Za výkon nútenej správy nútenému správcovi prináleží odplata v jej alikvotnej čiastke za obdobie výkonu správy a za tých istých podmienok, za akých bola dohodnutá odplata doplnkovej dôchodkovej spoločnosti za správu doplnkového dôchodkového fondu.
(12)	Nútená správa sa končí dňom určeným podľa rozhodnutia úradu o nariadení nútenej správy alebo rozhodnutím úradu o jej skončení.
(13)	Úrad určí bez zbytočného odkladu nového núteného správcu, ak
a)	sa nútený správca zruší,
b)	sa nútený správca vzdá svojej funkcie písomným oznámením doručeným úradu,
c)	nútený správca porušuje svoje povinnosti,
d)	nútenému správcovi zaniklo oprávnenie na výkon činnosti depozitára.
(14)	Opravný prostriedok proti rozhodnutiu podľa odseku 12 nemá odkladný účinok.
(15)	Ak dôjde k zmene núteného správcu z dôvodu uvedeného v odseku 13 písm. b) alebo písmeno c), nútený správca je povinný plniť povinnosti núteného správcu až do dňa vykonateľnosti rozhodnutia úradu o určení nového núteného správcu.
(16)	Na určenie nového núteného správcu podľa odseku 13 sa použije ustanovenie odseku 5.

§ 75
Pozastavenie nakladania s majetkom v doplnkovom dôchodkovom fonde
	Ak úrad pozastaví nakladanie s majetkom v doplnkovom dôchodkovom fonde podľa   § 71 ods. 1 písm. m), dňom doručenia rozhodnutia môže doplnková dôchodková spoločnosť nakladať s majetkom v doplnkovom dôchodkovom fonde a vykonávať inú činnosť podľa tohto zákona len v rozsahu určenom v tomto rozhodnutí.
§ 76
Odňatie povolenia 
	(1) Úrad odníme povolenie, ak vlastné zdroje doplnkovej dôchodkovej spoločnosti klesnú pod úroveň jej základného imania podľa § 22 ods. 8.
	(2) Úrad môže odňať povolenie vtedy, ak
a) povolenie bolo vydané na základe nepravdivých alebo neúplných informácií,
b) došlo k závažným zmenám v skutočnostiach rozhodujúcich na udelenie povolenia,
c) doplnková dôchodková spoločnosť závažne, viacnásobne alebo opakovane porušila zákon a uloženie inej sankcie podľa tohto zákona neviedlo k náprave,
d) doplnková dôchodková spoločnosť nesplnila podmienky na začatie činnosti v lehote určenej v povolení,
e)	doplnková dôchodková spoločnosť neodovzdá nútenú správu doplnkového dôchodkového fondu nútenému správcovi.
(3) Pri odňatí povolenia podľa odseku 2  sa § 71 ods. 3 nepoužije.
(3)	Ak úrad odníme povolenie, súčasne na obdobie odo dňa doručenia rozhodnutia nariadi nútenú správu doplnkových dôchodkových fondov spravovaných dotknutou doplnkovou dôchodkovou spoločnosťou a určí núteného správcu.
(5) Odo dňa doručenia rozhodnutia o odňatí povolenia nesmie doplnková dôchodková spoločnosť vykonávať činnosť podľa tohto zákona.
(6) Rozhodnutie o odňatí povolenia zašle právnická osoba, ktorej bolo povolenie odňaté na uverejnenie Obchodnému vestníku do 30 dní odo dňa nadobudnutia jeho právoplatnosti.
(7) Odňatie povolenia sa zapisuje  do obchodného registra. Úrad podá návrh na zápis tejto skutočnosti do obchodného registra do 15 dní odo dňa nadobudnutia právoplatnosti rozhodnutia o odňatí povolenia.
TRINÁSTA ČASŤ
Transformácia doplnkovej dôchodkovej poisťovne
§ 77
Vypracovanie transformačného projektu
	(1) Doplnková dôchodková poisťovňa sa môže transformovať na doplnkovú dôchodkovú spoločnosť s právnou formou akciovej spoločnosti podľa tohto zákona, ak tento zákon neustanovuje inak. Na založenie, vznik a právne postavenie doplnkovej dôchodkovej spoločnosti, ktorá vznikne transformáciou doplnkovej dôchodkovej poisťovne a jej zápis do obchodného registra sa vzťahuje Obchodný zákonník, ak tento zákon neustanovuje inak.
(2) Transformácia doplnkovej dôchodkovej poisťovne sa vykoná podľa transformačného projektu, ktorého vypracovanie schvaľuje zhromaždenie zriaďovateľov doplnkovej dôchodkovej poisťovne uznesením. Zhromaždenie zriaďovateľov doplnkovej dôchodkovej poisťovne zvolá jej štatutárny orgán tak, aby sa uskutočnilo do 30 dní od účinnosti tohto zákona v sídle doplnkovej dôchodkovej poisťovne. Na toto zhromaždenie pozve štatutárny orgán doplnkovej dôchodkovej poisťovne všetkých zriaďovateľov doplnkovej dôchodkovej poisťovne okrem tých, ktorým bol v súlade so štatútom doplnkovej dôchodkovej poisťovne vrátený účelový vklad alebo ktorým sa v súlade so štatútom doplnkovej dôchodkovej poisťovne vracia účelový vklad alebo ktorí účelový vklad alebo svoj podiel na ňom postúpili, previedli alebo inak scudzili alebo ktorí previedli, postúpili alebo inak scudzili svoje práva zriaďovateľa súvisiace s účelovým vkladom, alebo ktorí sa vzdali práv zriaďovateľa (ďalej len “zriaďovateľ”).
	(3) Ak štatutárny orgán doplnkovej dôchodkovej poisťovne nezvolá v lehote podľa odseku 2 zhromaždenie zriaďovateľov, toto zhromaždenie zvolá minister práce, sociálnych vecí a rodiny Slovenskej republiky do 60 dní od 1. januára 2005.
(4) Za zriaďovateľa na účely transformácie doplnkovej dôchodkovej poisťovne podľa tohto zákona sa považujú aj právnické osoby a fyzické osoby, ktoré poskytli účelový vklad alebo nadobudli účelový vklad alebo podiel na ňom alebo práva súvisiace s účelovým vkladom od zriaďovateľa podľa odseku 2 alebo jeho právneho nástupcu do 31. decembra 2003, alebo ktoré poskytli finančné prostriedky na zabezpečenie vykonávania doplnkového dôchodkového poistenia na základe zmluvy s doplnkovou dôchodkovou poisťovňou do       31. decembra 2003 aj ak nemali postavenie zriaďovateľa podľa osobitného predpisu.)  

	(5) Na zhromaždenie zriaďovateľov štatutárny orgán doplnkovej dôchodkovej poisťovne nepozve tiež zriaďovateľov, ktorí sú v likvidácii, na ktorých bol vyhlásený konkurz, ktorým bolo povolené vyrovnanie, alebo na ktorých majetok bol návrh na konkurz zamietnutý pre nedostatok majetku. 
	(6) O rozhodnutí zhromaždenia zriaďovateľov sa vyhotoví notárska zápisnica osvedčujúca rozhodnutie o vypracovaní transformačného projektu, ktorá obsahuje aj menný zoznam zriaďovateľov, ktorí sa zúčastnili zhromaždenia zriaďovateľov s uvedením výsledku hlasovania o vypracovaní transformačného projektu.
(7) Účelovým vkladom sa na účely transformácie doplnkovej dôchodkovej poisťovne rozumie účelový vklad zriaďovateľa podľa odseku 2 do doplnkovej dôchodkovej poisťovne podľa osobitného predpisu,50) nadobudnutá pohľadávka z účelového vkladu, účelový vklad právnickej osoby alebo fyzickej osoby podľa odseku 4 a finančné prostriedky poskytnuté právnickými osobami a fyzickými osobami uvedenými v odseku 4. 
	(8) Na prijatie platného uznesenia o vypracovaní transformačného projektu (ďalej len “uznesenie”) sa vyžaduje súhlas dvojtretinovej väčšiny hlasov zriaďovateľov tvoriacich zhromaždenie zriaďovateľov. Každý zriaďovateľ má  jeden hlas na každých 10 000 Sk účelového vkladu. 
	(9) Po schválení uznesenia ďalší proces transformácie doplnkovej dôchodkovej poisťovne riadi zhromaždenie zriaďovateľov. Na zhromaždenie zriaďovateľov zároveň prechádza pôsobnosť voliť a odvolávať štatutárny orgán doplnkovej dôchodkovej poisťovne. Na platnosť zvolenia a odvolania štatutárneho orgánu doplnkovej dôchodkovej poisťovne a na prijatie platného rozhodnutia zhromaždenia zriaďovateľov v procese transformácie doplnkovej dôchodkovej poisťovne sa vyžaduje súhlas nadpolovičnej väčšiny hlasov zriaďovateľov tvoriacich zhromaždenie zriaďovateľov. Odsek 8 druhá veta platí rovnako.
§ 78
	(1) Za vypracovanie transformačného projektu je zodpovedná doplnková dôchodková poisťovňa. Návrh transformačného projektu podpíše štatutárny orgán doplnkovej dôchodkovej poisťovne a predloží ho do 60 dní od prijatia uznesenia na schválenie zhromaždeniu zriaďovateľov. Na prijatie platného uznesenia o schválení transformačného projektu platí   § 77 rovnako. 
	(2) Schválený transformačný projekt  predloží doplnková dôchodková poisťovňa do troch dní od jeho schválenia ministerstvu, Ministerstvu financií Slovenskej republiky a úradu a požiada ich o stanovisko. Tieto orgány vyjadria svoje písomné stanovisko k schválenému transformačnému projektu do 30 dní od jeho predloženia. Schválený transformačný projekt sa spolu s notárskou zápisnicou osvedčujúcou jeho schválenie zhromaždením zriaďovateľov a so stanoviskami prikladá k žiadosti o udelenie povolenia a spolu s právoplatným povolením podľa tohto zákona sa ukladá do zbierky listín podľa osobitného predpisu.)
	(3) Prvými akcionármi doplnkovej dôchodkovej spoločnosti, ktorá vznikne transformáciou doplnkovej dôchodkovej poisťovne, sú zriaďovatelia, ktorí tvorili zhromaždenie  zriaďovateľov   s podielom ustanoveným v transformačnom projekte.
§ 79
(1) Transformačný projekt je dokument, ktorý po splnení podmienok ustanovených týmto zákonom obsahuje podrobný postup transformácie doplnkovej dôchodkovej poisťovne na doplnkovú dôchodkovú spoločnosť. Transformačný projekt obsahuje údaje o doplnkovej dôchodkovej poisťovni a budúcej doplnkovej dôchodkovej spoločnosti a jednotlivé činnosti pri transformácii usporiadané v časovom slede tak, aby boli dodržané všetky práva a právom chránené záujmy zriaďovateľov,  poistencov doplnkového dôchodkového poistenia a príjemcov dávok doplnkového dôchodkového poistenia.
		(2) Transformačný projekt obsahuje najmä
a)	názov, sídlo a identifikačné číslo doplnkovej dôchodkovej poisťovne,
b)	obchodné meno a sídlo doplnkovej dôchodkovej spoločnosti, na ktorú sa má doplnková dôchodková poisťovňa transformovať,
c)	účtovnú závierku doplnkovej dôchodkovej poisťovne nie staršiu ako tri mesiace ku dňu schválenia transformačného projektu overenú audítorom, 
d)	súpis nehnuteľností vo vlastníctve doplnkovej dôchodkovej poisťovne, ktoré sú súčasťou nepeňažného vkladu, doložený dokladmi preukazujúcimi vlastnícke právo doplnkovej dôchodkovej poisťovne,
e)	výšku vlastného imania doplnkovej dôchodkovej poisťovne, 
f)	určenie podielu zriaďovateľov na základnom imaní doplnkovej dôchodkovej spoločnosti ako jej budúcich akcionárov,
g)	návrh spôsobu vysporiadania medzi zriaďovateľmi, ktorí nesúhlasili so schválením transformačného projektu a doplnkovou dôchodkovou spoločnosťou, na ktorú sa transformuje doplnková dôchodková poisťovňa a návrh spôsobu vysporiadania medzi tretími osobami, ktoré poskytli účelový vklad alebo nadobudli účelový vklad alebo podiel na ňom alebo právo súvisiace s účelovým vkladom od zriaďovateľa podľa § 77 ods. 2 alebo jeho právneho nástupcu po 31. decembri 2003 a doplnkovou dôchodkovou spoločnosťou, na ktorú sa transformuje doplnková dôchodková poisťovňa,
h)	navrhovanú výšku základného imania a rezervného fondu doplnkovej dôchodkovej spoločnosti a určenie predmetu vkladu do základného imania,
i)	pri nepeňažnom vklade opis tohto vkladu; ak ide o hnuteľný majetok okrem hmotného investičného majetku a nehmotného  investičného majetku, vyjadrenie jeho hodnoty na základe účtovníctva a  ak ide o nehnuteľný majetok, hmotný investičný majetok a nehmotný investičný majetok, vyjadrenie jeho hodnoty na základe znaleckého posudku,
j)	emisnú hodnotu a počet akcií,
k)	návrh stanov doplnkovej dôchodkovej spoločnosti, ktoré budú platné po transformácii doplnkovej dôchodkovej poisťovne,
l)	určenie osôb navrhovaných za členov predstavenstva, členov dozornej rady a prokuristov doplnkovej dôchodkovej spoločnosti,
m)	návrh na rozdelenie majetku, s ktorým doplnková dôchodková poisťovňa hospodári, medzi doplnkovú dôchodkovú spoločnosť, príspevkový doplnkový dôchodkový fond  a výplatný doplnkový dôchodkový fond podľa § 80 a 83,
n)	informáciu o počte poistencov doplnkového dôchodkového poistenia a príjemcov dávok doplnkového dôchodkového poistenia s členením na jednotlivé druhy dávok k poslednému dňu kalendárneho mesiaca, ktorý predchádza mesiacu, v ktorom bol schválený transformačný projekt,
o)	určenie jedného príspevkového doplnkového dôchodkového fondu, ktorého účastníkmi sa stanú poistenci doplnkového dôchodkového poistenia,
p)	informáciu o počte zamestnávateľských zmlúv, zamestnaneckých zmlúv a poisteneckých zmlúv ku dňu uvedenému v písmene n),
q)	časový a vecný harmonogram ďalšieho postupu transformácie, najmä predpokladaný termín založenia doplnkovej dôchodkovej spoločnosti, podania žiadosti o udelenie povolenia, podania návrhu na zápis doplnkovej dôchodkovej spoločnosti do obchodného registra a prípravy dokumentov potrebných v súvislosti so zánikom doplnkovej dôchodkovej poisťovne a vznikom doplnkovej dôchodkovej spoločnosti.
	(3) Podiely zriaďovateľov na základnom imaní doplnkovej dôchodkovej spoločnosti ako jej budúcich akcionárov sa v transformačnom projekte určia pomerom účelového vkladu  a vložených finančných prostriedkov podľa § 77 ods. 4 zriaďovateľa k súčtu účelových vkladov a vložených finančných prostriedkov podľa § 77 ods. 4 všetkých zriaďovateľov. Zriaďovatelia sa môžu dohodnúť na inom podiele na základnom imaní doplnkovej dôchodkovej spoločnosti, alebo že niektorý zo zriaďovateľov nebude mať podiel na základnom imaní doplnkovej dôchodkovej spoločnosti. Takáto dohoda, ako aj dohoda o vzájomnom majetkovom vysporiadaní zriaďovateľov musí byť súčasťou transformačného projektu.
§ 80
Vlastné imanie doplnkovej dôchodkovej poisťovne na účely transformačného projektu
	(1) Doplnková dôchodková poisťovňa je povinná na účely transformačného projektu zistiť výšku vlastného imania podľa odseku 2. 
	(2) Vlastné imanie doplnkovej dôchodkovej poisťovne na účely transformačného projektu je rozdiel medzi peňažným vyjadrením majetku doplnkovej dôchodkovej poisťovne a peňažným vyjadrením všetkých jej záväzkov. Peňažné vyjadrenie majetku a záväzkov je  ich finančné vyjadrenie v účtovníctve doplnkovej dôchodkovej poisťovne podľa účtovnej závierky overenej audítorom zostavenej na základe údajov nie starších ako tri mesiace ku dňu schválenia transformačného projektu, okrem nehnuteľností podľa § 79 ods. 2 písm. d), ktorých peňažné vyjadrenie sa určí znaleckým posudkom. Do majetku doplnkovej dôchodkovej poisťovne sa na účely výpočtu hodnoty vlastného imania nezapočítavajú hodnota majetku zodpovedajúca hodnote zostatku rezervného fondu doplnkovej dôchodkovej poisťovne, jej príjmy (výnosy) podľa osobitného predpisu50) a nehnuteľnosti, ku ktorým doplnková dôchodková poisťovňa nadobudla vlastnícke práva zo zaplatených príspevkov na doplnkové dôchodkové poistenie, okrem darov a dedičstva podľa osobitného predpisu,50) ak tento zákon neustanovuje inak.  Do záväzkov doplnkovej dôchodkovej poisťovne na účely výpočtu hodnoty vlastného imania sa nezapočítava hodnota záväzkov voči poistencom doplnkového dôchodkového poistenia a príjemcom dávok doplnkového dôchodkového poistenia a hodnota zostatku rezervného fondu doplnkovej dôchodkovej poisťovne.
	(3) Nehnuteľnosti, ku ktorým doplnková dôchodková poisťovňa nadobudla vlastnícke právo zo zaplatených príspevkov na doplnkové dôchodkové poistenie, sa môžu započítať do majetku na účely výpočtu vlastného imania iba v prípade, ak sa zriaďovatelia zaviažu  najneskôr do 15 dní po schválení transformačného projektu uhradiť hodnotu týchto nehnuteľností vyjadrenú na základe znaleckého posudku doplnkovej dôchodkovej poisťovne ku dňu vzniku doplnkovej dôchodkovej spoločnosti do majetku, ktorý bude tvoriť príspevkový doplnkový  dôchodkový fond a výplatný doplnkový dôchodkový fond v pomere hodnoty záväzkov doplnkovej dôchodkovej poisťovne voči poistencom doplnkového dôchodkového poistenia a hodnoty záväzkov doplnkovej dôchodkovej poisťovne voči príjemcom dávok doplnkového dôchodkového poistenia.
	(4) Súčet hodnoty základného imania a rezervného fondu doplnkovej dôchodkovej spoločnosti nesmie byť vyšší ako vlastné imanie doplnkovej dôchodkovej poisťovne podľa odseku 2.
§ 81
Založenie doplnkovej dôchodkovej spoločnosti
	(1) Doplnková dôchodková poisťovňa založí na základe transformačného projektu ako jediný zakladateľ doplnkovú dôchodkovú spoločnosť a vloží do tejto spoločnosti ako nepeňažný vklad doplnkovú dôchodkovú poisťovňu, ktorá sa na účely tohto zákona považuje za podnik podľa § 5 a § 59 ods. 4 Obchodného zákonníka. Ustanovenia § 59 ods. 2 tretej vety, § 477 ods. 3 časti vety za čiarkou a § 478 Obchodného zákonníka sa nepoužijú. Doplnková dôchodková poisťovňa, doplnková dôchodková spoločnosť a zriaďovatelia sú viazaní ustanoveniami schváleného transformačného projektu.
	(2) Hodnotu nepeňažného vkladu do doplnkovej dôchodkovej spoločnosti tvorí výška vlastného imania doplnkovej dôchodkovej poisťovne zistená podľa § 80 ods. 2. Takto určená hodnota nepeňažného vkladu do doplnkovej dôchodkovej spoločnosti je peňažným vyjadrením súčtu hodnoty vkladu do jej základného imania a hodnoty rezervného fondu vytvoreného ku dňu jej vzniku. Ustanovenie § 58 ods. 1 Obchodného zákonníka sa pri založení a vzniku doplnkovej dôchodkovej spoločnosti nepoužije. Ustanovenie § 59 ods. 3 Obchodného zákonníka sa použije primerane k ustanoveniam trinástej časti tohto zákona. 
	(3) Základné imanie doplnkovej dôchodkovej spoločnosti musí byť najmenej                50 000 000 Sk a nemusí byť splatené pri jej založení. Rezervný fond doplnkovej dôchodkovej spoločnosti pri jej vzniku musí byť najmenej 10 % z hodnoty jej základného imania, najmenej však 5 000 000 Sk. Ak vlastné imanie doplnkovej dôchodkovej poisťovne podľa § 80 nedosahuje výšku 55 000 000 Sk, zriaďovatelia sú povinní zvýšiť svoje vklady v doplnkovej dôchodkovej poisťovni v pomere ich podielu na základnom imaní doplnkovej dôchodkovej spoločnosti tak, aby vlastné imanie doplnkovej dôchodkovej poisťovne dosiahlo hodnotu najmenej 55 000 000 Sk, a to najneskôr v lehote podľa § 83 ods. 1.
	(4) Na základe transformačného projektu zakladá doplnkovú dôchodkovú spoločnosť doplnková dôchodková poisťovňa bez výzvy na upisovanie akcií. O založení doplnkovej dôchodkovej spoločnosti sa spíše zakladateľská listina formou notárskej zápisnice o právnom úkone. 
	(5) Zakladateľská listina okrem náležitostí ustanovených osobitným predpisom25) obsahuje údaje o podieloch zriaďovateľov na základnom imaní doplnkovej dôchodkovej  spoločnosti ako jej budúcich akcionárov.
§ 82
Udelenie povolenia
	(1) Na udelenie povolenia pre doplnkovú dôchodkovú spoločnosť platia § 23 až 25 rovnako okrem § 23 ods. 1 písm. a) a odseku 4 písm. e). Dôvodom zamietnutia žiadosti o povolenie môže byť nesúhlasné stanovisko podľa   § 78 ods. 2. 
	(2) Povolenie môže obsahovať podmienku zvýšiť vklad v doplnkovej  dôchodkovej poisťovni podľa § 81 ods. 3. Zriaďovateľ je povinný preukázať úradu splnenie tejto podmienky. Ak túto podmienku zriaďovatelia nesplnia v lehote podľa § 83 ods. 1, povolenie zaniká.
§ 83
Vznik doplnkovej dôchodkovej  spoločnosti
	(1) Návrh na zápis doplnkovej dôchodkovej spoločnosti do obchodného registra podáva jej predstavenstvo do 30 dní od udelenia povolenia úradom podľa § 82. Tento návrh podpisujú všetci členovia predstavenstva doplnkovej dôchodkovej spoločnosti. Súčasťou návrhu na zápis doplnkovej dôchodkovej spoločnosti do obchodného registra je schválený transformačný projekt a právoplatné povolenie udelené úradom. K návrhu na zápis doplnkovej dôchodkovej spoločnosti do obchodného registra sa neprikladá doklad o splatení nepeňažného vkladu pred vznikom doplnkovej dôchodkovej spoločnosti. 
	(2) Dňom vzniku doplnkovej dôchodkovej spoločnosti zaniká doplnková dôchodková poisťovňa a k tomuto dňu sa doplnková dôchodková poisťovňa vymaže z registra doplnkových dôchodkových poisťovní. Doplnková dôchodková spoločnosť je právnym nástupcom doplnkovej dôchodkovej poisťovne. Doplnková dôchodková spoločnosť uspokojí nároky zriaďovateľov, ktorí nesúhlasili s transformáciou doplnkovej dôchodkovej poisťovne, podľa výšky uvedenej v dohode podľa § 79 ods. 2 písm. g). 
	(3) Všetky práva a povinnosti doplnkovej dôchodkovej poisťovne ako zakladateľa a upisovateľa akcií doplnkovej dôchodkovej spoločnosti prechádzajú dňom vzniku doplnkovej dôchodkovej spoločnosti na zriaďovateľov v pomere určenom v schválenom transformačnom projekte a zakladateľskej listine. 
	(4) Vlastnícke právo k nepeňažnému vkladu prechádza na doplnkovú dôchodkovú spoločnosť dňom jej vzniku. Podkladom na vykonanie záznamu o prechode vlastníckeho práva k nehnuteľnostiam v katastri je súpis nehnuteľností, ktorý je neoddeliteľnou prílohou zakladateľskej listiny. Ku dňu vzniku doplnkovej dôchodkovej spoločnosti je zakladateľ povinný odovzdať a doplnková dôchodková spoločnosť je povinná prevziať majetok zahrnutý do nepeňažného vkladu. O odovzdaní a prevzatí tohto majetku sa spíše zápisnica podpísaná oboma stranami. Ustanovenia § 60 a § 483 ods. 3 Obchodného zákonníka sa nepoužijú.
	(5) Dňom vzniku doplnkovej dôchodkovej spoločnosti prechádza do majetku v príspevkovom doplnkovom dôchodkovom fonde majetok zodpovedajúci hodnote záväzkov doplnkovej dôchodkovej poisťovne voči poistencom doplnkového dôchodkového poistenia a do majetku vo výplatnom doplnkovom dôchodkovom fonde majetok zodpovedajúci hodnote záväzkov doplnkovej dôchodkovej poisťovne voči príjemcom dávok doplnkovej dôchodkovej poisťovne. Hodnota záväzkov doplnkovej dôchodkovej poisťovne sa rozdelí medzi príspevkový doplnkový dôchodkový fond a výplatný doplnkový dôchodkový fond tak, že do príspevkového doplnkového dôchodkového fondu prechádza hodnota záväzkov doplnkovej dôchodkovej poisťovne voči poistencom doplnkového dôchodkového poistenia a do výplatného doplnkového dôchodkového fondu hodnota záväzkov doplnkovej dôchodkovej poisťovne voči príjemcom dávok doplnkového dôchodkového poistenia. Majetok zodpovedajúci hodnote zostatku rezervného fondu doplnkovej dôchodkovej poisťovne sa rozdelí ku dňu vzniku doplnkovej dôchodkovej spoločnosti medzi príspevkový doplnkový dôchodkový fond a výplatný doplnkový dôchodkový fond v pomere hodnoty záväzkov doplnkovej dôchodkovej poisťovne voči poistencom doplnkového dôchodkového poistenia a hodnoty záväzkov doplnkovej dôchodkovej poisťovne voči príjemcom dávok doplnkového dôchodkového  poistenia. Dňom vzniku doplnkovej dôchodkovej spoločnosti prechádza do jej majetku majetok, ktorý sa nepreviedol do majetku v príspevkovom doplnkovom dôchodkovom fonde a do majetku vo výplatnom doplnkovom dôchodkovom fonde podľa prvej vety a tretej vety. Ku dňu vzniku doplnkovej dôchodkovej spoločnosti sú zakladateľ doplnkovej dôchodkovej spoločnosti a doplnková dôchodková spoločnosť povinní vyhotoviť zápisnicu, v ktorej sa uvedie výška  majetku a záväzkov každého z týchto fondov.
	(6) Dňom vzniku doplnkovej dôchodkovej spoločnosti na ňu prechádzajú všetky práva a povinnosti vyplývajúce z pracovnoprávnych vzťahov k zamestnancom doplnkovej dôchodkovej poisťovne.) 
	(7) Doplnková dôchodková spoločnosť je povinná bez zbytočného odkladu najneskôr do troch mesiacov od svojho vzniku zostaviť zatváraciu účtovnú závierku doplnkovej dôchodkovej poisťovne, ktorá bola vložená ako podnik do doplnkovej dôchodkovej spoločnosti a otváraciu účtovnú závierku. Ak objem majetku v doplnkových dôchodkových fondoch zistených otváracou účtovnou závierkou nedosahuje výšku záväzkov voči poistencom doplnkového dôchodkového poistenia a príjemcom dávok doplnkového dôchodkového poistenia zistenú v zatváracej účtovnej závierke, je doplnková dôchodková spoločnosť povinná previesť z vlastného majetku do majetku ňou spravovaných doplnkových dôchodkových fondov aktíva v takej hodnote, aby sa hodnota majetku v doplnkových dôchodkových fondoch, zistená v otváracej účtovnej závierke, rovnala hodnote majetku v doplnkových dôchodkových fondoch zistenej v zatváracej účtovnej závierke.

ŠTRNÁSTA ČASŤ
Spoločné, prechodné a záverečné ustanovenia
Spoločné ustanovenie
§ 84
Spory vzniknuté na základe tohto zákona rozhodujú súdy.
Prechodné ustanovenia
§ 85
	(1) Právne postavenie doplnkovej dôchodkovej poisťovne, jej vnútorné právne pomery a práva, povinnosti a zodpovednosť v súvislosti s vykonávaním doplnkového dôchodkového poistenia, ako aj práva poistencov a nároky príjemcov dávok, sa zachovávajú a do zániku doplnkovej dôchodkovej poisťovne sa spravujú podľa doterajšieho predpisu, ak tento zákon neustanovuje inak. 
	(2) Doplnková dôchodková poisťovňa, ktorej zhromaždenie zriaďovateľov neschváli transformačný projekt, sa zrušuje s likvidáciou najneskôr 31. decembra 2005. 
	(3) Doplnková dôchodková poisťovňa sa zrušuje s likvidáciou aj dňom právoplatnosti rozhodnutia úradu o zamietnutí žiadosti o udelenie povolenia. 
	(4) Pri likvidácii doplnkovej dôchodkovej poisťovne zrušenej podľa odseku 2 alebo 3 a pri uspokojovaní práv poistencov doplnkového dôchodkového poistenia a nárokov príjemcov dávok doplnkového dôchodkového poistenia sa postupuje podľa doterajšieho predpisu.
§ 86
	(1) Odo dňa vzniku doplnkovej dôchodkovej spoločnosti  poistenci doplnkového dôchodkového poistenia sú účastníkmi doplnkového dôchodkového sporenia a príjemcovia dávok doplnkového dôchodkového poistenia sú poberateľmi dávok doplnkového dôchodkového sporenia, a to za podmienok dohodnutých v zamestnávateľskej zmluve, v zamestnaneckej zmluve a poisteneckej zmluve uzatvorených podľa doterajšieho predpisu. Doplnková dôchodková spoločnosť je povinná do dvoch mesiacov odo dňa svojho vzniku oznámiť účastníkom, poberateľom dávok a zamestnávateľom, ktorí uzatvorili zamestnávateľskú zmluvu podľa doterajšieho predpisu
a)	transformáciu na doplnkovú dôchodkovú spoločnosť,
b)	skutočnosť, že sa poistenci doplnkového dôchodkového poistenia stali účastníkmi doplnkového dôchodkového sporenia,
c)	skutočnosť, že sa príjemcovia dávok doplnkového dôchodkového poistenia stali poberateľmi dávok doplnkového dôchodkového sporenia.
	(2) Oznámenie uvedené v odseku 1 uverejní doplnková dôchodková spoločnosť do 30 dní  od vzniku doplnkovej dôchodkovej spoločnosti aj v periodickej tlači s celoštátnou pôsobnosťou. 
	(3) Ak sa účastník uvedený v odseku 1 v období do 30. júna 2006 rozhodne prestúpiť do inej doplnkovej dôchodkovej spoločnosti,  doplnková dôchodková spoločnosť nemá nárok na odplatu podľa § 35 ods. 1 písm. b), ak ide o prvý prestup odo dňa vzniku doplnkovej dôchodkovej spoločnosti, na ktorú sa transformovala doplnková dôchodková poisťovňa.
	(4) Zamestnávateľské zmluvy, zamestnanecké zmluvy a poistenecké zmluvy uzatvorené podľa doterajšieho predpisu  sa považujú za zamestnávateľské zmluvy a účastnícke zmluvy uzatvorené podľa tohto zákona. Tým nie je dotknuté ustanovenie § 86 ods. 1 prvej vety.
	(5) Obdobie doplnkového dôchodkového poistenia získané do 31. decembra 2005 sa po tomto dni považuje za obdobie doplnkového dôchodkového sporenia.
§ 87
	(1) Finančná inštitúcia podľa § 29 ods. 4  je v období od 1. januára 2005 do 31. decembra 2005 aj doplnková dôchodková poisťovňa.
(2) Kde sa  vo všeobecne záväzných právnych predpisoch účinných pred 1. januárom 2005 používa pojem “doplnkové dôchodkové poistenie”, rozumie sa tým aj “doplnkové dôchodkové sporenie”.

TRETIA HLAVA
Záverečné ustanovenia
§ 88
Týmto zákonom sa preberajú právne akty Európskych spoločenstiev a Európskej únie uvedené v prílohe.
§ 89
Zrušovacie ustanovenie
Zrušuje sa zákon Národnej rady Slovenskej republiky č. 123/1996 Z. z. o doplnkovom dôchodkovom poistení zamestnancov a o zmene a doplnení niektorých zákonov v znení zákona č. 409/2000 Z. z. a zákona č. 551/2003 Z. z.

Čl. II
	Zákon č. 455/1991 Zb. o živnostenskom podnikaní (živnostenský zákon) v znení zákona č. 231/1992 Zb., zákona č. 600/1992 Zb., zákona Národnej rady Slovenskej republiky č. 132/1994 Z. z., zákona Národnej rady Slovenskej republiky č. 200/1995 Z. z., zákona Národnej rady Slovenskej republiky č. 216/1995 Z. z., zákona Národnej rady Slovenskej republiky č. 233/1995 Z. z., zákona Národnej rady Slovenskej republiky č. 123/1996 Z. z., zákona Národnej rady Slovenskej republiky č. 164/1996 Z. z., zákona Národnej rady Slovenskej republiky č. 222/1996 Z. z., zákona Národnej rady Slovenskej republiky              č. 289/1996 Z. z., zákona Národnej rady Slovenskej republiky č. 290/1996 Z. z.,  zákona       č. 288/1997 Z. z., zákona č. 379/1997 Z. z., zákona č. 70/1998 Z. z., zákona č. 76/1998 Z. z., zákona č. 126/1998 Z. z., zákona č. 129/1998 Z. z., zákona č. 140/1998 Z. z., zákona           č. 143/1998 Z. z., zákona č. 144/1998 Z. z., zákona č. 161/1998 Z. z., zákona č.  178/1998   Z. z., zákona č. 179/1998 Z. z., zákona č. 194/1998 Z. z., zákona č. 263/1999 Z. z., zákona č. 264/1999 Z. z., zákona č. 119/2000 Z. z., zákona č. 142/2000 Z. z., zákona č. 236/2000    Z. z., zákona č. 238/2000 Z. z., zákona č. 268/2000 Z. z., zákona č. 338/2000 Z. z., zákona č. 223/2001 Z. z., zákona č. 279/2001 Z. z., zákona č. 488/2001 Z. z., zákona č. 554/2001    Z. z., zákona č. 261/2002 Z. z.,  zákona č. 284/2002 Z. z., zákona č. 506/2002 Z. z., zákona č. 190/2003 Z. z., zákona č. 219/2003 Z. z., zákona č. 245/2003 Z. z., zákona č. 423/2003    Z. z., zákona č. 515/2003 Z. z., zákona č. 586/2003 Z. z., zákona č. 602/2003 Z. z. a zákona č. 365/2004 Z. z. sa dopĺňa takto:
1. V § 3 ods. 1  písm. c) v siedmom bode sa na konci pripájajú tieto slová: “sprostredkovateľov starobného dôchodkového sporenia podľa osobitného predpisu9a) a sprostredkovateľov doplnkového dôchodkového sporenia podľa osobitného predpisu,9b)”.
       Poznámky pod čiarou k odkazom 9a a 9b znejú:
       “9a) Zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov.
        9b) Zákon č. .../2004 Z. z. o doplnkovom dôchodkovom sporení a o zmene a doplnení niektorých zákonov.”.	
2. V § 3 ods. 2 písm. a) sa za slová “doplnkových dôchodkových poisťovní,13a)” vkladajú slová “dôchodkových správcovských spoločností,9a) doplnkových dôchodkových spoločností,9b)”.
 
 Čl. III
	Zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení zákona č. 154/1999 Z. z., zákona č. 366/1999 Z. z., zákona č.  397/2001 Z. z., zákona č. 483/2001 Z. z., zákona č. 492/2001 Z. z.,  zákona č. 340/2003 Z. z. a zákona č. 186/2004 Z. z. sa dopĺňa takto:
V § 3 ods. 3 písm. c) v prvom bode sa za slová “doplnkovej  dôchodkovej poisťovne,5i)” vkladajú slová “doplnkovej dôchodkovej spoločnosti5ia)vrátane majetku v doplnkovom dôchodkovom fonde,”.
Poznámka pod čiarou k odkazu 5ia znie:
“5ia) Zákon č. .../2004 Z. z. o doplnkovom dôchodkovom sporení a o zmene a doplnení niektorých zákonov.”.

 Čl. IV
	Zákon č. 96/2002 Z. z. o dohľade nad finančným trhom a o zmene a doplnení niektorých zákonov v znení zákona č. 594/2003 Z. z. a zákona č. 43/2004 Z. z. sa dopĺňa takto:
1. V § 1 písm. b) sa za slovo “sporenia” vkladajú slová “a doplnkového dôchodkového sporenia”.
2. V poznámke pod čiarou k odkazu 1 sa na konci pripájajú tieto slová: “Zákon č. .../2004 Z. z. o doplnkovom dôchodkovom sporení a o zmene a doplnení niektorých zákonov.”. 
3. V § 3 ods. 1 písm. a) sa za slová “dôchodkového fondu.” vkladajú slová “doplnkovej dôchodkovej spoločnosti, doplnkového dôchodkového fondu.”.

 

Čl. V

	Zákon č. 595/2003 Z. z. o dani z príjmov v znení zákona č. 43/2004 Z. z., zákona            č. 177/2004 Z. z., zákona č. 191/2004 Z. z. a zákona 391/2004 Z. z. sa mení a dopĺňa takto:

1. V § 11 sa odsek 1 dopĺňa písmenami c) až e), ktoré znejú:
“c) príspevky na doplnkové dôchodkové sporenie platené podľa osobitného predpisu,35) 
 d) poistné na životné poistenie platené podľa osobitného predpisu,64a)
      e) účelové sporenie platené banke alebo poisťovni so sídlom na území Slovenskej republiky.”. 
       Poznámka pod čiarou k odkazu 64a  znie:
       “64a) Zákon č. 95/2002 Z. z. o poisťovníctve v znení neskorších predpisov.”.

2.  § 11 sa dopĺňa odsekmi 5 a 6, ktoré znejú:
	“(5) Príspevky, poistné a účelové sporenie podľa odseku 1 písm. c) až e) je možné odpočítať od základu dane v preukázateľne zaplatenej výške v zdaňovacom období v úhrne najviac 12 000 Sk. Na uplatnenie nezdaniteľnej časti základu dane podľa odseku 1 písm. c) je podmienkou splnenie podmienok podľa osobitného predpisu35) a na uplatnenie nezdaniteľnej časti základu dane podľa odseku 1 písm. d) a e) musia byť súčasne splnené  tieto podmienky:
a)	dojednaná doba platenia životného poistenia alebo účelového sporenia je najmenej desať rokov a
b)	plnenie zo životného poistenia alebo výplata z účelového sporenia nastane najskôr dovŕšením 60 rokov veku daňovníka, ktorý takéto poistné alebo účelové sporenie platí.
             (6) Ak daňovník nedodrží podmienky ustanovené v odseku 5, o sumu zaplatených príspevkov, poistného a platieb účelového sporenia, o ktorú si v predchádzajúcich zdaňovacích obdobiach znížil základ dane, je povinný zvýšiť základ dane do troch zdaňovacích období od skončenia zdaňovacieho obdobia, v ktorom došlo k porušeniu ustanovených podmienok.”.
3. V § 12 odsek 1 znie:
		“(1) Predmetom dane daňovníka, ktorý je
a)	správcovskou spoločnosťou a vytvára podielové fondy,66) sú len príjmy správcovskej spoločnosti,
    b)  doplnkovou dôchodkovou spoločnosťou a vytvára doplnkové dôchodkové fondy,35) sú len príjmy doplnkovej dôchodkovej spoločnosti.”.
4. V § 12 ods. 3 sa vypúšťajú slová “doplnkové dôchodkové poisťovne,35)”.
5. V § 14 ods. 3 druhá veta znie: “Základ dane daňovníka, ktorý je doplnkovou dôchodkovou spoločnosťou vytvárajúcou doplnkové dôchodkové fondy, sa zisťuje len za doplnkovú dôchodkovú spoločnosť.”.
6. V § 43 ods. 3 písm. a) a b) sa nad slovo “fond” umiestňuje odkaz “66” a za slová “podielový fond” sa vkladajú slová “doplnkový dôchodkový fond,35)”.
7. V §  52 ods. 35 sa na konci pripájajú tieto slová: “a za zdaňovacie obdobie roku 2005 najviac vo výške a spôsobom ustanoveným týmto zákonom.”.

Čl. VI

Účinnosť
Tento zákon nadobúda účinnosť 1. januára 2005.

	Príloha 
									k zákonu č. .../2004 Z. z.

Zoznam preberaných právnych aktov Európskych spoločenstiev a Európskej únie

1. Smernica Rady 86/378/EHS o vykonávaní zásady rovnakého zaobchádzania s mužmi a ženami v zamestnaneckých systémoch sociálneho zabezpečenia (Úradný vestník Európskych spoločenstiev  L 225,  12. 8. 1986) v znení smernice Rady 96/97/ES z       20. decembra 1996 (Ú. v. ES L 046, 17. 2. 1997),
2. Smernica Rady 98/49/ES o zabezpečení doplnkových dôchodkových práv zamestnaných a samostatne zárobkovo činných osôb pohybujúcich sa v rámci spoločenstva (Ú. v. ES    L 209, 25. 7. 1998),
3. Smernica Rady 2000/43/ES, ktorá ustanovuje zásadu rovnakého zaobchádzania s osobami bez ohľadu na rasový alebo etnický pôvod (Ú. v. ES  L 180, 19. 7. 2000),
4. Smernica Európskeho parlamentu a Rady 2003/41_ES o činnostiach a dohľade nad inštitúciami zamestnaneckého dôchodkového zabezpečenia (Ú. v. EÚ L 235,                23. 9. 2003).